
SMITSONS MÆRKELIGE 
FORVANDLING 


VE Indkørslen, der aabnede sig mellem to 
heraldiske Sandstensløver, blev Doktor Hengst 
modtaget af en sortklædt, fornem  Majordomus, 
som stillede sig ved Ekvipagens rødlakerede Hjul- 
skærm, medens en Tjener i blaat Livré aabnede 
Vogndøren. | 

General Smitson kom derefter ud fra Vestibulen, 
kjoleklædt, med Rosettens Nellike i Atlaskes-Op- 
slaget, bøjede sig over Trappegitrets barokke Smede- 
jerns Guirlander og vinkede med sin meget hvide 
Haand. | 

»Hr. Doktor, jeg har den Ære at byde Dem 
Velkommen — i samme Grad som Gæst og som 
medicinsk Sagkyndig." 

Doktor Hengst traadte massivt ned paa Fliserne, 
dyngede Plæd, Kørekappe og et Voksdugsetui med 
Golfkøller i Armene paa den ventende Tjener og 
bevægede sig vægtigt op mod Vestibulen. Hans 
stærke Næse filtrerede Luften gennem de sorte 
Haartotter. Han synede med Uvilje Bygningens 
Facade: ekstrem og overlæsset Rokoko, altfor yp- 
pige Mansarder og Balustrer af Sandstensbrokade. 

I stor Majestæt førte han derefter sin mægtige 
Person op over Trappen. Hans umaadelige Redin- 
gote bælgede ud over ham, udspilet af den kraftige 
Bringe. Benene viste sig under Skøderne i dyb 
Skygge som under en Baldakin. 

Hans Stemme drønede trods Marmorsalens ringe 
Ræsonnans: ,Jeg ønsker med det samme at tage 
Patienten i Øjesyn. De vil maaske bede Hr. Smit- 
son ulejlige sig herover.” 

Generalens lille Albinoansigt virrede frygtsomt. 
Han sagde: 

»Det er en usædvanlig Sag, idet min Hr. Søn 
ikke er egentlig Patient, men har ønsket Deres 
Nærværelse af Grunde, De snarere som Psy- 
kolog end som Læge vil forstaa. Han opholder sig 
i dette Øjeblik i Bibliotheket. Personlig forstyrrer 
jeg ham ikke gærne nu i hans Studietid mellem 
fem og halv seks. Men hvis De selv tør vove For- 
søget, er det Vejen gennem den blaa Havesal ad 
Korridoren med de tre mythologiske Medaljoner i 
-" Loftet. Der er fire Trin op til Bibliotheket. 

Jeg vil bede Dem gaa alene derop og saa vidt 
muligt paa Taaspidserne.” 

Doktor Hengst nikkede og svingede ud i den 
blaa Havesal, han gik drønende med Vægtlinjen af 
sit gigantiske Legeme sluttet i sine Hæle op mel- 
lem Korridorens marmortavlede Vægge. Han skæ- 
vede foragtende op til en bueskydende Diana, en 
soppende, fuldkommen nøgen Venus og en Danaé, 

der hvilede paa blaa Bolstre, udstrakt paa Ryggen 
i typisk Fødestilling — alle omgivne af forgyldte 
Medaljonrammer. 

Han rev ved et Ryk i Bibliotheksdørenes po- 
lerede Messingringe de to Mahognifløje tilbage og 
kom saaledes med et hult Brag ind i det store 

halvmørke Rum. 

—… Cosmus Smitson rejste sig fra en lille grøn Ta- 
buret, lagde en gyldenkantet lille Bog trykt med 
røde Miniaturer hen paa en bogfyldt rotativ Læse- 
pult og rullede derefter en dyb Læderarmstol frem 
til Doktoren. 

Doktor Hengst gik imidlertid hurtigt hen og 
aabnede to af de gamle vaabendekorerede Glas- 
ruder. Luften for ind som en kold Explosion, gen- 
nembladede otte opslaaede Folianter og spredte et 
stort Antal afrevne Blokbogblade, meget tæt be- 
skrevne med Notater, ud over Parketgulvet. 

Derefter skønnede Doktor Hengst hurtigt over 
Patienten: Extremitær Muskelatrofi, øjensynlig Un- 
derernæring, sandsynlig konstitutionel Neurastheni, 
typiske Degenerationstræk i Tandbygning, samt 
Øredeformitet. 

Han satte sig spænstigt i Armstolen og slog 
Haandfladen ned paa den nærmeste Bogdynge. Han 
sagde øjeblikkelig efter: 

»Altsaa, unge Mand. De føler Dem lidende, 
svækket, nervøs.” Og da Smitson nu tog Plads 
ligeoverfor ham med de meget tynde Ben korslagte, 

yderlig elegant, i sort Selskabsdragt og med Kry- 
santemum i venstre Knaphul, blev han indigneret 
og fortsatte med stor Energi. 

»Hr. Smitson. Deres Nerveliv frembyder Tegn 
paa at være i høj Grad undergravet. Deres i For- 
vejen sikkert slette Konstitution er svækket af 
uregelmæssige Livsvaner: Livligt Hovedstads-Liv, 
Spiritus, Nattevaagen, Varietéer og Damebekendt- 
skaber. Ja, De kan spare Dem Protester. 

De har nu fulgt Deres Families Raad at søge Ro 
herude i et længere Landophold, og deri har De 
gjort vel. Sund Levevis, normal Søvn og daglig 
Færden i Mark og Skov kan selv paa en Konstitu- 
tion som Deres udrette Vidundere. 

De er fire og tyve Aar. Meget vel. Se en Gang 
paa mig: Jeg har opdraget mig selv med koldt 
Vand og et Kvarters Legemsøvelser hver Morgen. 
Nu er jeg halvtreds, men se her": Han smøgede 
Manchetten op over Albuen, blottende for en be- 
haaret enorm Muskulatur, lagde Mozins Dictionnaire 
paa sin flade Haand, Bind efter Bind, — et Hun- 
drede og fem Pund og holdt Armen stiv. Han stod 
paa vidt skilte Ben og bar Læsset. Hans benede 
Kæber knasede langsomt og energisk mod hin- 
anden. 

Han lod Bogstablen vælte over et Bord og pud- 
sede nu sin Næse med et stærkt og tørt Skrald. 

»Se her, unge Mand. Det er Naturmethode. Dyrk 
Deres Krop som en Mark, saa gror den. For Fan- 

den: Gaa ud og se paa Landbruget herude. I Deres 
Alder tog jeg min Tørn bag Ploven paa min Faders 
Bondegaard. Derude er noget for Dem at lære.” 

Smitson udrakte en bleg og smal Haand, der 
lignede en nypresset Glacéhandske. Han sagde, idet. 
han talte i en let nasal Tone og med en ganske 
formidabel Hastighed: 

»Det glæder mig meget, Doktor Hengst, at De 
ganSke er af min Mening. Jeg kom igaar hertil fra 
Hovedstaden og har øjeblikkelig begyndt at inter- 
essere mig for lokale Funktioner, der altsaa for 
Dem som Landbo af Originitet har en intimere 
Betydning end for mig, der har nydt en kosmo- 
politisk Opdragelse. Jeg saa imidlertid ikke nogen 
Grund til at undlade at erhverve mig praktiske 
Kundskaber paa et Omraade, hvor jeg hidtil kun 
"har gjort spredte teoretiske Studier.” 

Smitson slog ud med Hænderne, fortsatte med 
overlegen Talefærdighed: 

»Jeg vil straks bemærke, at jeg har gjort højst 
overraskende Opdagelser herude, der ingenlunde 
tjener den lokale Kultur til Ære. 

Allerede imorges foretog jeg en Exkursion i de 
stedlige Laboratorier og iagttog saaledes, at man 
her endnu anvender det ganske forældede Om- 
kredsningssystem, der overalt er fortrængt af det 
udmærkede Tomaskinesystem med Anvendelse af 
Balanceploven og den Howardske Vendekultivator. 
Det ældre System viste sig allerede i det berømte 

Forsøg paa under Nord-Sydstatkrigen at usurpere 
Ægypten som førende paa Bomuldsmarkedet gan- 
ske ubrugeligt. 

Forøvrigt vil jeg henvise til Perels Haandbog 
(Udgave Jena 1880) Kapitel 11 og 12 saavel som 
til Arbejder af Boysen og Wiist, som jeg — for- 
øvrigt med ganske ufuldstændige Titler fik anvist 
af en engelsk Agronom Sir H. G. W. Harries M.A. 
K. B., hvem jeg mødte i Société internationale de 
bibliophile contemporains Sektion Å. ved Mødet den 
27. December forrige Aar." 

Smitson havde hævet sig fra sin Plads. Hans 
aristokratiske og blege Ansigt dirigerede hans Be- 
mærkninger, en Monocle faldt udtryksfuldt fra hans 
lyskantede Øjne, nu da han tav, han skiftede ner- 
vøst de yderst elegante Fødder, knækkende ledde- 
løst i Knæerne, Hænderne for nu og da ud af 
Smokingens Lommer for at markere. Han saa med 
et forbindtlig Smil paa Doktoren og vedblev: 

»Forøvrigt maa De undskylde mig denne Digres- 
sion. Paa rent agronomiske Studier er jeg kommen 
ind som i en cul/ de sac under mine rent privatper- 
sonlige Identificeringsforsøg, idet jeg maatte gennem- 
blade Rosenberg Lepinskys berømte historiske Værk 
om Ågrikultur (Breslau 1890) for at danne mig prak- 
tiske Forestillinger til Brug under mine mere ethisk 
anlagt Studier over den fri-social-agronomiske Lit- 
teratur, der i Aaret 1670 dannede sig under Wil- 
liam Penns Auspicier som Led i Ny-Englands saa- 

kaldte Kvækerlitteratur og med Robert Barclays 
naadige Bistand. Ved denne lidet grundige Gen- 
nembladning erhvervede jeg mig et ret overfladisk 
Kendskab ogsaa til moderne Agrarteknik, hvilken 
Videnskab jeg senere har forfulgt i Særskrifter, som 
min Bogleverandeur, ved en ganske taabelig For- 
veksling af Etiketterne: Agrarisk Kultur og Agra- 
risk Kultus, sendte mig — og specielt for Damp- 
ploves Vedkommende fra de tidligere nævnte Vær- 
ker og et Par Kataloger fra amerikanske Maskin- 
Firmaer, jeg her har forefunden. 

Digressionen i min Fremstilling er altsaa parallelt 
forløbende med celle de mes études, og jeg er der- 
med kommen tilbage til den af Dem med udmær- 
ket Hurtighed opstillede Diagnose over min patho- 
logiske Habitus. 

Jeg formoder altsaa, at De paa Forhaand indord- 
ner min Lidelse under de saakaldte degenerativt 
opstaaede Psykoser, specielt under Gruppen: Patho- 
logiske Karakterer (efter Kråpelin, Weygandts og 
andres Inddeling, hvilken De med et Par — for- 
øvrigt tilgivelige — Misforstaaelser har fulgt i Deres 
udmærkede Afhandling om ,Naturhelbredelse”, som 
De i 1899 offentliggjorde i Martshæftet af: ,Phy- 
siatrisk Maanedsskrift", og som jeg med megen 
Fornøjelse har læst).” 

Nu afbrød Doktor Hengst ved et haardt Slag i 
Bordet med en Bog. 

»Jeg ser," sagde han, ,at De studerer medicin- 

ske Fagskrifter. Et meget typisk Fænomen for 
Nervepatienter af Deres Gruppe." 

Men Smitson vinkede afværgende med venstre 
Haand. Monoklen sprang ved et gaadefuldt Trick 
op i et parat snappende Øje. Han vedblev: 

»Oh nej, Hr. Doktor. Medicinen ligger ganske 
uden for mit Speciale; men Deres Afhandling kom 
mig helt tilfældigt i Hænde for to Aar siden en 
Formiddag, da jeg antichambrerede hos min Tand- 
læge. Som jeg ventede af Dem, bragte De straks 
idag ved Deres Entré overfor mig den suggestive 
Maade til Anvendelse, som De anbefaler i Kapitel 
4, andet Afsnit, Side 113—120: kraftig og energisk 
Tiltale af Patienten, Haandspaalæggelse, magneti- 
serende Blikke og især Exemplet af Lægens egen 
sunde og robuste Personlighed, formelig — si veniat 
verbo — holdt ud i strakt Arm. Og jeg vil ind- 
rømme, at Deres imponerende og vel gymnasti- 
cerede Type virker baade tillidsindgydende og op- 
muntrende. Jeg vil uden Tvivl drage stor Nytte af 
at lade mig suggerere af Deres udmærkede Fysis. 
Vi paa vor Side skal søge at gøre Dem Opholdet 
som vor Gæst saa behageligt, det er os muligt.” 

Doktor Hengst havde rejst sig, formørket under 
de svære Øjenbryn, stillede lydeligt Stolen foran 
sig og slog sin Haandkant i Bordpladen. Han raabte: 

»Maaske Hr. Smitson vilde tillade mig et Par 
Spørgsmaal om Deres Levemaade.” 

»Kære Doktor Hengst," sagde Smitson beroli- 

gende. ,Jeg vil med Fornøjelse give Dem Lejlighed 
til en Examination en Gang i Aften. Vi ser Gæster 
til Middag, hører jeg, og jeg kan derfor ikke godt 
møde i Smoking. Jeg maa dernæst inden Middag 
foretage et uopsætteligt Notat angaaende et meget 
kuriøst Exemplar af et Værk, jeg længe har efter- 
søgt paa alle Europas Bibliotheker, og som jeg 
pludselig opdager her, indbundet i Tome IV af 
Diderot og d”Alemberts berømte Encyclopédie rais- 
sonné des sciences elc. De ser her det yderst pre- 
cieuse Bind in qvarto, avec gravures et belles figures 
sur bois, og her Titlen: Poliphili Hypnerotomachia, 
ubi humana omnia non nisi somnium docet .... 
(opus a Francisco Columna compositum, a Leonardo 
Crasso editum) Venise, Alde 1449; et Værk, der 
som Ch. Nodier skriver i Bulletin du bibliophile 
(October 1834) er blevet til af en Tænker, bizarre 
et divers, Franciscus Columna en Middelalderens 
Bacon. Jeg turde maaske særlig henlede Deres Op- 
mærksomhed paa et Citat, der, under Hensyn til 
den middelalderlige og latinbeslægtede italienske 
Tekst næppe vil volde Dem Vanskelighed ...." 
Doktor Hengst rystede indigneret sit Ansigt og 
skelede over sin vældige Næseryg hen paa Smit- 
son, der nu meget agiteret svingede det æld- 
gamle halvt sprængte Kvartbind, — denne lange 
og altfor charmant paaklædte Kavaler, der stadig 
holdt Monoklen klemt i et gabende venstre Øje, og 
hvis lange blege Haar var friseret skilt midt over 


12 SMITSONS MÆRKELIGE FORVANDLING 


det kløgtige Embryonansigt. Doktoren satte forbitret 
den høje Hat, han efter Visitvane havde beholdt i 
Haanden, paa sit Hovede og slog ud med Haanden 
for at gaa. 

Men Smitsons Smil synes ham nu at sygne, at 
snævres saa fattigt og ensomt sammen om den 
ganske umyndige Mund. 

Han stod lænet mod den forgyldte Pilaster af 
en Reol, hvor dunkle og gamle Bind sortnede i 
dybe Karme. Inde i de mulmfyldte Nischer bugtede 
Folianter og Kalveskinds Kvarter deres skolede 
Alléer, Stamme ved Stamme, de røde og gyldne og 
grønne Tavletter af deres Titler mønstrede sig op 
gennem Rummet, i indre methodisk Følge, dybe, 
dybe Vindinger i et System af døde Tanker. Lof- 
tets dunkle Barok, der dryppede af gyldne Druer 
og Snitværks Vigneløv rammede om en vokshvid 
Iris, en friseret og prententiøs ganske nøgen Dame, 
der hvilede med Ryggen paa Loftet som den selv- 
lysende Kærne i en uraniablaa Oval. — 


Tre snøftende rød-grøn- og sortlakerede Automo- 
biler havde ført ti Gæster til Stede. Der var dæk- 
ket til tretten i den hvide Havesal, kun Krystal og 
Sølv og Sévres, hvidt Damask og blege Krokus i 
løse Buketter ved hver Kuvert. 

Doktor Hengst anbragte sig med nogen Mistil- 
lid til den lave hvidlakerede Armstol ved venstre 
Side af General Smitson. Han kunde uhindret af 

de frugtfyldte Jardinitrer iagttage sin Patient, der 
nogle Pladser oppe havde ført sin Kusine Alix de 
la Valossiére til Bords. 

Denne lille Dame, helt i Rosa Tyll, var voksbil- 
ledebleg og holdt sine faste og klare Pupiller hæf- 
tede paa sin Kavaler, der intet Øjeblik aflod at tale. 

Doktor Hengst henvendte sig nu til General 
Smitson, som præsiderede for Bordfløjen, medens 
den sortklædte Majordomus bag hans Stol dirigerede 
Anretningens yderst raffinerede og meget sammen- 
satte Stil. Ogsaa i Spisesalens Loft var et Billede, 
sælsomt muslingeskalsformet, gammelt og mørkt, 
drivende af gylden natura morte; Frugt og Vildt og 
det underligt rynkede og kobberrøde Aasyn af en 
Jæger, der i grøn Fløjelsvams saa over sin Skulder 
og præsenterede: Dette var en Gang mit Bytte! 

»Om min Hr. Søns egentlige Lidelse," sagde 
General Smitson, ,ved jeg lidet eller intet. Og om 
hans Karakter kan Deres Nabo tilvenstre, Doktor 
i Theologie Hr. Pastor Gerson, min Søns tidligere 
Manuduktør, give Dem bedre Oplysninger end jeg, 
der, som knyttet til Generalstaben, har tilbragt 
næsten hele mit Ægteskab paa Opmaalinger.” 

Doktor, Pastor Gerson førte sit sort- og lang- 
haarede, men iøvrigt glatragede Hovede nær hen til 
Doktor Hengsts Øre og begyndte at tale i en alt- 
for lydelig Hvisken. 

»Unge Smitson," sagde Pastor Gerson, ,er sidste 
Skud af en stor Slægt og jeg vil benævne ham som 

Otto Rung: Desertører 2 

en Hukommelsesabnormitet. Rettelig er Familiens 
Navn: de Smitson. Den er utvivlsomt af fransk 
Emigrantadel, som i engelsk Landflygtighed har 
faaet sit noblere Navn forbyttet. 

Det siges, at den unge Smitson begyndte at læse 
førend han var vænnet fra det aller nødvendigste, og 
jeg troer, han har gennemarbejdet det meste af den 
existerende Litteratur undtagen de mathematiske 
Videnskaber. | 

Jeg erindrer, at jeg under en Ferie mødte ham 
paa Gaden, gravitetisk, professoragtig, med en stor 
Bogstabel under venstre Arm, men iøvrigt i Ma- 
trosbluse og Knæbukser, idet han den Gang var 
tolv Aar gammel. Og paa mit Spørgsmaal om, hvor 
han agtede sig hen, erklærede han mig, at han var 
paa Vej til det store kongelige Bibliothek for at 
efterse nogle Notater vedrørende to eller tre af de 
sekrete græske Autores. 

Jeg advarer Dem energisk mod unge Smitson. 
Han er naturstridig, har aldrig været Barn, er en 
voksen Kobold fra Fødslen. Det barnlige som vi 
andre — Gud være lovet — endnu bevare i vort 
Indre, det Uforgængelige i os, Opstandelseskimet — 
befinder sig ilde i hans Selskab. Det gamle Dogme 
om Kundskabens Træ har efter min Mening intet 
med fri Hengivelse af Kærlighed at gøre, — der 
efter min Anskuelse er syndefri — uskyldig fordi 
den er naturlig. — Nej! Den sande Synd er den 
naturstridige og anmassende Alviden, fordi den 

anticiperer Livet, hindrer og forgifter den frie og 
livskraftige Natur. Salige ere de enfoldige af Hjer- 
tet.” 

Doktor Hengst nikkede. Han antog Pastor Ger- 
son for at være disponeret til Nyrecirrhose og be- 
gyndte at kontrollere hans Rødvinsforbrug. Smitson 
sad nu tilbagelænet i sit Sæde, pavserende, og vif- 
tede Alix de la Vallossiére med en Perlemodersvifte. 

»Cosmus Smitson,” vedblev Pastor Gerson, ,er 

altsaa en Hukommelsesabnormitet. Det eneste der 
mangler hans physiske og psykiske Væsen er: at 
han ikke kan glemme. 
— Glemslen fra Dag til Dag, det vil sige Kendsgær- 
ningernes Nedsiven gennem Bevidstheden — lige- 
som — for at bruge et Billede: Nilvandet overrisler 
Ægypten og, bundfældende et frugtbart Slam, igen 
synker tilbage. Denne Glemsel, mener jeg, er det 
livsfornyende og guddommelige Element i Homo 
Sapiens. 

Hr. de Smitsons Hjerne er ikke porøs. Hans Viden 
er en Pyramide af Blokke, knastør og ufrugtbar. 
Ikke at han savner Vid som Overskud udover 
Viden, en vis behændig, men ganske vist gold Dia- 
lektik, saa trøstesløst som et Flod-Fatamorgana i 
en libysk og vandløs Ørken. jeg anser hans Per- 
sonlighed for at staa i uafhjælpelig Fare for at ud- 
flyde, eller rettere udskride. Med sine fire og tyve 
Aar har Hr. de Smitson allerede forbrugt en Men- 
neskealders Nerve- og Hjernesubstans. | 

2e 

For mig var han en frygtelig og generende Di- 
scipel, der ofte af en Slags misforstaaet Skaansom- 
hed hyklede Fejltagelser for ikke at blotstille mig, 
hver Gang jeg under vore fælles Studier over 
Exegese og navnlig over middelalderlige Skolasti- 
kere viste mig uvidende, — dog altid paa uvæsent- 
lige Punkter, som han allerede den Gang i sit 
femtende Aar var i Stand til at oplyse med fuld- 
komne Kildehenvisninger og Parallelsteder. 

Denne Hjerne vil kun et overfladisk og uretfær- 
digt Ræssonnement betegne som fremskreden, i 
mine Øjne er den blot omfangsrig, en abnorm Ud- 
vækst af Viden, idet dens Fordele som paavist er 
Mangler. 

Og den Ting alene har jeg ikke kunnet bibringe 
min Discipel, den Gave som jeg besidder forud for 
ham: Glemselens Naade, den eneste uforgængelige: 
af alle Videnskaber.” 

Selskabet gik senere ud paa en gul og florentinsk 
Marmorbalkon foran Bibliotheket. Sommernatten 
var allerede blaanet over Parkens dunklere Kroner, 
de franske Taxpromenader og de klippede Poppel- 
alléer stod i geometrisk faste Silhuetter mod en. 
Himmel af sværmende Stjerner. 

De tre unge Damer spadserede paa en lavere 
Terrasse med Vifterne i deres tilslørede Hænder. 
Alix la Valossiére vendte sit fine, altid sitrende. 
Ansigt opad imod dem, hendes Læber rødmede 
juvelrødt til dem gennem Nattens Blaanen, de hørte: 

"mu og da den distinkte Støj af hendes spinkle Skos 
Hæle mod Marmoret. 

»Se,”" sagde Cosmus Smitson, ,jeg tænker mig, 
at hun træder i Porcellæns Sko.” Og han vedblev, 
da Doktor Hengst vendte sig mod ham. , Finder 
ikke ogsaa De, at hendes Nakke var værd mange 
tankefulde Kys. Læg Mærke til Midjens Spinkelhed 
og til de søde nøgne Skulderblade. Og se under 
Rygspændet af hendes Silkebælte hvorledes alle 
Ovalerne af hendes Væsen samler sig under den 
stramtsnørede Silke bagtil i en lille smidig og be- 
aandet Oval, der allerede — om jeg saa den alene 
— vilde lære mig alt om de slanke Veje i hendes 
Ryg og om den fine Profil af hendes Ben, som her 
rundes, samles og ligesom fuldkommengøres i deres 
Higen mod Nerve og Form. 

Det har uden Tvivl været en Madame Vallos- 
siére af hendes Slægt, hin berømte Iris de la Vallos- 
siére, om hvem Etienne Pavillon, de [ Academie 
frangcaise omkring 1690 digtede sine vidunderlige 
Vers: Métarmorphose du cul d'Iris changé en astre 
(aftrykt i Le plus joli des recueils, Londres 1778 in 
Oktav), i hvis henrivende Tekst Jupiter, der drøm- 
mer om at pryde en tom Plads paa Himmelhvælvet 
med en ny og ukendt Stjerne, sender Mercurius, 
denne Kviksølvets rapide og nervøse Gud, til det 
rige Paris. Og skjult bag Marmorpilastre ser han 
dér hin Iris de la Vallossiére, ganske nøgen ba- 
dende i et Kobberbassin sine Arme og Bryster, 

bøjende sig og løftende imod ham sin Rygs smidige 
og charmante Buer. Og straks anraaber han fasci- 
neret af Synets ovale og blændende Karakter Ju- 
piter om at anbringe denne straalende Discus ronde 
et radiante mellem de evige Stjerner. 


Il est d'un éclat sans pareil. 

Quand nous Vaurons ici sans jupes et sans voiles, 
il fera pålir de soleil 

et rougir les étoiles, 


hvortil en bekendt Bibliofil ifølge PPAnthologie 
Scatologique p. 96 har tilføjet i Marginen med rødt 


Blæk: 
Il ne faut étre surpris 


de ce nouveau phénoméne 
dont un de nos beaux esprits 
Orne la céleste plaine. 


Ikke sandt: Dans ce siécle libertin, le cul fait 
fortune!" 

Doktor Hengst saa uden Taknemlighed paa den 
lille tavse Dame, hvis stærkt snørede Silkecorsage 
allerede var ham en Fortørnelse. , Hr. de Smitson,” 
sagde han. ,Jeg vilde sætte megen Pris paa Deres 
Opmærksomhed under en Examination. Vil De be- 
svare mig følgende Spørgsmaal vedrørende Deres 
Befindende." 

»Med Fornøjelse," sagde Smitson og vedblev: 
»Jeg vil endogsaa besvare de Spørgsmaal, De ikke, 

eller ikke endnu vil stille mig. Lad os tage Plads 
i disse Kurvestole, der er smidige som meksikan- 
ske Maatter, og lægge vore Hæle paa. Balustren. 
Jeg kan saa herfra se eller tænke mig at se den 
berømte Stjerne, Iris de la Vallossitre, staaende paa 
mine Fodspidser, lysende af rosa Silke med Him- 
len foran sit bortvendte Ansigt. 

Altsaa, Doktor Hengst: De ved utvivlsomt, at 
jeg har tilbragt mit Liv, dels i Bibliotheker, dels i 
det selskabelige Liv, der føres indenfor vore Kredse, 
hvilket sidste ikke er uden Betydning for mig, der 
er stærkt interesseret i Personalhistorie, navnlig 
gennem Studiet af det attende Aarhundredes Me- 
moirelitteratur. Vi. besidder i Bibliotheket meget 
sjældne Udgaver af: Jacques Saulx-Taraine, Pui- 
ségur, Noailles og navnlig Kvartudgaven 1797 af 
de celebre og frivole: Aventures du comte Kermalec 
samt Mmes de Montespan og de Fontanges yderst 
sekrete og galante Memoirer (Paris 1807). 

Min hyppige Frekventeren Åristokratiets og især 
det herværende Diplomaties utrolig kedelige Sa- 
loner (— De aner ikke, hvilken Samling af imbe- 
cile Ambassadeurer, tableauarrangerende Ministre, 
sterile Legationssekretærer [og endogsaa her denne 
uheldige ungamerikanske Cirkustype, denne altfor 
stortærnede slightly walker] og deres forøvrigt me- 
get charmante og gracieuse Døtre, frigides ou frå- 
leuses) — som sagt: Denne Selskabelighed har 
givet mig Anledning til mit eneste selvstændige om 

end compilatoriske Arbejde, en Monografi over de 
europæiske, asiatiske og australske Titlers Historie. 

Jeg forsikrer Dem, at det britiske og navnlig det 
britisk-koloniale Ordensvæsen er et Studium for 
sig, af overordentligt Omfang. Men overfor lavere 
Aander end Dem vilde jeg kunde rose mig af at 
være i Stand til at repetere udenad de vigtigste 
mere fremragende Personligheder, der have Ret til 
at sætte Abbreviaturerne K. B. eller M. P. eller 
M. R. A. bag deres Navn. 

Overfor Dem nævner jeg blot dette for ad en 
Genvej at komme tilbage til Genstanden for nær- 
værende Konsultation, nemlig min ganske excep- 
tionelle og muligvis pathologiske Erindringsevne 
eller maaske rettere. Mangel paa Evne til at glem- 
me. Thi som den velkendte mediocre Epiker og 
Filosof Guzman Vargas y Banor, den venezuelan- 
ske Litteraturs ganske fejlagtigt postulerede Fader, 
skriver i sit Essays over Johan Heinrich Pestalozzi, 
— (frit gengivet): Oubliere er at supplere, (eller 
endnu friere): Glemme er at nemme.” 

»De mener, Hr. de Smitson,” udbrød Doktoren, 
»at Bevidstheden, Hjernen, bør asorbere, paa Svam- 
pens Vis opsuge, Kendsgærningerne, at Stoffet bør 
nedsive gennem Bevidstheden; — ligesom — for at 
bruge et slaaende Billede, der falder mig ind — 
Nilvandet overrisler Ægypten og efterlader frugt- 
bart Slam.” 

»Kender De,” vedblev Smitson, idet han talte med 

stigende Hastighed, — Stavelserne ricochetterede 
imod hinanden i Accebrationen fra hans Læber, hans 
Hænder agiterede i Luften. — ,, Kender De ikke den 
berømte Lærde, Historikeren og Zoologen Christian 
Heineken, der blev født den 6. Februar 1721 i 
Libeck, og som i 1726 i det Aar han døde, sit Livs 
femte Aar, ved sin Ammes Haand lod sig forestille 
for den danske Konge, til hvem han paa ulasteligt 
Fransk, smykket med udførlige Citater af excellente 
latinske Digtere rettede en yderst aandfuld speech. 
I fem Aar fuldendte og fuldførte dette Barn halv- 
fjerdsindstyve Aar, hvorefter han naturnødvendigt 
afgik ved Døden. 

Jeg er mod denne Christian Heineken relativt 
set et umyndigt Barn, men paa den anden Side har 
jeg nu naaet min Alders fire og tyvende Aar, uden 
at Værket i min Sjæl er opslidt. Og De vil forstaa, 
at dette ikke undlader at gøre mig urolig. Jeg er 
vedblivende i Stand til uden Grænse at erhverve 
mig Viden og vedblivende ude af Stand til at glem- 
me denne grænseløse Viden. 

Og dette har pludselig vendt sig imod mig som 
en Art Panik af stor Hæmningsgrad. Tro ikke, at 
der i min Hjerne findes nogen Rest af et personligt 
Jeg. Nej! Jeg er en Fortabt, dømt til evig Repro- 
duceren. Jeg erindrer alt i den modtagne Form, 
Udskillelse af det uvæsentlige og Bearbejdelse af 
det væsentlige sker kun ifølge Glemslens Methode. 
Min Hjerne er som endeløse fotografiske Films, der 

uafladeligt optager Indtryk, et Objektiv, der ude- 
lukker enhver Subjektivitet. 

Tro ikke, Hr. Doktor, at jeg har ladet Modkure 
uforsøgt. Jeg har kastet mig over Døgnlitteratur af 
sletteste Art, endog Dagblade; jeg har prøvet at 
mætte min Bevidstheds Danaidekar med den be- 
rygtede engelske Legetøjslitteratur. 

Men min monstrøse Hukommelse tikker uaflade- 
ligt videre med sit Dødningeuhr og opskriver alt 
uudsletteligt — Marsh, Pemperton, Anstey og W. 
W. Jacobs, Hichens-Lyall, N. Morrison, — hver Pagina 
af deres absurde og fantasirige Romaner, saa godt 
som jeg erindrer Shelley, Svinburne, Poe — og Kirke- 
fædrene fra Athanasius, Orthodoxiens Fader til hin 
Francisus af Sales, der optoges paa Listen i 1877, 
saavelsom jeg endnu hvert Øjeblik udenad vil kunne 
memorere den hele Canoniske Paverække: de fjorten 
Clemenser, de seksten Gregorer, alle 260 Paver 
fra Evasistus, Alexander og Telesphorus til det Men- 
neske, der nu er Pave i Vatikanet, iøvrigt en om- 
fangsrig med Aarstal, Notater og historiske Kilder 
forsynet 40 Meter lang Liste, som jeg i mit fem- 
tende Aar udarbejdede, og som rækker fra Have- 
salen gennem Korridoren ud i Bibliotheket og videre 
til Spisesalen, 

Men ethvert letfærdigt eller barbarisk Dokument 
evolverer ubarmhjertigt sit Stof baglænds gennem 
min Erindring, hver Gang min Bevidstheds Vandre- 
panorama afvikler en Tekst af sine Valser. Jeg for- 

maar endogsaa samtidig at forestille mig flere Tek- 
ster, saaledes et oldgræsk Digt og sammes senere 
af Tibul eller snarere af hans Dobbeltgænger Lyg- 
damus foretagne latinske Oversættelse i Lighed 
med visse berømte Simultan-Skakspillere eller de 
bekendte: Mithridates den store af Pontus, Digteren 
Torquato Tasso og Johann Pico af Mirandola. 

Og De vil forstaa, Hr. Doktor, hvilken Nervøsitet 
og hvilken Depression, der efterhaanden har an- 
grebet mit fysiske og psykiske System. Jeg føler 
” en uudslukkelig Tørst efter — lad mig kalde det — 
Erindrings-Ubesmittethed efter en Bevidsthedens 
tabula rasa, efter at vende tilbage til Uviden, kort 
sagt: til elementær og primitiv Natur. 

Ogsaa her har jeg gjort Forsøg gennem plan- 
mæssige Studier. Jeg har studeret de store Natur- 
fornyere: Paulus der syntes mig en hvas Teolog 
efter sin Mester Naziræeren og Ørkenmanden Jo- 
hanaan, gennem den rørende men perverterede 
Frans af Assisi helt op til Jean Jacques Rousseau og 
den senere over hele Europa brølende Apostel Grev 
Leo Nikolåjewitsch Tolstoj, der endelig ikke maa for- 
veksles med den fortrinlige Diplomat og Skribent 
Alexej Konstantinowitsch Tolstoj eller med sin højt- 
begavede Søn, hvem Samtiden skylder i det mind- 
ste én yderst spirituel Novelle. 

Jeg har endogsaa søgt direkte til Skildrerne af Na- 
turlivets Kilder. Jeg har med Selvfornægten og Mod 
indladt mig med den terrible moderne Bo.… Bo..." 

»Hr. de Smitson,”" Doktor Hengst udrakte sin 
mægtige Arm afbrydende, ,jeg tilhører selv en 
gammel og god Bondeslægt." 

Smitson sprang med beklagende Gestus op fra 
sin Plads. 

»Deraf skal De ikke være altfor ked. Mennesker 
af Bønderklasser kan hver for sig være særdeles 
fortræffelige Individer som Naboer eller endog som 
Vælgere til deres lokale Bestyrelsesraad. 

Men jeg prøvede altsaa at forfriske mig i den 
moderne — hm — Bonde- og Almuelitteratur, for om 
muligt derved at reorganisere det almen-menne- 
skelige i mit Væsen, og jeg vil indrømme, at min 
Erindring her fik Lejlighed til at hvile, idet jeg 
ikke evnede at modtage Indtryk ved at læse om 
disse sikkert interessante Forhold og Typer. 

Og heller ikke Gustav Frenssen eller Rosegger 
eller J. H. Rosny eller endog de — ak for mig ikke 
uforglemmelige — skandinaviske Bondestandsskil- 
drere gav mig nye og friske Suggestioner (De sidste 
Skribenter hævder jo endogsaa for Alvor, at — 
hm — Bonden besidder sin egen eminent høje 
Kultur, hvilket næppe kan tiltale en allerede kul- 
turtræt Hjerne som min, der dog har fjorten hun- 
drede Generationer til Forudsætning, medens en 
gennemsnitlig bondsk Bevidsthed kan regne tre, 
højst halvfjerde — d. v. s. Faderen i fjerde Led, 
i alt Fald ikke Moderen). 

Og De vil forstaa, at min Trang til at vende til- 

bage attraaede dybere Stadier, bagom enhver Kul- 
tur, ja helt ned i det primitive Profundis, ja dybere, 
paa en lavere Plads i Verdensordenen end selv den 
der indtages af en moderne amerikansk Borger 
(U. S. A.) — dog fraregnet i denne Sammenhæng 
nogle faa mere fremskredne Typer, tilhørende 
franskpaavirkede Bostonercirkler. 

Paa dette Punkt er altsaa min Uro, og jeg tviv- 
ler ikke paa, at denne sjælelige Proces tilsvares af 
legemlige, rent organiske Forandringer. 

De erindrer uden Tvivl Mythen, der i Daniels 
femte Bog beskæftiger sig med den altfor højtkul- 
tiverede oldassyriske Despot, Nebukadnezar (eller 
rigtigere Nabukudurriuzur), der fortvivlede ved sin 
ubegrænsede Hofholdning, sin formidable Appa- 
nage, sine altfor kælne og villige Hofdamer og 
Hofdrenge, lededes ved sine keramiske Sommer- 
paladser, sine sindrige og perverse Eunuker og sine 
af Stjernetydning alvidende Kaldæere — og for en 
kortere Tid søgte tilbage til de firføddedes elemen- 
tære og plastiske Gangart. 

Denne Konge var sagtens klogest og dybest 
skuende af alle, i det han af en dyb, dyb Bevidst- 
hed modigt valgte den radikalest mulige Form for 
Tilbagevenden til sin oprindelige, ja embryoniske 
Natur. 

Og hvo ved, om ikke de kendte folkloristiske 
Sagn om Varulve og Vampyrer kan forklares ved 
de store Tænkeres Forsøg paa ved Nattetid at hvile 

deres belastede Sjæle i lavere Livsformer paa fire 
i en lodden Ulveham. Ovidius Naso og de byzan- 
tinske Encyclopædister Genesios og Ho Diaconus 
nævner Exempler paa saadanne Metamorphoser fra 
Menneske til et Dyrs Ham (saakaldte veripelles). 
Der er utvivlsomt i ethvert Individ af højere Intel- 
ligens en saadan latent Drift mod Dyret, som de 
Lærde populært som altid har klassificeret under 
Benævnelsen: Lykanthropi. 

Oh nej, Doktor Hengst, det er ingenlunde alene 
min Spøg, men et meget reelt og pinligt Anlig- 
gende. | 

Disse Bibliotheker griber mig iaften med en 
uovervindelig Rædsel, disse Etager af samlet og 
klassificeret Viden, disse Systemer af Kundskab, de 
er som selve det dunkle Portræt af min Hjernes 
Fysiognomi. Jeg føler mig lidende af en pludselig 
og uafkastelig Bogskræk, en udtalt Litteraphobi, en 
Angst for alt skrevet, trykt eller tænkt, for alt Pap, 
Papir, Chagrin og Læder. Jeg bliver kold ved Tan- 
ken om, at jeg imorgen paany vil og maa styrte 
mig ud i nye litterære Excesser. Jeg føler, at min 
Kraft udtømmes i Bogpagina som i fortærende Or- 
gier. Min Sjæls Væsen svinder ind som en natur- 
vild Egn, der opdyrkes og bliver lig tusind andre 
matrikulerede Marker. Der er næppe en ubesmittet 
Plet tilbage i mit Væsen. Min Ensomhed er paa en 
Gang grænseløs og paa Veje til at forsvinde med 
Opløsningen af min Enhed. 

Jeg mener ikke, at Deres Raad vil hjælpe mig, 
men Nærværelsen af Deres usvækkede Personlig- 
hed vil sikkert være mig en Lindring. De skal 
være min Læge, ved at De er vor Gæst. Og jeg vil 
ogsaa i Fremtiden have Nytte af Deres indgaaende 
og klare Aandspaavirkninger som en sjælelig Trans- 
fusion til min utvivlsomt svækkede Organisme.”" 

Smitson havde rejst sig. Han stirrede trist ud 
over den sorte Park, fra hvis Mulm en Nattergals 
Gurglen kaldte, — en Nattergal fra de tusind og 
en Nætter kaldte. 

Alix de la Valossiére var kommen hen nær til 
Marmorterrassens Balustre. De saa hendes stjer- 
nebestøvede Haar over den fine sælsomt abstrakte 
Profil og hendes Læbers lille kløgtige og perverse 
Smil, medens hun saaledes lod sig betragte i gun- 
stigt Lys af Havestuens gule Lamper. 

Smitson sagde: , Maaske var en Forbindelse med 
hin Iris de la Vallossiére, min eneste mulige Til- 
bagevej til primitive og befriede Sindstilstande, en 
Flugt tilbage til det evigt feminine, til dette rolige 
og moderlige Ideal, — min Kusine Alix, hvis Sundhed 
og Naivitet vilde give min Natur tilbage Friskhed 
og ideal Vækst. Thi hendes Sjæls Fordærvelse er 
vistnok langtfra naaet i Højde med min." 


Den Nat indtraf Smitsons mærkelige Forvand- 
ling. 
Først ud paa Formiddagen, da en Stol ved Fro- 

kosten forblev tom, savnede man Smitson, og Dok- 
tor Hengst, der gik ned til hans Soveværelse bag 
Bibliotheket, kom tilbage og meddelte, at Smitson 
ikke var i sit Soveværelse. Sengen syntes forøvrigt 
at være urørt. 

Smitson var herefter forsvunden. 

Hans Klæder laa omhyggelig sammenlagte påa 
en Stol. Doktor Hengst konstaterede, at alt lige til 
de højst uhygiejniske Silkepyjamas var paa sin 
Plads. Et aabentstaaende Vindu rettede Opmærk- 
somheden mod en Undersøgelse af Haven, hvilken 
Eftersporing overtoges af Doktor Hengst, medens 
Pastor Gerson begyndte en Afhøring af Tyendet. 
Der forekom fra den Kant ingen Oplysning ud 
over, at: Kammerfrøkenen og den mistænkelig til- 
bageholdne nye Tjener Jean, bægge angav at have 
ligget vaagne ved Firetiden og da fra Herskabs- 
fløjen at have hørt tre eller fire langtrukne og 
gennemtrængende Skrig, men var de bleven enige 
om, at omtalte Hyl stammede fra en udelukket 
Hund. 

Efterforskningen i Haven gav positivt Resultat. 

Doktor Hengst kunde fra de hvide Rosers Bed 
lige under Smitsons Sovekammervindu følge et Spor 
ud paa Gangstien og videre i den nyrevne Allé op 
gennem Parken. 

Han var straks sportsmæssig optaget, i sin graa 
Golfdragt som et muskuløst Kraftbjerg, hvilende paa 
Hænder og de læderbeskyttede Knæ, beskæftiget 

med at udmaale Sporene og undersøge dem med 
Loupe. 

General Smitson var yderlig nervøs; flere til- 
komne af Gæsterne gisnede paa Overfald eller an- 
den alvorlig Forbrydelse. Alix de la Vallossiétre var 
kommen tilstede, klædt i en engelsk kvadreret 
Sportsdragt; meget morgenbleg stod hun og balan- 
cerede paa de lakerede franske Hæle og virrede 
med det lille betænkelige Ansigt spejdende fra 
Mand til Mand i den lille Gruppe, der straks sam- 
lede sig om Doktor Hengst. 

Doktor Hengst rejste sig nu og stod skrævende 
paa de stærke Ben, i Besiddelse af et Resultat. 

Han sagde: ,Som Læge under mit seksaarige 
Ophold paa Island har jeg haft Lejlighed til at fore- 
tage over Seks Tusinde Fodmaalinger til Brug for 
et Tabelværk over Folketyper, hvilket Arbejde af 
mig blev indbragt som Disputats for Doktorgraden 
forrige Efteraar. Det er saaledes en heldig Omstæn- 
dighed, at en Expert er her til Stede, 

Jeg vil bede Dem betragte disse Fodspor. De vil 
se dem ordnede i fire Aftryk paa Rad, to mindre — 
mellem to bredere. De sidstnævnte ere meget præg-. 
nante Aftryk af de yderste Led af en nøgen Men- 
neskefod. Med Loupen vil De se, at venstre Fods 
Mellemtaa har været en saakaldet Overligger, hvil- 
ket vil tjene som Signalement. De inderste mindre 
Aftryk er utvivlsomt fremkommen ved, at Forlem- 
merne, støttede paa Haandens Bagflade, ere kastede 

Otto Rung: Desertører 3 

frem i et Spring, hvorefter Baglemmerne er trukne 
frem i Linje med dem. De vil se det meget tydelige 
Aftryk af tredje og fjerde Fingers Knoer. Denne 
Gang- og Springmaade paa Forlemmernes Haand- 
bag er ejendommelig for Anthroporderne, navnlig 
Orangutang og Chimpanse. Og øjensynlig for Hr. 
de Smitson, fra hvem Sporene utvivlsomt stamme. 

Allerede igaar Morges strax efter min Tilstede- 
komst isolerede jeg Hr. de Smitson i Bibliotheket, 
lod ham klæde sig af og gennemgik hele hans 
Corpus med Stethoskopet. Jeg forudsatte allerede 
den Gang det, der nu er sket, omend jeg ikke ven- 
tede et saa rapidt Udbrud. Jeg fandt Pulsen uregel- 
mæssig, Patellarrefiekserne forhøjede, Urinen stærkt 
albuminholdig. Og Pupillen havde den ejendomme- 
lige metallisk grønne fosforescerende Spyflueglans, 
som karakteriserer et vildt Dyrs Øjne. Svedafson- 
dringen havde en ram og desmeragtig Lugt. 

Hr. de Smitson er uden Tvivl bleven grebet af 
et akut Rabiesanfald som Indledning til en af disse 
juvenile Demenser, der angribe saa mange Unge i 
vor Tid. Nøgen og paa alle fire er han sat til Skovs 
for at leve som et Dyr. 

Jeg vil nu skride til at tage et Gibsaftryk af disse 
i høj Grad interessante Fodspor.” 

Derefter blev Fodsporene forfulgt og det lykke- 
des at finde dem gennem Parken, tvers over en 
haard makadamiseret Landevej; i det klæbrige Hynde 
af visne Blade var desværre intet Spor ladt tilbage. 

Doktor Hengst mente ganske vist at finde Spor af 
brede Fortænder, der havde gnavet i Barken paa 
et Birketræ, men det blev oplyst, at Træet af en 
Forstelev ved Mærkning med en riflet Kniv var 
udvist til Fældning. 

Den fortrinlige irske Pointer O'Fernaghan blev 
hentet og sat paa Sporet, og dette syntes at lede 
til en tætbevokset Mose, hvor O'Fernaghan ikke 
vilde gaa ud, men stak Næsen op i Luften, slog ud 
som et Pendul, og grinede forlegen med den lange 
røde Flab. 

"—…… General Smitson vred bekymret sine Hænder. 
»Hvor i Himlens Navn er dog Drengen egentlig 
henne.” 

» Unge Smitson,” sagde Pastor Gerson, ,er aaben- 
bart vendt tilbage til Naturen." Men det forstod 
ingen uden Pastoren selv og maaske Frøken Alix 
de la Vallossiére, som ikke benyttede sin Forstand, 
naar hun vilde forstaa en Sag, men andre dybere 
og sikrere Instinkter. 

I sin engelske fodfri, klædelige og praktiske 
'Sportsdragt fulgte hun forbavsende letbenet Jagten, 
hendes Kinder blev røde af Ophidselse, der kom 
et dunkelt og graadigt Spil ud fra hendes Mund- 
vige. Hun vendte tankefuld med en lang Bambus- 
stok Buskene inde i Granplantagen for at søge 
Spor. 

Store mørke Skove laa fra Huset ud over Bak- 
kerne i Øst og Syd. Og Aftenens Skygger løste sig 

fra Bakkernes Kamme og skyllede ned over Skraa- 
ningerne, til ogsaa Dalene sortnede. Skovene laa nu 
derude og deroppe og drømte i en ny Nat, der kom. 
De søgende Jægere vendte hjem, og de ganske 
lidt skræmte Raabukke begyndte deres Glammen 
fra deres skjulte Stier. 


Smitson blev set den følgende Aften. En forhen- 
værende Herskabstjener, der nu bestred en tre 
Gange præmieret Husmandsjord, saa noget, som 
efter hans Formodning maatte være Smitson. 

Han stod i sin Stald og pumpede Ajle op af den 
cementmurede Beholder til Gødsel for Havelodden, 
da han circa Hundrede Meter ude i sine Roer saa 
et langt, hvidt, firføddet Dyr i lange Spring bevæge 
sig ned mod den nærliggende Frugthave. Den magre 
Ryg krummede sig i hvert Spring som et svunget 
Tov, de græshoppeagtige Baglemmer stemmede 
Kroppen fremad i kraftige Sæt. Forlemmerne støt- 
tede paa Knoerne. 

lagttageren gik for at hente sin Riffel, men da 
han kom tilbage, var Fænomenet forsvundet. 

Den følgende Aften blev Smitson set paa Pastor 
Gersons Eng, da Pigen ved Solfald gik ud for at 
malke. 

Køerne vendte Hovedet om efter hende, da hun 
trallende nærmede sig med sin Spand, fulgt af 
Karlen, der trak Vognen. De saa det bægge sam- 
tidig: en hvid og sammenkrøbet Skikkelse, der sad 

under den store sortbrogede Malkeko, Europa, havde 
spændt bægge Forlemmer om Europas Yver og diede 
af Vorterne. 

Pigen skreg op, men Tjenestekarlen, der ikke var 
ubekendt med denne af tørstige Vagabonder yndede 
Fremgangsmaade, løb til med Pisken. 

Koen saa forlegen efter ham, gjorde et Spring 
og løb i Gallop ud over Engen. Derefter havde 
Karlen det Uheld at snuble, og da han igen saa 
op, var Tyven ikke mere synlig. 

Senere blev Smitson set paa lignende Maade: 
græssende paa alle fire, ligesom den store Konge 
Nabukuduriuzur, da ogsaa han havde søgt en Bag- 
vej til Naturen af redelig og ydmyg Vilje eller af 
en uimodstaaelig dyrisk Drift til at vende tilbage —: 
Smitson paa alle fire, sugende den varme, søde 
Mælk af Naturens taalmodige Yvere, den af Bøger og 
Viden forgiftede Smitson, — Smitson der var bleven 
led ved de store Sten-Stæders frygtelige Døgn, der 
blot aabnede evige graa, støvede Albumsblade for 
hans Sind, — Smitson, den fortvivlede Bibliotheks- 
rotte, som aartusindgammelt ophobet Pergament 
og Papyrus og tykke, tykke Folianter af skimlede 
Mennesketanker havde udtørret for alle Taarer, for 
al Hjertelighed, — indtil endelig det inderste Op- 
standelseskim brød ud af den inderste Skuffe i hans 
System og i explosiv Udladning blev herskende. 

Han har i senere Stadier forsøgt at erindre, hvor- 
ledes denne Forvandling er gaaet for sig, men det 

lykkes ham kun ufuldstændigt. Hans monstrøse 
Hukommelse forlader ham her, fordi selve Proces- 
sen netop opløste den frygtelige og byrdefulde Er- 
indringstvang af hans Sind. 

Denne Periodes Hændelser assorberedes sundt 
af hans Bevidsthed. — Han erindrede ikke! For 
første Gang blev Kendsgærningerne i hans Jeg 
omformede og ikke blot fotograferede. Han følte 
sig for eneste Gang i sit Liv som mere end et 
Kodakapparat. 

Han beskriver Katastrofen som en pludselig Ud- 
ladning af Vrede, der slyngede ham ud, explosions- 
mæssigt, i nye Væsensformer. Om selve Flugten 
skete frivillig eller som Tvangshandling, indlader 
han sig under Hensyn til sin deterministiske Livsop- 
fattelse ikke paa at afgøre, navnlig da hans Er- 
indring paa disse Felter er affarvet og tilsat med 
uvirkelige Træk. Han antager, at visse ukontrol- 
lerede Kræfter har gennembrudt hans Selvfornem- 
melse, uden dog at ville udelukke den Mulighed, 
at han forsøgsvis kan have opgivet sin sjælelige 
Ligevægt af en Art Videbegærlighed eller Tørst 
efter at vende tilbage til — almindeligt set og sagt 
— ,den kaldende Natur". 

Smitson beretter omstændeligt om sit Liv i Bu- 
sken. Han har allerede romantiseret Stoffet, sat det 
i personlig og litterær Stil, det er utvivlsomt under- 
gaaet fuldstændig Erindringsforvanskning, hvilket 
viser, hvor intensivt det er oplevet. ,Mit Liv i 

Busken," kalder han det. , Min Tilbagevenden til 
Jordens Mælkeyvere.” Han fortæller, hvorledes han 
indlod sig paa at falde ned paa alle fire — ikke 
uden en vis trodsig Erkendelse af det perverse i 
den quadropede Gangart. 

Han fortæller om Vildtstierne, der vinder sig gen- 
nem Dværgkrattet, om sin Gallop over de regndri- 
vende Roer, hvor Hønseflokkene for op som Skud 
og spredtes som Røg. (Men dette er sikkert en 
retrospektiv Forestilling, dannet paa Grundlag af 
tidligere jagttekniske Studier.) 

Han skildrer den syrlige, svampede Lugt af de 
høstlige Blade, og faktisk har han hidtil manglet 
enhver Grad af Lugtesans. Men han paastaar, at 
Næsen som Organ i den Periode var ham i høj 
Grad vejledende, naar han med Neglene kradsede 
under Bladskorpen efter Agern og Champignons. 

Han levede for Størstedelen af disse Høstsvampe, 
som hedder Bovista, Cantharellus og Fistulina, og 
som han paastaar at have afplukket med Munden, 
(hvilket snarere tyder paa Konstruktion end paa et 
ægté atavistisk Instinkt, der sikkert havde anvist 
ham Hændernes Brug.) Heller ikke klatrede han 
i Træer, men afplukkede om Natten den Frugt han 
kunde naa med Tænderne og erklærer herved at 
have følt en fuldkommen moralfri Sindsro — end 
ikke det kildrende Behag af et bevidst vovet Tyveri. 

Heller ikke i Henseende til sine Iagttagelser synes 
han paalidelig. 

Saaledes fortæller han en Mængde Details fra 
Myrenes Liv, hvilket han vil have iagttaget i Tuer, 
som er befolket af de hyppigt forekommende La- 
siusarter, navnlig visse Bemærkelser om de utal- 
lige Myregæster, som han foruden Bladlusene har 
forefundet: store børstebevoksede Biller, der svede 
sødt ud af Årmhulerne (Claviger testaceus?) og an- 
dre svære blinde Uhyrer af Insekter, som bliver 
ført rundt i Myretuen og ligne fede Elefanter. 

Dette er dog sikkert senere Dannelser. Thi i sin 
Naturtilstand har Smitson hverken iagttaget eller 
reflekteret. Han har været en Vild. Men det er 
typisk, at han senere fandt sig nødt til at udfylde 
denne Lakune med Materiale fra sin uhyre Bog- 
viden. — 

Undsætningsexpeditionen traf Smitson efter fire 
Dages Klapjagt. Smitson opholdt sig i en Mose; 
han sad fastklamret til en Ellebusk, forkommen og 
bleg som en syg Abe; en flere Meter bred Vand- 
grav skilte ham fra Truppen, som nærmede sig ført 
af Doktor Hengst. 

Der sad Smitson paa sin Elletrunte og spejlede 
den blanke Himmel i sine Øjne. Hans Sjæl var 
forsænket i Tilværelsens dybeste Kummer, han følte 
sin Lidelse som en udvokset Svulst af selve den 
smerterige Moder Jord. Hans blege Billede stod om- 
vendt nede i Mosens sorte Pøle, brudt af gurglende 
Gærbobler. Han lamenterede ganske sagte, da hans 
Navn blev nævnt. ' 

De kom ud til ham ved Hjælp af Brædder og 
en Brandstige. Doktor Hengst anbefalede den sam- 
me Forsigtighed som overfor Søvngængere: Et 
pludseligt Incitament kunde virke som en Gnist i 
en Krudttønde og sprænge ham paa ny. 

Men Smitson viste sig at være meget mat. Hans 
Ryg og Ben var kvadreret af smudsige og blodige 
Striber, Hænder og Fødder bar Strømper af Mud- 
der. Han lod sig modstandsløst tage. 

Smitson blev bragt til Sengs i det saakaldte Ro- 
senkammer, hvis spidshvælvede Loft var bestrøet 
med tusind røde Rosenknopper, hvorimellem Rafaels 
femten Eroter legede. Og Frøken Alix de la Val- 
lossiére indfandt sig, klædt i en hvid Lærredsdragt, 
med et hvidt Slør vundet om Haaret og tog lydløst 
Plads ved hans Seng. Hun gjorde ingen Nytte, men 
sad dér med kløgtige og faste Sygeplejerskeminer 
og ventede paa, at han skulde vaagne. 

Doktor Hengst udtalte: 

»Hr. de Smitson vil ikke mere komme til sin 
Bevidsthed. Der foreligger en typisk udtalt paranoisk 
Demens. Patienten er allerede i meget høj Grad 
angrebet af Debilitet, fuldkommen Lammelse og 
Bevidsthedstab, der langsomt, men sikkert gaa over 
i Slutstadiet: Kronisk Paralyse.” 

Smitson slog netop da Øjnene op, og da han saa 
Doktor Hengst, sagde han: 

»Kære Doktor Hengst: Det gør mig ondt at have 
forvoldt Dem Ulejlighed med min Person. Men 

jeg haaber, at De alligevel ikke vil fortryde Ophol- 
det hos os. 

Jeg har i den sidste Times Tid, medens De under- 
holdt Dem med Frøken ÅAlix de la Vallossitre, repe- 
teret vor Samtale i Bibliotheket for fire Dage siden, 
og jeg indser, at min Uro med Hensyn til mit ud- 
mærkede Hukommelsesapparat var ganske ugrun- 
det. Jeg befinder mig allerede fuldkommen rask.” 

Han saa misfornøjet hen efter Alix de la Vallos- 
siére der vendt mod Lyset viste sin Rygside, hvis 
Linjer et folderigt hvidt Forklæde uigenkendeligt 
tilhyllede. Og da han hverken genfandt den kælne 
Profil af hendes Lænder eller den faste og smidige 
Oval under Rygspændet i hendes Bælte, saa han 
skuffet mod Loftets legende Eroter. 

»Vraiment," udbrød han, ,Etienne Pavillon, de 
v Academie frangaise havde Ret; Iris de la Vallos- 
siére er berøvet sin skønneste Legemsdel, og Him- 
len maa altsaa have et straalende Stjernebillede 
mere.” 

Og vendt til Doktor Hengst sluttede han, idet 
han trykkede Monoclen fast i det venstre gabende 
Øje og fremrakte sit frygtelige Hovede, der var 
parat til nye Erobringer. 

»Jeg er vel en lille Smule forfrisket. Men det er 
min Erfaring, at Redning gives ikke ved Tilbage- 
venden til lavere Bevidsthedsgrader under animal- 
ske eller endog bæstialske Livsformer og endnu 

mindre ved de Surrogater, som en selv velformet 
Dame kunde byde vort halvvaagne Sanseliv. 

Thi det er desværre sandsynligt, at kun for en 
døende Mand er Tilbagevenden mulig. 

Jeg vil nu forsøge at hengive mig i transcendale 
Betragtninger —, siden Selvopgivelse er Befrielse, 
saaledes som de gamle Kirkefædre, Cerinthus og 
Saturninius lærte, idet de negerede Materien og i 
Pleroma saa en Opløsningens Vej til Enheden, 
Logos, hvilken Vej formentlig modsvarer den be- 
rømte femdelte Vej, som i den buddhistiske Kate- 
kismus, tatwa boddha, er den fjerde af de fire store 
Sandheder, og som den moderne mysticistiske Ka- 
latschakra ved Hjælp af sine Helgendamer og andre 
Amuletter ikke gør kortere — saalidt som, indenfor 
Gnosticismen, de orphitiske og alexandrinske Sko- 
ler formaaede det, og allermindst den grove og 
bondske Symbolik, som i Aaret 141 blev opstillet 
af den ignorante Hysteriker Valentinus, der var 
imbecil nok til at mene, at den højeste af verdens- 
dannende Kræfter, Visdommen (Sophia!) var af 
kvindelig Natur.” — 

EN HISTORIE OM TYVE 


ETER KOPF stod ud af sin tredje Klasses Kupé 

ved den sidste Station, før Toget naaede Ber- 
lin. Der var imidlertid alligevel en Gendarm paa 
Perronen. Han stod med Pikkelhuen spændt fast 
til sit store, gnavne Læder-Ansigt. Og hans Øjne 
klippede Billetmærke i dem, der slap gennem Vente- 
salsdørene. 

Kopf trak Hatten fastere ned over sit tætklippede 
Hoved. Skidt for Resten, om de kendte ham! 

Han havde sit Tvangspas i Orden; det kunde de 
faa at se. Han skulde melde sig med det paa Politi- 
kammeret i Berlin; det var en lovlig Sag. Han var 
ikke eftersøgt; det var blevet godtgjort inden Løs- 
ladelsen. Man havde opmærksomt fulgt ham til 
Grænsen. ,Adieu Hr. Kopf!" ,,Adieu, snålle Hr. 
Polismand!", og saa ind mellem de sorthvide 
Grænsepæle. 

Gendarmen kom nærmere, satte sit Mærke i ham; 
men det var, lige som Klippetangen blev hængende 
et Minut. Naada! Han huggede Hovedet bagover 
og tog efter en opdukkende Vane et Tag efter Over- 

skægget, men det havde de nok raget af ham. Han 
var et mærket Faar. 

Nu skulde han altsaa klare sig med Mundtøjet. 
Tysk talte han med en Tilsætning af Russisk. I 
Danmark havde han klaret sig med en Blanding af 
Svensk og Norsk. Det gik rigtig flinkt. 

Gendarmen løftede i dette Øjeblik Haanden, og 
der blev en Standsning i Strømmen. 

»Naa," sagde Kopf, ,kan man ikke komme forbi; 
jeg har Venner, der staar og kigger efter mig.” 

Gendarmen saa” paa ham. ,Passér!" sagde han, 
og lagde i det samme Haanden fast paa Skulderen 
af en ældre, jovialt udseende, stærkt rødmosset 
Herre i Pels, der var ledsaget af en Drager med 
mange Ruslædertasker. Klap! sad der et Par blanke 
Staalmanchetter om de to middagsfede Haandled. 
Den pelsklædte fik en skæv, apoplektisk Mund. 
»Lad os faa en Droske,” sagde han. 

Kopf trak Vejret lettere. Han kom ud i en lang 
Lindeallé, der førte ind under buede Viadukter; 
der var faa Huse, men Landskabet var kvadreret 
til Byggegrunde. Der stod store, hvide Plakater 
midt i Marken paa to Ben med Paaskriften: Terræn! 
Kopf sprang paa en Sporvogn, og nu susede de ind 
mod Berlin N. 

Kopf tænkte paa, hvor rart det var at føle, at det 
gled af Sted med én. I Toget havde han ikke tænkt 
paa det; dér havde han sovet. Og nu havde han 
udstaaet Enkeltcelle i et Aar for at faa tre Maane- 

ders Rabat paa Straffetiden i den graa Slaveanstalt 
der ovre paa Sjælland, hvor en ren Bagatel, der var 
ganske uværdig hans Talent, havde skaffet ham 
Logis. Han havde faktisk været meget reduceret, 
da han kom til at hæfte sig ved den Sømandsjakke, 
der hang som et Skilt foran en Havnebod. Havde 
været i daarligt Selskab, spillet Billard og var ble- 
ven plyndret for over otte Hundrede Reichsmark i 
Sedler af et Par Fyre, der var ude at ,fange en 
Torsk". Der var en rødhaaret Pige med i Spillet. 
Han var ,Torsken", og hun fiskede ham. Saa var 
det, han lavede den Kunst med Frakken, og det 
var et Aar og to Søndage i Tilgift akkurat. Det var 
paa Tide, at han fik Foden i en ordentlig Stigbøjle 
og svang sig op. 

Naa, der blev nok en af de gamle, rigtig gode 
Forretninger inden længe. 

Desuden ,stod han ikke højt" i Tyskland — 
havde kun en lille Bedrageridom og vilde næste 
Gang ikke komme op over en Maaneds Fængsel. 

Godt! Nu gik den igen frem i den fygende Luft. 
Det pustede dejligt her paa Forperronen, lige ned i 
Svælget. Han stod mellem en Bunke Arbejdere i 
deres Værkstedstøj, de røg simpel Tobak, de var 
sodede og lugtede ikke godt. Men det var rart at 
være med alligevel, føle, at det flyttede sig med 
én! Puf! Af Sted! Det skurede og klang fra Luft- 
ledningerne af disse morsomme Græshoppeben, som 
Vognen rakte fra sig. Nu dukkede de ned i Fabrik- 

staden. Han behagedes ikke af disse graa Fængsels- 
mure og den evige Skorstensskov. — I Arresten 
havde han haft Udsigt til en graa Dampskorsten 
og paa Anstalten til en præcis Magen til. Disse Ar- 
bejdsmænd gik ind til et ganske lignende Fængsels- 
liv! Han følte sig som fri Mand mod dem. ,Ren- 
tier" — han levede af sine Midler; — og han saa” 
tankefuldt paa sine to Mellem-Fingre, som en dyg- 
tig Specialist havde erklæret for ypperlig egnede 
til at danne ,, Gaffel", ved Opfiskning af Portemon- 
næer fra Damelommer i Trængsel. Naa forøvrigt 
ansaa han Lommetyveri for ugentlemanlike — fore- 
løbig. 

Flere Skorstene! Han kom til at tænke paa en 
usynlig Kammerat i Arresten, der ved Bankesystem 
havde forklaret, hvorledes han var klatret op ad 
Fængslets Dampskorsten ved Lynaflederen, havde 
vredet den løs og med den som Svingtov var sprun- 
get i fyrretyve Fods Højde et Dødsspring over et 
Dyb af Gadens Brede ned paa et skraat slibrigt 
Skifertag, var balanceret paa Tagryggen og sluppet 
gennem et Kvistvindue — ned. Saa var der en 
Kamp med fem Mand af Styrken; et Jærnsengeben 
gjorde Underværker, men hvad er én Mand mod 
fem! 

I Berlin, Norden, nær ved Stadtbahnstationen 
stod Kopf af sin Sporvogn. Og nu galdt det, om 
Piper var paa fri Fod. 

Piper var paa fri Fod. Han havde mærkelig nok 

holdt sig skudfri alle de fire Aar, han havde ført 
Forretning i Berlin. Han havde et Par store Værk- 
stedslokaler med Udsalg af brugte Cykler i Use- 
domstrasse. Efter at Cykling var gaaet af Mode i 
Berlin, gik Forretningen for ringe Omsætning. De 
professionelle Cyklerøvere søgte udenlandske Mar- 
keder, og Pipers Værksted blev efterhaanden en 
Transitplads, hvor blandt andre franske og skandi- 
naviske Koster hensendtes til Forandring og Ukende- 
liggørelse. Piper var i Butiken lige indenfor Ruden, 
og efter at have hilst paa Peter Kopf med et Nik 
fandt han Anledning til at tage sin Hat og gaa ud 
ad Gaarddøren. Dér ventede Kopf ham. 

»Naa, er du ude igen?" sagde han, ,det var ud- 
mærket. Jeg vil raade dig til strax at gaa over til 
Moritz Mann. Kom, jeg skal gaa med. Han er 
flyttet.” 

Moritz Mann var en fed edderkoppegraa Guld- 
smed, der sad i et ugenert lille Baggaardsværksted 
og arbejdede over en Blæselampe, som han traadte 
med Foden. Han blev ved at banke med den spidse 
Hammer paa et krumt Stykke Metal. 

»Jeg har en Mand," sagde Piper, ,som jeg ga- 
ranterer for er brugelig. Vi har arbejdet sammen 
ovre i Staterne.” 

Moritz Mann lagde sine Sager fra sig. De saa' 
et Par hurtige Krystalblink fra en Æske, han lagde 
ind i et Jærnskab. Han smed det krumme Stykke 
Metal, — det var et Brystsmykkes Indfatning af 

as 

Guld —, hen i Vindueskarmen, hvor der stod en 
Tallerken med afspiste Pølseskind. Han tog Skær- 
men af Ansigtet, stod nu op, var kæmpestor med 
en svær hængende Bug. 

»All right," sagde han. , Vel, Hr. Kopf. De er 
nok, hvad vi i Amerika kalder en ,handy" Mand 
med et Centrumsbor.” 

»Jeg har lavet den Kunst før,” sagde Kopf. 

»Der er et Selskab i Byen," begyndte Mann. 
»Der er kommet et engelsk Selskab her til Byen 
.….… . Har De hørt om Mr. Weeny?" 

» Weeny? Ikke under det Navn.” 

»Navnet er ogsaa ligegyldigt. Weeny limited, kan 
vi kalde det, er kommet hertil i Forretningsanlig- 
gende. De behøver som sagt en Mand, der er kendt 
med Sagerne." Mann var i Færd med at klæde sig 
om og præsenterede sig nu i Silkehat, Bonjour og 
en stjærnebesaaet Plydses-Vest. ,Ser De, Hr. Kopf, 
jeg kom fra Frankfurt i Gaar Nat. Der sad i Ku- 
peen en ældre engelsk Herre og læste en Avis. Vi 
var alene. ,Taler De Engelsk? spørger han med ét. 
»Yes, sir". Vel. Vi kommer i Snak, han er frem- 
med, jeg er kendt. Jeg fortæller, at jeg er Nærings- 
drivende her i Staden med Guldsager og Juveler 
paa Auktionsopkøb og lignende. Strax tager han et 
Etui op og tilbyder mig en Brillantring til Salg. ,Er 
De en af os?” spurgte jeg. Han nikkede og gjorde 
det sædvanlige Zinke med to Fingre og venstre Øje. 

Godt. ,Jeg saa' strax, at De var af Lavet," sagde 
han. 

Saa gjorde vi Forretningen med Brillanterne. De 
er fra den store Affære i Edinburgh. Har De ikke 
læst om den? Naa. Han havde en Citytaske halvt 
fuld af Smykker. Nu gaar Stenene til Markedet i 
Hamburg. Her er de ikke i Pris. Indfatningen er 
min Andel. Han spurgte mig, om jeg ikke havde 
en modig Mand til en Affære, de har for her i Ber- 
lin. Han skulde møde sit Selskab her.” 

»Hvornaar?”" spurgte Kopf. 

»uI Aften. Der er udeblevet en Mand for dem. 
Han blev taget i Frankfurt, og det gælder at handle 
hurtig, inden han faar sladret; han er ikke paalide- 
lig nemlig — under Arrest. Altsaa i Aften. Det er 
Mr. Weenys Selskab. Mr. Millar venter mig Kl. 9.” 

»I Aften!" sagde Kopf. , Aldrig. Jeg er for det 
første her med Tvangspas. Jeg skal melde mig paa 
Kamret inden 24 Timer. Desuden gør jeg bedst i 
at ,ligge lavt", som de siger i Staterne, i nogen 
Tid og holde mig ude af Haandteringen, til mit 
Maalesignalement, som gik til det tyske Politi ved 
min Udvisning, er mindre frisk i Politiets Arkiv. 
Farvel. Jeg gaar altsaa op paa Kamret. Skal jeg 
hilse?" 

»Pyh!" sagde Hr. Mann. 

»Og desuden,” sagde Kopf videre. ,Se paa mig: 
Jeg ligner fuldstændig en løsladt Røver. Jeg har 
rejst en Nat paa Jærnbane, er fuld af Kulrøg, snav- 

set og gennemsvedt. Jeg ser ud i Tøjet som en An- 
tikvitetsgenstand. De véd, jeg er af god Familie og 
meget øm over min Person. Min Overfrakke var 
moderne for to Aar siden, og mine Buxer ser ud, 
som om de havde ligget i Blød, medens jeg stak 
i den graa Uniform. Penge har jeg fra Overarbejde. 
Nej. Jeg vil ekvipere mig, tage ind paa et Hotel, 
faa mig et delikat Dampbad, — jeg har nok af An- 
staltens Lørdagsskrubber, — og saa smække mig i 
Nat i en førsteklasses Patentfjederseng. Det er, hvad 
jeg har glædet mig til, og det er, hvad jeg vil.” 

»Vel, Adieu, Hr. Kopf," sagde Mann. ,Det gør 
mig ondt. De kunde have indlagt Dem Fortjeneste. 
Det er meget fremragende Folk, de Englændere. 
Af ,De store", ,the high mob", som de hedder i 
London. Det er en exceptionel Udmærkelse at faa 
tilbudt Arbejde for dem. Men som De vil.” 

»I Morgen er jeg villig.” Kopf betragtede med 
Modbydelighed et Par Handsker og et Lommetør- 
klæde, han fandt i sin Lomme, indskrumpede til en 
Valnøds Størrelse, tørre og stive. ,,Det er Desinfek- 
tionsovnen,”" brummede han, ;de Svinebæster!" 
Og da Hr. Mann ranglede med sine Nøgler for at 
faa ham ud af Døren, betænkte han sig og sagde, 
at han kunde paatage sig Arbejdet. 

Mann sagde: ,Godt. De skal stille Klokken halv 
tolv paa Friedrichstrassestationen,” Og han opgav 
ham nærmere Kendetegnene. , Indtil da maa De blive 
ovre hos Piper, ikke vise Dem paa Gaden, over- 

hovedet ligge musestille inde i Lageret. Blev De 
anholdt, sad vi net i det.” 

Kopf bandede. ,Naa, snavset er jeg. Og i Nat er 
alle Katte graa.” Han redte sig et Leje mellem 
Dyngerne af gamle Gummislanger og Cykledæk og 
sov øjeblikkelig. — 

Hr. Mann førte med megen Elegance sin svære 
Mave foran sig ned gennem Chausseestrasse. Han 
gyngede, let i Gangen, og svingede sin sølvduppede 
Stok. Han var imponeret af Englænderne og kopie- 
rede deres sejge Globetrottertrit. Han købte sig et 
Par gule Støvler og lod hos en Frisør Overskægget 
klippe kortstubbet efter engelsk Officersmønster paa 
Bekostning af aarelange Skægbinds-Resultater. 

Alligevel imponerede han ikke Mr. Millar, da han 
traf ham inde i Kaiser-Passagen. Millar strøg rask 
-. forbi ham og hviskede: , Hurtig. Auto! Gaa op efter 
mig.” Han gik ud i Friedrichstrasse. , Auto!" raabte 
han, og der kom en ledig Motordroske farende. 
Han sprang ind under Kaleschen, og Mann var ikke 
sen til at komme efter. 

»Jeg vil nødig ses sammen med Dem, you know," 
sagde Millar paa Engelsk. , Vi staar ikke rigtig godt 
til hinanden, saadan i Garderoben, you see." Millar 
var nemlig i flot Rejsekostume, med en lille Kricket- 
hue paa sit smukke Hoved og Jockeygamascher op 
om Læggene. ,Har De Manden?" 

»Friedrichstrasse-Stationen Klokken halv tolv. Pa- 
rat. Vil De ryge?" 

»Nej Tak. Ryger ikke, naar jeg er i Træning. 
Holdt Kusk!" Han betalte Kusken. ,Hr. Mann! 
Klokken fem i Morgen tidlig maa De være parat i 
Deres Værksted. Der bliver en Del Stene at pille 
ud af en Smule Guldblik. I Morgen Klokken otte 
er Deltagerne spredte for alle Vinde med de første 
Tog. Hurtig i Vendingen, véd De. God Aften, Hr. 
Mann." 

Millar gik fra Brandenburger Thor, hvor han var 
staaet ud, tilbage i den tætte Menneskevrimmel. 
Der kom en ung Dame med Fingeren inde mellem 
Bladene paa en Turisthaandbog langsomt vandrende. 
Rejsesløret indrammede hendes meget blege An- 
sigt. En mørk Herre ledsagede hende. ,, Aa, und- 
skyld min Herre," sagde den mørke. , Vær saa 
venlig at vise mig Vej til Zoo." — , Med Fornøj- 
else." ,Jeg er forøvrigt selv fremmed her,” sagde 
Millar og tilføjede: ,De er en præcis Mand, Morris. 
Vi har fundet en Mand, og Wilson har meddelt 
mig, at Farvandet er frit. Klokken ti begynder vore 
Vagtposter deres Ruter.” 

» Tak for Oplysningen,” sagde den anden. , Kom 
saa, Jessie.” 

Morris gik videre med Jessie. Hendes lidenskabe- 
lige mørke Øjne og de svære Guldringe, der hang 
fra hendes Øren under en Bunke pelstykt Haar, 
vakte ikke ringe Opsigt. Morris blev ængstelig. , Lad 
os ikke gaar herinde i Strømmen.” 

Han fortalte om Millar, hvorledes han oppe i 

Stockholm en Gang paa Gennemrejse var blevet 
taget, fordi han gik for meget inde i Menneske- 
strømmen, og sigtet for Lommetyveri. I tre Maane- 
der sad han. Saa blev han ked af den Ting, bad sig 
fremstillet for Dommeren og sagde følgende: 

»De har haft den Frækhed at sigte mig for 
Lommetyveri. Er De rigtig vel forvaret? Véd: De, 
hvem jeg er? Jeg er den meget .bekendte Jack Fer- 
gusson Millar! Jeg er Medlem af et stort internatio- 
nalt Selskab, John Weeny limited. Vores Driftskapi- 
tal er paa to Hundrede Tusind. Vi gør Forretnin- 
ger i Bankhvælvinger og i førsterangs Juvelérbutiker 
i London, Paris og Wien. Tror De, jeg putter mine 
Fingre i jeres lumpne svenske Overfrakkelommer? 
Nej, min Herre. Vær saa venlig at lade mig faa min 
Bagage, at jeg kan komme bort fra saa tarveligt et 
Land. Lommetyveri! Aldrig har jeg kendt Magen!" 

Naa, Millar var ikke eftersøgt og fik følgelig Lov 
til at rejse. 

Jessie 10. ,Jeg saa' en Gang en Lommetyv ar- 
bejde. Han gik stille med Hænderne i Lommen, 
men der var ingen Bund i de Lommer, og Hæn- 
derne kom ganske stille frem neden under Slidsen. 
Hvor pudsigt. Ikke!" 

Jessie skiltes fra ham udenfor Central-Hotellet, 
hvor hendes Fader, Mr. Weeny, var taget ind under 
Navnet ,Mr. Clackwood Esq.”. 

Hun fandt ham nede i Restavranten i Selskab 
med en mager skægløs Herre i lang gul Overfrakke. 


54 INTERNATIONALE — 


Det var Selskabets Londonersagfører Mr. Dear. 
»God Dag, Jessie.” Mr. Dear rejste sig med Haan- 
den fuld af Papirer. Weeny havde meget at ordne. 
Han ejede en Privatformue paa en halv Million 
Pund Sterling, saa” for Resten meget distingveret 
ud, hvidvestet og elegant i Manchetlinned og Fod- 
tøj. Men Ansigtet inde i den sølvgraa Skægindfat- 
ning spidsede sig ud mod en Næse af tydelig Jord- 
bærkulør. Han var imidlertid kun normal og arbejds- 
dygtig, naar han var beruset, og begyndte derfor 
altid paa Portvinen strax før Lunch. 

»Naa, min Pige! Hvor vil du saa hen i Aften?” 

De blev enige om Wintergarten. Mr. W. Dear, 
Attorney & Solicitor, London, skulde af Sted med 
Aftentoget. Beklagede ikke at kunne være med til 
den lille natlige Forretning. 

»Saa gaar vi i Wintergarten. Paa Hjemvejen kan 
vi gøre en lille Tur ned og se, om Drengene har 
alt i Orden.” Nu bragte en Kellner ham , Times", 
der var bleven ledig, og han lod sig ikke mere for- 
styrre. — 

Klokken halv tolv gik Jessie med Millar ud ad 
Wintergartens Bagudgang over paa den nærliggende 
Friedrichstrasse-Station. Jessie havde faaet Lyst til 
at se den nye Mand. Og hun saa” en meget snav- 
set skummel Person, der stank af frisk Guttaperka. 
Hun gik nærmere. ,Hvad hedder De?" 

»Pietro Kaput,”" sagde han. Hun lo, kunde godt 

se, at han var baade kraftig og køn, men holdt sig 
i fornem Afstand paa Grund af hans Lurvethed. 

Peter Kopf var rasende. Han fandt Jessie be- 
daarende. 

Det var den Type, som han særdeles godt for- 
stod at gøre sig hengiven, sort og blank var hun i 
Øjnene, munter og festlig, en udmærket Kammerat 
ved Udførelsen af lystige Indfald. Men hvad hjalp 
hans hvide friske Tænder, hans kokette Blink med 
venstre Øjenlaag ham, nu da han var i disse Slave- 
klæder. 

Jessie stod med et silkeforet Slag løst over en 
pragtfuld Kniplingsbluse og maalte ham. Han sku- 
lede til Millar, der behandlede ham meget ned- 
ladende. Af Fødsel og Opdragelse var han saa god 
Gentleman som denne hovne Jockey! Men en af- 
danket tredjerangs Tjener lignede han i Tøjet, spist 
havde han ikke, drukket endnu mindre. Godt! Ar- 
bejdet skulde vise, at han var Gentleman endda. 


Villaen laa et godt Stykke ude i Thiergartenkvar- 
teret, temmelig isoleret midt i en Have. Som de 
fleste omliggende Villaer stod den ubeboet om Som- 
meren udenfor Kontortiden. Den ejedes nemlig af 
en meget rig Diamanthandler, der havde sit Kon- 
tor i Villaens Stueetage. Selskabet kunde skimte 
den høje Gavlkrone over Buskadset. Situationskor- 
tet, som de allerede i London havde sat sig ind i, 
passede paa en Prik. Necks, der havde været i Ber- 

lin for at rekognoscere to Maaneder i Forvejen, 
havde gjort sine Sager godt. Skammeligt, at han nu 
sad fast i Frankfurt. 

Et Par af de yngre og mindst erfarne blev ud- 
stillede som Vagtposter helt oppe fra Siegesallee, 
en Kæde med fire Hundrede Alens Afstand mellem 
hver. De havde Anvisning paa at fingere berusede, 
hænge paa en Bænk og opholde — og om for- 
nødent fornærme — enhver Betjent, der nærmede 
sig. 

Millars Halvsøster, en tolvaars Tøs i fantastisk 
Tiggerkostume, skulde drive i nærmeste Nærhed 
inde paa Fortovet. Hun havde en særlig Evne til 
at opholde navnlig ældre Herrer, som ubelejlig kom 
forbi. Hun sad stille paa en Stentrappe og klynkede 
og var smidt paa Gaden af sin onde fordrukne Sted- 
fader, og hun var parat til at smøge Strømperne op 
om sine dejlige Ben og vise Mærkerne efter Sla- 
gene over Lægge og Knæ, om Herren ikke vilde 
tro hende. 

Vagtposterne skulde skifte Plads hver Time, om 
Afløsning var der ikke Tale. Klokken halv tre skulde 
Hovedstyrken rykke frem. 

Banden foretog altid meget faste Bevægelser, 
direkte voldsomme Fremstød paa forud valgte Stil- 
linger. Det var sjældent, at nogen Operation under 
dette opsparede Højtryk af fælles Energi slog fejl. 

Mr. Weeny kom kørende i en Droske ude fra 
Charlottenburg, hvortil han var taget med Toget 

lige i Forvejen. Han kunde uden at bemærkes saa- 
ledes gennemløbe hele Rækken af Vagtposter. Alt 
var i Orden. 

Klokken halv tre kom Morris, Millar, en meget 
stærk, forhenværende Nævefægter Wilson, og Pe- 
ter Kopf ned i Villaalléen. Millars Halvsøster sneg 
sig klynkende forbi dem. Alt var i Orden. Politi- 
afløsningen var netop foregaaet, og Betjenten var 
oppe i Sidealléen. 

Hurtig stak Morris en Jærnkrog ind i Laasen paa 
den store Gitterport og vred om. Op kom Laagen, 
og de gik rask ned over Grusgangen. Da Villaens 
Facade berørte Sidealléen, var Bagsiden med Haven 
den rette Operationsbasis. 

Som de havde ventet, var alle Vinduer spærrede 
med Jærnpersienner. 

Wilson, der var gaaet op ad Trappens tre Sten- 
trin, hviskede ned til de andre, at den Stump Tænd- 
stik, han Klokken 6, da Forretningen lige var ble- 
vet lukket, havde anbragt i Nøglehullet paa Entré- 
døren, sad der endnu. Dette godtgjorde, at Huset 
nu var tomt. For en Sikkerheds Skyld ringede Wil- 
son længe og voldsomt paa Dørklokken. Blev den 
lukket op, skulde han sige, at han vilde tale med 
Lægen — og saa opdage, at han var gaaet galt. 
Men der blev ikke lukket op. 

Saa hentede Morris og Millar Ejendommens Brand- 
stige for at naa første Sals Vinduer, der syntes let- 
test at angribe. Imidlertid viste det første Vindue 

sig at være blindt og malet paa Muren. Det ned- 
slog dem. Tyve holder ikke af at maatte forandre 
Plan. , Vel," sagde Morris og studerede Grundridset 
ved Lyset af en Cigar. , Kontoret er de to Vinduer 
dér i Stuen. Lad os gaa gennem Skoddet lige durk 
til Maalet." 

Wilson ordnede nu Instrumenterne, nogle Løv- 
save, et Par engelske Tandfile og en Del fortræffe- 
lige Mejsler. 

» Vær saa god, Hr. Kopf," sagde Morris og traadte 
tilbage. 

Kopf lod Fingeren glide langs den bølgede Jærn- 
skodde, der ganske dækkede Vinduet. Han valgte 
et Punkt, hvor Rammen, som Persiennen gled i, 
sluttede mindre tæt til Muren. Der førte han sin 
Mejsel ind, og paa to Minutter var han færdig. Wil- 
son havde allerede ved sit Besøg om Formiddagen 
bemærket en stor Træbuk ude i Gaarden; den blev 
hentet, og en Jærnstang blev stukket ind bag Per- 
siennerammen, Wilson lagde sig med hele sin Vægt 
over Stangen, der støttede paa Træbukken, og med 
et svagt Knæk blev Persienne og Ramme løftet ud 
af sit Leje i Muren og hang slingrende ned over 
den klatrende Vedbend. Saa begyndte Kopf at bore 
i Vinduessprossen; det tog næsten et Kvarter, før 
han med en Staaltraad gennem Borehullerne kunde 
løfte Lukkehagerne af. Efter at have undersøgt, om 
der mulig henstod Genstande i Vindueskarmen, der 

kunde falde ned og gøre Støj, lukkede han Vinduet 
op, og de gik alle fire den Vej ind i Kontoret. 

De hængte strax et tykt Tæppe, de havde med- 
bragt, for Ruden og aabnede for det elektriske Lys. 

»Det var det," sagde Morris og tændte en Cigar, 
han fandt i en aaben Kasse paa Skrivebordet. ,Ja 
vær saa god, Kopf, og vis, hvad De duer til.” Han 
. tog Plads i Sofaen. 

Kopf var i Færd med lidt Haartoilette foran et 
Spejl. Saa gik han omkring i Stuen og kiggede paa 
Væggene. 

»Ja, det er Pengeskabet, De kigger efter,” sagde 
Morris. ,Det skal være i Kælderen. Naar De fløj- 
ter paa det, kommer det nok op.” 

Millar og Wilson, der havde gjort en Ronde i de 
andre Stuer, kom tilbage og nikkede. Alt var i Or- 
den. 

Der var et Træskab, der ganske fyldte den ene 
Væg. Og Kopf, der var Specialist i saadanne Ind- 
retninger, gik øjeblikkelig i Lag med en sort Jærn- 
hætte midt paa Døren. Der var et Nøglehul, men 
en Kniv forslog bedre. Og Hætten gav Plads for 
en Elfenbensknap. Saa snart han havde trykket paa 
denne, kunde de høre den svage Brummen af Jærn- 
skabet, der steg op fra Kælderen. 

»Bravo, Kopf!" sagde Millar. ,, Well done, my boy!" 
Det var ikke muligt at komme til dette indemurede 
Skabs Bagside, og Laasene var skjulte af Klapper. 
Man,.havde forberedt sig paa at kunne aabne dem 

ved at sende en kraftig Straale af en lille Sprøjte 
ned i Nøglehullerne, men det var ikke til at tænke 
paa nu. 

»Her er Bomberne,”" sagde Morris, ,0g et godt 
Staalbor. Kil paa, Hr. Kopf!" Han strakte sig mage- 
lig paa Sofaen. Wilson stod Vagt ved Døren. Hans 
mægtige Arme syntes at hænge som Hamre dir- 
rende i spændt Fjederkraft. 

Kopf borede fem Huller omkring de fem Laase 
og satte Dynamitpatronerne ind i deres Leje. , Vær 
saa god,” sagde han. ,Nu er min Del af Forretnin- 
gen forbi. Nu kan I andre brænde løs. Nu vil jeg 
se mig lidt om.” 

Millar kom med en Del Puder og Tæpper, som 
han svøbte om Skabet for at dæmpe Larmen, og 
Morris, der var ingeniøruddannet, anbragte en Traad- 
ledning i en af Belysningskontakterne. , Hvorfor 
ikke benytte Kommunens Strøm til at tænde Minen," 
sagde han. Der gik en Del Tid med denne Ordning. 

Imidlertid gik Kopf ind i de tilstødende Værelser 
og tændte Lys. I et Spejl saa” han sit eget Ansigt, 
frygtelig medtaget, med lange Sodstriber under Øj- 
nene og over Kinderne. Og da gik det ham, som 
det ofte gaar Tyve: at de paavirkes og beruses af 
de Stuer, hvor de er gaaede ind for at stjæle. 

Han befandt sig under voldsom Betagelse af den 
overdaadige Salon, hvis Damaskesportiérer blødt 
strøg hans snavsede Kind. 

Han gled med et halvt Blik forbi de store lyse 

Malerier af Kvinder, Zigeunerdamer, der stod med 
løftede Tamburiner paa en Marmortrappe, ganske 
nøgne Kvinder, der laa cigaretrygende bagover paa 
et Pantherskind. Han lod Fingrene glide hen over 
de mavriske Taburetters riflede Ornamenter. Og han 
følte sig pludselig under en brændende Tørst efter 
igen at faa Del i denne, som han syntes, rige Kom- 
fort og udmærkede Elegance. 

Hans Haar, der hang ham ned i Panden, klæbede 
svedigt. Han fik en tyk Hoste, som havde han spist 
Støv. Han flængede Frakken af sig, saa Ærme- 
gabene sprang og den raadne Vest skiltes i Ryggen. 
Han løste sit røde Slips, der snærede som en Strikke 
om hans Hals. Det lettede. 

Kopf gik med voldsomme Gebærder omkring i 
Salen, ind i Spisestuen, hvor Lyset brødes i Væg- 
genes Kobberkar, hvor der paa Bordet endnu laa 
en hvid Dug med to slanke Sølvstager og en gyl- 
den og blaa Porcellænsopsats med røde Æbler. Han 
flængede Skjorten fra sit Bryst, gik og nynnede, 
gned sig i sine lange Tyvehænder. Det gjorde godt. 

Han drak et Glas Vin, kom buldrende ud i en 
Korridor, en Korridor med bløde Løbere; — noget 
andet end Fængselsgangenes klaprende Gulve af 
Jærnrister. Derefter smækkede han en Dør aaben 
og kom ind i et hvælvet Rum af Marmor, der sæn- 
kede sig til et Bassin omgiven af blanke Messingrør 
og snirklede Haner. Og nu flængede han de sidste 
Klude af sin Krop, prøvede Hanerne; saadan! 

Otto Rung: Desertører 5 

Nu sivede fine Dampstraaler frem af Gulvet, 
lagde sig ømt og vaadt og varmt om hans Hud. 
Han gav sig ganske hen. Han lod det regne iskoldt 
og pludselig glødende varmt fra Loftets skinnende 
gule Brusekander. Lagde sig derefter ned i en Seng 
af lunt blødt Vand. Det buldrede og kogte inde i 
Rørene. Han dansede omkring paa de bløde Filt- 
maatter, gjorde Gymnastik og var inde og nippe til 
et nyt Glas af den søde Sherry i Krystalkaraffen. 
Han lagde sig paa ny i det lune duftende Bad. 

Morris kom farende. , Hvad Pokker gør De, Men- 
neske? Vil De ødelægge Forretningen for os?” 

Kopf dansede for ham, fløjtede ham ind i Næsen. 
Den store marineblaa Tatovering, der viste et Klown- 
ansigt midt paa hans Bryst, trak op til et oversta- 
digt Grin, medens han vred sig af Fornøjelse. Han 
var Husets Herre nu. Han sprang ind i Sovekam- 
ret. Smuttede ned under det bløde Edderdunstæppe 
og rullede sig bekvemt til rette. 

Paa én Gang var det, som om Døre og Vægge 
lukkede sig sammen dumpt og kvælende. Det blev 
samtidig bælgmørkt. Han var absolut døvet og vidste, 
at han havde hørt en usædvanlig, en frygtelig bra- 
gende Larm. Han sprang op, og Morris faldt bag- 
over imod ham. Millar tændte samtidig et Lys. 

»Satan!" raabte han. ,Hvorfor forstyrrede De os 
med Deres Kunster!" Minen var sprængt for tidlig, 
og Explosionen havde gjort frygtelig Skade. I Kon- 
toret var det meste Bohave splintret, en tyk Taage 

slørede forøvrigt alt; men Wilson var allerede i fuld 
Gang med Staalskabet. En tre fire Slag med en 
Hammer, og Skabet var aabent. 

»Hurtig!" hviskede Morris. , Explosionen maa 
være hørt." Han greb en Citytaske fra en Knage 
og rakte den til Wilson. Wilson bed Æskerne aabne 
med sine stærke Tænder og smed Juvelerne ned i 
Tasken saa ugenert, som bælgede han Ærter. 

Kopf gik tilbage til sin Salon. Han var søvnig 
og vilde gøre sig bekvemt. Han fandt en Sovefrakke 
foret med grøn Silke. Han puslede henne ved Klæde- 
skabet. Dér hang paa Rad mindst tredive Sæt Spa- 
seredress i Staaltraadsrammer, Frakker og Benklæ- 
der for sig sammenlagte i stive Folder. 

Wilson og Morris kom ind paa ham. Morris ra- 
sede: ,Er De gal Mand? Hvad har De for?” 

»Hys,”" sagde Wilson. , Der er Folk inde i Ha- 
ven. Af Sted!" Og i det samme rammede han med 
knyttet Næve Kopf et Hug op under Hagen, der 
fældede ham som en Stud. 

Politiet var imidlertid allerede ved Bagdøren. En 
Politibetjent viste sig under den opbrudte Jærn- 
skodde. 

»Hoveddøren,” skreg Morris og trak en Revolver 
frem. En efter en skrævede de over Kopf og kom 
ud i Entreen. — 

Betjenten løftede Kopf op og hældte lidt Vin ind 
mellem hans Tænder, førte ham hen til Sengen 
»Nej, jeg vil klæde mig paa," sagde Kopf. 

»Jeg haaber, min Kollega kan fange dem," sagde 
Betjenten. ,Jeg hørte, at han fløjtede paa Assistance. 
De har faaet en slem Næsestyver, min Herre, og 
det ser ud til, at Tyvene har taget det meste af De- 
res Værdisager med sig. Sprængt Skabet med Dyna- 
mit synes det. Er De lidt bedre? Godt, at vi hørte 
Knaldet!" 

»Ja,”" sagde Kopf. Vil De være saa venlig at 

tage den mørkeblaa Dress dér til højre i Klæde- 
skabet.” Og han valgte sig omhyggelig en Manchet- 
skjorte ud. Omsider var han paaklædt og tog i En- 
treen en elegant Silkehat. 
- »Vær saa venlig at hente en Droske," sagde han 
til Politimanden, der allerede var i Gang med at 
tage et Rids over Lejligheden. Den anden svarede 
noget stødt, at der var Holdeplads omme paa Hjør- 
net. 

»Tak," sagde Kopf og han saa' sig om. ,Jeg 
havde en lille Citytaske til Toilettesager, da jeg kom 
herind med Toget i Aftes.” 

»Er det maaske den?” sagde Betjenten og buk- 
kede sig under en Stol. 

»Jo, mange Tak." Kopf tændte en Cigar. ,Jeg 
kører nu op til Politikamret," sagde han. ,Vil De 
være saa god at ledsage mig." Men Betjenten turde 
ikke forlade Gerningsstedet. 

Kopf hilste i Haven paa Kvarterets Politiassistent, 
der betragtede ham noget mistænksomt, men lod 

ham passere, da han saa' Betjenten paa sin Post i 
Døren. 

Klokken ti traf Kopf Jessie Weeny ved sin The 
"i Centralkafeens Restavrant. »Er Deres Fader visi- 
bel?” sagde han. ,Gud, Mr. Kopf!" sagde Jessie. 
»Er det Dem. Véd De, at baade Morris og Millar 
er sat fast. Og Fader er taget med Exprestoget 
til Hamburg for at holde sig klar til at forsvinde 
fra Fastlandet. Mig vilde han for ingen Pris lade 
følge med. Og jeg er ganske alene her, til jeg faar 
Telegram fra ham." 

»Saa meget des bedre,” sagde Kopf og satte 
Citytasken tungt paa Marmorbordet. ,Saa meget 
des bedre!" 

Hun saa” paa Tasken, smilede og spidsede sine 
flammerøde Læber. ,Well, my dear boy!", og hun 
lagde sin Arm i hans og hviskede: ,, Nord-Syd-Ex- 
prestoget gaar om en Time. Jeg har altid drømt om 
en Tur til det skønne Italien, hvor jeg endnu aldrig 
har været.” 

Gruvs blev varpet ud af Westindia-Dok. Inde . 
” paa Kajen løb Dokmænd i sluttede Sjag af Sted 
med Trosser og Slæbere. Paa Dækket susede Damp- 
spillene, Dampen føg lavt hen over Lugernes Pre- 
senning. Hen over Dækplankerne kom Vagtmand- 
skabet stampende, og Kaptejnen stod paa Broen og 
bandede gennem Raaberen. 

Første Styrmand dansede Krigsdans paa Agter- 
Spillet. Kasketten sad ham bagvendt i Nakken, han 
skreg og skændte og var vittig paa blandet engelsk, 
dansk og portugisisk Slang. 

Den store Staalsvingbro aabnede med Majestæt 
sine mægtige Skeletarme. ,Sirius'" Skrue slog et 
Par vredne Slag i det smalle aabne Løb, standsede 
saa brat, afbrudt i en Optakt. Hindringen var en 
lille skidden Hjuldamper, der masede sig frem, 
osende af daarlige Kul. Den halede af Sted med et 
Kobbel raadne Pramme, hvori Majs laa i gyldne 
Dynger; de klodsede løs mod andre fortøjede og 
drivende Pramme og Flaader med Kolonialfragt, og 
Indløbet var en Tid spærret af et Bjærg af sprag- 

lede Thekasser, vekslende 'røde og grønne Tærnin- 
ger i Stabler af Pakhushøjde. 

Andre grønne og sorte Bugserdampere holdt 
prustende og hylende ude i Floden og vilde frem. 
Pramførerne løftede deres lange Stænger og skub- 
bede og stagede og vrælede imedens dette Lon- 
doner-Doksprog, der er dunkelt som Londons Slums, 
skiddent som det mælkegule Themsvand. 

Svingbroens Alarmklokke klingrede. Over Pak- 
husenes Tage paa høje Jærnbuer kom et Tog drø- 
nende og vilde frem — over og videre. Og Dok- 
arbejderne slap ,Sirius'”" Trosser og Slæbere, vendte 
deres Skraa og spyttede tankefuldt ned paa The- 
kasserne. 

Ude paa Themsen gik et evigt Vandretæppe: 
Strømkrusninger, der gled frem, og skraa gule Ma- 
ster, der kom og krydsede hverandre som Spyd og 
forsvandt. Signalvimpler og Skorstene af alle Sel- 
skabers Mærke. 

Kaptejnen paa ,Sirius" slugte sine Eder. Han 
opgav ikke sin inderlige Overbevisning, at hans 
Skibs og hans Fragts Transport var vigtigere end 
hele Kæmpedokkens øvrige aarlige Trafik. Men han 
indsaa billigen, at i disse Forhold blev et saa godt 
Krav ikke respekteret. Han slog ud med Haanden 
ad første Styrmand, der bestandig dansede paa For- 
lugen, han trak paa Skuldrene og gav sig Tid, ind- 
til Prammene var klar af hinanden og kom pja- 
skende ned langs ,Sirius" Sider, medens Damperne 

halede, alt hvad de tangfrynsede Slæbere kunde 
strække. 

»Sirius" gled ud i Flodløbet, og Skruen begyndte 
at piske det gule fede Flodvand op i store slam- 
fyldte Skumkager. 

Langsomt passeredes de vældige Dampere, høje 
og sorte som Pakhusene langs Kajen. De passerede 
en evindelig Række af graa Panserskibe, hvis kan- 
tede Omrids viskedes ud af Drivregnen. Maager 
kom allerede baskende ind fra Nordøst. De gled 
forbi Greenwich, hvis hvide Hospital aabnede sine 
Fløje mod de søfarende, forbi Woolwichs hamrende 
Værfter. Bredderne blev fladere, skorpede af gule 
Lerskrænter. Forternes cementplomberede Tand- 
sæt grinede frem fra de grønne Bastioner. Vandet 
blev kraftigere kruset, Themsen blev bredere, bre- 
dere. Der kom slanke, feminine Skonnerter og 
rundmavede Barkskibe brasende for alle Sejl. Midt 
i Strømmen laa Fyrskibe. Og Lodsbaadenes rød- 
stribede Sejl føjtede rundt mellem de vuggende 
Bøjer og røde Vagere og søgte Forretning. 

Søen gik stærkere. Land var nu kun smalle blaa- 
graa Striber i Horisonten. 

Først da viste den blinde Passager sit smilende, 
hørblonde Hoved paa Dækket. 

Mandskabet stod den Gang og drev og spyttede 
ud over Rælingen. Anden Styrmand gjorde Kvalm 
over løbende Gods, der ikke var forsvarlig surret, 

over en Svaber, der hang og lavede en vaad Sø 
paa Dæksplankerne. 

Drengen blev kostet hen for at tørre op. Han løb 
bleg af Sted med den sorte Skibspuddel paa tre Ben 
i sine Hæle. Han var den første, der fik Øje paa den 
blinde Passager, som netop stak Hovedet frem fra 
Folkelukafets Lugekarm. | 

Drengen spjættede tilbage ved Synet af dette 
fremmede Ansigt, der strax stemte sig til et ven- 
ligt, om end usikkert Smil. Han gjorde omkring og 
satte i Løb hen til Første-Styrmand. 

»Mr. Ohlson,” raabte han, ,Stowaway on board, 
Sir!” 

Første Styrmand blev gal i Hovedet; han vidste, 
at det var nok til at fordærve Humøret paa den 
gamle i Rejsens samtlige 36 Dage. ,Sirius”" var 
fragtet til Rio med tørret Fisk, Sheffielder Bord- 
knive og Filtvarer. Der var ingen Havn i mange 
Dage og det sidste Lodsfartøj var ude af Sigte. Og 
han tænkte sig, at den gamle vilde anmode Snylte- 
gæsten om at spadsere fra Borde snarest og sejle 
… videre i sine egne Vandstøvler. 

Han traf Chefen i Bestiklukafet mellem Log- 
bogen og en Whiskyflaske, der altid blev hentet 
frem til Lodsen, og hvoraf Kaptejnen aldrig drak, 
da han var Afholdsmand. 

Kaptejnen modtog Rapporten uden at fortrække 
en Mine. Det var nu saa, at ,Sirius" paa de nær- 
mest foregaaende Rejser tvende Gange havde haft 

en umønstret Mand indenfor sine Planker, og den 
sidste af dem, som var bleven godt behandlet og 
endog hjulpen med Penge, havde ikke alene med- 
taget Kaptejnens Vinterfrakke, da han gik fra Borde, 
men var oven i Købet rendt lige i Armene paa 
Politiet, der ventede ham med en Arrestordre for 
utallige Tyverier; og han havde derved forvoldt 
»Sirius'" Kaptejn en Hoben Konsulatsvrøvl og 
Overliggedage og Fragttab. 

»De véd, Ohlson,” sagde Kaptejnen meget roligt, 
rat jeg ikke vil vide af nogen Stow-away fellow 
her om Bord. Jeg vil ikke se ham, forstaar De. Jeg 
erklærer simpelthen, at der ikke — ikke, forstaar 
De — er andre Folk om Bord end dem, jeg har 
paamønstret. Skulde De eller nogen anden her om 
Bord tro noget andet, saa maa De se at omvende 
Dem. Og De maa gøre Folkene forstaaeligt, at de 
har talt fejl, naar de har talt én Mand for mange. 
Denne ene for mange existerer ikke i mit Fartøj. 
Vi er jo enige om den Ting, saa længe vi ikke er 
berusede og ser dobbelt.” 

Ohlson var enig. Dels havde han ligesom sin 
Chef faaet nok af de seneste Snyltegæster, dels 
interesseredes han levende af Kaptejnens Indfald. 
Han gik forefter. 

Han traf Drengen. ,Hvor siger du, at du har 
set ham, Dick?” spurgte han. Dick pegede paa den 
fremmede Fyr, der nu stod med Huen i Haanden 
henne ved Bagbords Jollebomme. 

Donkeymanden og Letmatrosen Georg var paa 
Vej hen for at give sig i Tale med ham. De øvrige 
Folk tog tilsyneladende ikke Notits af ham. De 
havde travlt hver paa sin Vis, men alle skelede de 
agterud efter Kaptejnen. Og de glædede sig til det 
Spektakel, der nu sagtens vilde bryde løs. 

Men Styrmanden stirrede lige tværs igennem 
Snyltegæsten med en uskyldig-forbavset Mine: 

»Hør nu her, Richard," sagde han. ,Du er en 
ung Hvalp endnu og bør ikke forsøge paa at være 
morsom paa Voxnes Bekostning. Jeg ser ingen Mand 
dér, hvor du peger, men derimod den Bagbords 
Hækjolle og saa Vandet. Og du maa indrømme, at 
dine Øjne heller ikke ser nogen Mand, heller ikke 
Georg og Mathias og de andre Labaner. Vel Folk! 
Vi vil ikke vide af flere af de fordømte og tyve- 
brændte Slubberter, der vil gaa med uden Billet. 
Og den Ting er vi enige om, Folkens, at vi hver- 
ken vil se eller høre den Slags gratis Passagerer 
her i Skibet. Er det forstaaet?”" Og han blinkede 
rundt til Folkene, der nu stod i Kreds om ham og 
den fremmede. 

De lo og puffede hinanden i Siden. Jungmanden 
Klarker, der ved Maaneskifte gærne blev halvfjol- 
let, slog sig paa Knæene og grinede og dansede 
rundt; ogsaa de andre fandt Spøgen god. De lagde 
Ansigtet i dybsindige Folder og drev hen over 
Dækket, idet de lod, som om den fremmede var 
Luft. 

Denne blev staaende med Huen i Haanden. Det 
vage, frygtsomme Smil blev anstrængt, han røm- 
mede sig, skrabede bagud med Foden og begyndte 
at bukke i Retning af den uforstyrrelige Første- 
Styrmand. 

Den blinde Passager var en ung Knøs, slank af 
Væxt og genert af Lader. Øjnene lysnede nu og 
da af Liv og Godhed, mest var de ydmyge, ran- 
sagende, spejdende efter Sympathi. Han var slet 
klædt, men hans Klæder var af mange Farver: et 
højrødt, blomsterbroderet Bælte holdt Lærreds- 
buxerne oppe om den blaastribede Skjorte. I Jak- 
kens Opslag luede en Nellike. Og Haaret var vand- 
kæmmet under Huen, slikket i en Tunge ned over 
Panden. Han var utvivlsomt opdraget blandt Havne- 
gydernes Piger, var hvid og blød i Huden, Hænder 
og Ansigt tydede ikke paa Arbejdsvanthed. Hans 
Ansigt skinnede af Godmodighed og af frygtsom 
Uskyld. 

Saaledes stod han og var ganske ensom midt i 
det meget Solskin, der gød sig ned over ham og 
Skibets Dæk, som nu glødede rødgyldent, og over 
Havet. 

Havet blev saa lysende blaat i Solen, saa intenst 
et Blaa, og hen over Smaabølgerne dansede Solblink, 
en lang Stribe bagud, der sejlede frem med Skibets 
Fart. 

Og den blinde Passager blev staaende upaaagtet 
midt i denne Sol. Han lod sine Skuldre bage af 

dens Straaler og søgte Værn mod den klamme 
Tavshed, der mødte hans søgende Blik. Han ho- 
stede forlegent to Gange, bukkede igen og begyndte 
at fatte sin Stilling. 

Nu saa' ingen mere i hans Retning; hver gav 
sig med Alvor til sin Dont. Rorgængeren løstes af 
med megen unødig Snak. Andet Vagthold kom paa 
Dækket, blev hviskende sat ind i Situationen. 
Det blev Middag—Eftermiddag. Kokken stak Ho- 
vedet frem af Kabyssen og sang ,Ben Bolt" i 
skingrende Sørgmodighed, medens han skurede sine 
Pander. Kaptejnens Snorken bares ud fra Bestik- 
lukafet og formanede til Tavshed. Alt blev stille 
undtagen Maskinens stampende Takt, og Bølgernes 
tyste Skvulp om Stævnen. 

Nu og da den vagthavende Officers Kommando- 
raab til Maskinen og Rorgængeren: 

»Streg! Vest—Sydvest! Kurs igen.” 

Den fremmede Fyr drev bedrøvet og forundret 
rundt paa Skibets Dæk. Han faldt hen i Betragt- 
ning af det halvt tilhyllede Dampspil, studerede 
med Nysgerrighed Kasteblokke og Taljer, hele den 
forvirrende Mængde af Tovværk, der randt ned 
langs Formasten. Og længe stod han stum bøjet 
over Maskinskylightet. 

Han hørte hjemme dybt inde i Londons Sten- 
ørken. Dér holdt han til paa Sømandskipper og 
Logishuse. Alt sit Liv havde han færdedes mellem 

Søfolk; men aldrig havde han sat sin Fod paa et 
Skibsdæk. 

Og nu stod han og undrede sig meget naivt over, 
at han ikke her fandt Venner. Han havde plejet at 
slentre rundt fra Bord til Bord i sine Stamkipper 
og havde givet sine staaende Glansnumre for dem, 
der saa' ud til at behøve hans Munterhed. Han 
havde sunget sine Viser, fortalt og gjort Behændig- 
hedskunster, havde nu og da spillet Kort og havde 
givet tostemmige Fløjtesoloer. Han blev skattet for 
sine Talenter, havde haft sit Øgenavn blandt Kam- 
merater, et prinseligt Kælenavn blandt Pigerne, Og 
han glædede sig, naar hans Lune og hans Foredrag 
fik de bistre vejrbidte Ansigter til at briste i dette 
store og brede Grin, der for ham gjaldt for Lyk- 
kens Afspejling. 

Mismodig satte han sig paa en omvendt Spule- 
pøs. Men strax kom Donkeymanden farende og rev 
i Pøsen, som om ingen sad dér. Og en lang smæk- 
ker Talje kom flyvende hen over hans Ben. Han 
faldt, og der var ingen, der rakte ham Haanden, 
da han søgte Fodfæste paa det sagte rullende Dæk. 

Han følte sig sat udenfor dette lille sluttede 
Samfund, dette svømmende Miniaturrige, som havde 
givet sig en Lov, der ikke indbefattede ham. 

Og han spekulerede trist paa en Vej ind. 

Kokken kom gravitetisk med et dampende Fad, 
svang det tæt forbi hans Næse og forsvandt i Folke- 
lukafet. Og Folkene kaldte paa hinanden. De kom 

rapt fra Maskinrum og Dæk. Og han hørte dem 
stampe ud af deres Køjer. 

Ingen bød ham. Han forstod ikke, hvorfor de 
gjorde alt dette mod ham; hvad havde han gjort 
dem! Hans svage Gætteevne syslede med de tæn- 
kelige Grunde. 

Skibshunden kom paa sine tre Ben hen og snu- 
sede til hans Støvler. Saa vendte ogsaa den ham 
Ryggen og luntede hen til sit fyldte Trug. 

Oppe paa Broen kom Kaptejnens brede Skik- 
kelse frem. Han saa” skadefro ned paa den over- 
komplette, og da denne rev Huen af og gjorde 
ydmygt Skrabud, blev han ved at stirre, men aands- 
fraværende ud i Luften. Og den anden frøs derved. 
Han følte sig, som var han gennemsigtig, og som 
om selve den friske Brise strøg tværs igennem hans 
Krop. 

Saaledes blev det Aften og Nat. Ingen brød sig 
om ham. Hundevagten gik gnaven paa Dækket, og 
op fra Folkelukafet kom en hul Snorken, tre fire 
forskellige Toner, der steg og sank. Han frøs nu 
for Alvor, og han fandt sig et Leje mellem Tovruller 
og Presenninger under Hækken. 

Der laa han og stirrede op mod de Milliarder 
Stjærner, der Iskrystaller lig sneede ud paa det 
uendelige sorte Rum. Alle de Stjærner var ham 
nye, fremmede; de isnede ham i Møde. Han læng- 
tes hjem efter Londons lige saa mange lune Gas- 
blus. 

Det blev Morgen. Mandskabet tørnede ud, drev 
gnavne og træge til deres Arbejde. Indadtil var der 
intet Sammenhold blandt Folkene. Det var ganske 
friskhyret Mandskab; der var daarlig Tone, evigt 
Kævleri. Et Par af dem var hellige og de andres 
Syndebukke. De manglede ganske Gemyt, og paa 
Kokken, der søgte at sprede Morskab med en for- 
stemt Harmonika, gad ingen høre længere. Han 
kunde kun én Melodi: , Ben Bolt". 

Og allerede den næste Dag var den usynlige 
Passager ingen Adspredelse mere. Man havde væn- 
net sig til at se tværs igennem ham. Nu regnede 
ingen mere med ham, man saa” ham faktisk ikke 
mere. 

Han drev omkring med sulten Mave, træt og 
nedslaaet. I et ubevogtet Øjeblik gjorde han et 
Greb i Beskøjtetønden og fortærede sit Rov i Skjul 
som et Dyr. Sulten voxede kun derved, og hans 
Selskabsdrift — den stærkeste af alle hans Instink- 
ter — laa knuget ensom mellem de triste Tanker. 

Hunden Gordon snusede paa ny til hans Støvler 
og fandt Behag i deres Lugt, han kløede dens Pels, 
og den viste ham sin Sympathi ved at logre. 

Han fik nyt Mod; medens Kokken var borte fra 
Kabyssen, fiskede han i Suppegryden med Kød- 
gaflen. Han blev set, men da hans Ikke-Existens 
var et Faktum, der ikke tillod Optræden imod ham, 
nøjedes man med at brumme i Skægget og med at 
gemme, hvad gemmes kunde, bag Laas. 

6? 

Det blev Aften paa ny; Mandskabet samledes 
paa Fordækket. De forsøgte at sætte en Rundleg i 
Gang, men ingen forstod at lede den. Donkeyman- 
den kunde et Par sjofle Viser, men han var i Aften 
hæs som en Ravn. ' 

Kokken hentede sin Harmonika fra Kabyssen og 
begyndte at spille ,Ben Bolt". Anden Mester la- 
vede Bas til ved at rumle med en Vandpøs, Let- 
matros Georg lavede Trommeslag paa Lugekappen. 
Men det var gjort for ofte før. Folkene gabede og 
tænkte paa deres Køjer. Anden Mester faldt i triste 
Minder om en Pige, Sally, der i en Kippe havde 
fortryllet hans Hjærte og skilt ham af med et Pund 
Sterling. Han kunde ikke glemme hendes fyldige, 
og herligt pudrede Arme. Det mørknedes. Og Har- 
monikaen standsede med et Klik. 

Den blinde Passager kom da beskedent hen, 
hvor de sad. Han tog Huen af, gjorde Skrabud, som 
han plejede i Knejperne, tog et Tag i en af For- 
mastens Barduner og gav sig til at synge løs. 

Det var en Sang med Fløjtesolo, med Fuglekvid- 
der, og den endte med nogle sælsomme Strubekluk, 
som ingen i hele Dokkvarteret kunde gøre ham 
efter. Det var en saare tvetydig Sang om Sømænd 
i Havn, men han sang den med sin rene Tenor, 
med Pathos, med en Koncertsangers Alvor. Og han 
tog ganske Vejret fra dem, der hørte til. 

Men da han tav, saa' de stjaalent paa hinanden, 
ingen Haand rørte sig til Klap. Og som altid saa' 

de tværs igennem ham ud paa det vide, nøgne 
Hav. 

Han bøjede ydmyg Hovedet. Han manglede 
Gøglerens sejrrige Kurage, var forlegen og be- 
skeden, og hans Miner var affekterte, ufrie. Men 
han fortsatte ud af sit omfangsrige Program, han 
gav endog sit eneste store Operanummer af ,Le 
connetable" som han havde lært af et Sangervrag 
i Himlen maa vide hvilken Snask. 

Og ,Sirius'" Besætning hørte til i dyb Betaget- 
hed. Musiken lagde sit Baand om dem og førte 
deres simple Sind mod hinanden, og da han paa ny 
slog om og foredrog en af sine grovkornet vittige 
Tale-Sange, med Akkompagnement af Grimacer 
og Gestus, brast deres udtryksløse Ansigtsflader i 
det store, brede Grin, som Foredrageren kendte 
som den menneskelige Livsglædes Jærtegn. Han 
kom i Aande, i Ekstase, han sprællede som en 
Åbekat, gurglede og nøs, greb endelig en Tovende 
og hoppede paa Hug med den som fældet Bajonet 
hen ad Dækket. 

Og hans Publikum 10, som om de skulde daane. 
Men dernæst saa' de sky paa hinanden og tav. 

Til ham talte ingen. Han var som den blaa Luft 
omkring dem. De aandede den ind uden Tale. 

Kaptejnen stod paa Broen. Hans Øjne glimtede 
en Smule i det glatte Stenansigt. Men da han saa' 
Folkenes Tavshed, nikkede han tilfreds. En Ordre 
var en Ordre, og den Chef, der annullerede en 

given Ordre, han kunde skyde en hvid Pind efter 
Disciplin. 

Men dog var dette Begyndelsen til, at den blinde 
Passager blev modtaget i den sluttede Kreds paa 
»Sirius'" Dæk — uden et Ord og uden at blive 
mindre usynlig: Han var et savnet Element. En- 
hver Kreds, enhver Klasse — mest af alt et Skibs- 
mandskab — maa have sit Gemyt, sin Bajads, sit 
gode Hoved for at kunne trives. 

»Sirius”" optog den nye Mand stille og ubenævnt. 
Alt blev udadtil som før: Ingen talte til ham, ingen 
saa” ham i Øjnene. Men alle lyttede de til, naar 
han sang, spilede Øjnene op, naar han gjorde sine 
Kunststykker. De brød ikke den Vedtægt, de havde 
givet sig selv: at regne deres Antal uden ham. 
Deres enkle Begreber evnede ikke saa hastig at 
ændre denne Vedtægt. Og den Forestilling for- 
benede sig i dem: at han ikke burde, ikke havde 
Krav paa at regnes til det existerende. Og de lod 
ham stjæle sin Føde bag Kokkens Ryg som før. 

Han blev Glæden paa deres lange og triste Togt, 
og de hentydede til ham som ,J/oy" — Glæden — 
fordi de ikke vilde nævne ham som en Mand, som 
en af dem selv. 

I deres primitive Samfund var han Kunsten, alt, 
hvad der mindst hører til Livets Behov, og som 
dog alt efter sin Rang — fra en Lirekasse til en 
Stradivarius — er nødvendigt for hvert Menneskes 
Behag. 

Man vænnede sig til altid at have ham om sig, 
ventede paa hans Opsange, før man begyndte År- 
bejdet. Og da Anden Mester en Morgen fandt sin 
Skibskiste, som var flyttet op paa Dækket, nymalet, 
aadret og endog forsynet med en stor Stjærne og 
Navnet ,Sirius” i mønjerødt, satte Folkene, én efter 
én, hver sin Skibskiste paa Dækket om Aftenen. 
Og de tog det som. en Selvfølge, naar de om Mor- 
genen fandt den aadret og prydet med en Stjærne, 
»Sirius'" Signalflag lig. 

Men bestandig var ,Joy” blind Passager. Og han 
gjorde sine Gerninger kun halvfornøjet, tidt i me- 
lankolske og ensomme Grublerier. — — — 

Det kulede op. ,Sirius" var langt ude paa Åt- 
lanten. Passatvinden bruste jævn og frisk; runde, 
toppede Bølger kom i Rader duvende hen over 
Havet. ,Sirius" rullede stærkere end før, alt løst 
Gods blev surret, Lugerne forsvarlig skalkede og 
Slingrebrædder satte omkring Messebordet. Salt- 
vandet sprøjtede op over Stævnen for hvert Hug 
frem gennem Havet. 

»Joy" blev blegere. Han spiste ikke. Dagen igen- 
nem blev han liggende i sin Sejldugshule, og hans 
Ansigt var grønt. Men ingen hjalp ham. Ingen talte 
om at hjælpe ham. Og alle savnede de hans Op- 
sang, naar Dagvagten kom paa Dækket. 

»Sirius" gled frem i sin Kurs. 

En Dag var Himlen plettet af sprængte Skyer. 

Tunge, gule Striber stod i Nordvest; i Syd var 
Luften tyk og skimlet. 

Og Bølgernes Kamme blev skarpe, de knækkede 
trodsig over, og Skum væltede sydende ud af 
Bruddet som Blod af et Saar. Vandet blev sort- 
ladent og vildere i.sin Fart, hæse Vindstød fo'r 
hen over det og skrællede Skorpen af Bølgerne i 
regnbuespillende Stænk. Mod Aften gik Solen ned 
i Flammer i truende Straaleris, Himlen var længe 
som en gloende Kuppel, hvor Skyerne hang, lig 
skidden Vulkanaske. Om Natten brød Stormen løs, 
en Brandstorm, en Cyklon næsten. 

Den blinde Passager krøb sammen i Læ af Ma- 
skinens varme Skylight. Han vovede sig ikke ned 
i det lune Folkelukaf, end mindre agterud, hvor 
Kaptejn og Styrmænd havde deres Rige. Søsygen 
var gaaet over, nu var kun Angsten tilbage. De 
taagede Længsler efter tropisk Sol og Sydens vid- 
underlige Havne, dem, han havde drømt om, me- 
dens Kippernes Gæster berettede om deres Farter, 
de svandt alle for denne store Angst, denne Frygt 
for det vaade, det kolde og bidende salte, der hæ- 
vede sig i vældige Rygge og skjulte den vide Ud- 
sigt og fo'r frem med Brøl, strakte lange Fangarme 
ud og gled hen over Skibets Fordæk, saa Plankerne 
knagede under Vægten. Han fornam saa tydeligt 
det umaadelige Dyb under sig. Havet var ikke 
mere som en massiv Flade, der syntes at kunne 
bære. Alt syntes at synke i dette Dyb. 

Besætningen kom tumlende langs de udspændte 
Stræktove. De var alle i Olietøj og Søstøvler. Kap- 
tejnen selv paa Broen i lodden Hue med Øre- 
klapper. 

Og nu som altid gik de den blinde Passager 
forbi, saa” ikke til ham, talte ikke om ham. 

Vandet løb i brede Render ned ad det hældende 
Dæk. Hvert Minut stod i Luvart en Væg af Vand 
lodret op og faldt, brækkede over som en Mur, 
med Drøn som af ramlende Mursten. Og Bølgen 
drejede sig frem om Stævnen, den satte Næsen og 
Sprydet dybt i Vand. 

Vand føg ned fra oven, som om Himlen stod 
aaben. Bygen syntes at samle sig i Brændpunkt 
just, hvor Skibet flød. Regnen smagte salt som 
Søen. Store Tangtrævler piskede ned med Regnen. 
Bragene steg, gik over i Raslen, i Knagen. Bag- 
bords Ræling dukkede frem af en Sø, og en Bre- 
sche paa 3 Alen gabede nær ved Røstet; de nøgne 
Jærnstøtter strittede haabløst ud i Regnen. Og 
Søerne drev deres Hug direkte ind paa Dækkets 
Planker. | 

Kaptejnen stod paa Broen og bandede i Skæg- 
get. Paa ny kom Skibet paa tværs af Søerne. En 
Mand entrede frem over Dækket og huggede nogle 
Vragstumper bort… | 

Ved Kaptejnens Side stod Styrmanden og skreg 
gennem Talerøret til Maskinen. 

Og de to saa' samtidig, at den blinde Passager 

holdt sig ensom forude og klyngende sig til Luge- 
trappens Rækværk. De saa” ham begge, men de 
talte ikke til hinanden om ham. Og Folkene, der 
havde travlt midtskibs, de vidste, at han var dér 
forude og sikkert inden længe ikke vilde være dér 
mere. 

Nye Bølger brød over Forskibet, en af dem stejl 
og hvas som en Klippe; i dens Følge en mindre, 
"rund og med mange kredsende Kamme. Og da den 
trak sig bort imod Sydøst, saa” alle de, der var 
om Bord, noget som en gul Bold glide. ned langs 
dens Side, og et blodrødt Tørklæde derunder, endnu 
et Minut saa' de det — indtil Skumkaskader fos- 
sede ned fra en større Bølge, der gik i den andens 
Slæb og knuste alt. 

»Sirius" Mandskab skelede til hverandre. Men 
ingen talte nu eller siden om, hvad de havde set. 

Der var nu — som før — ingen blind Passager 
om Bord. 

De løb frem og tilbage og udførte deres Dont, 
Stormen tog til. Den Storm var ingen Spøg. Dens 
Brøl var øredøvende, et Kaos af Toner. 

Og da Vinden stilnede, gled ,, Sirius" over væl- 
dige, runde Dønninger ind i klam Havgus, der hang 
som lange Tjavser i Rejsningen, en Taage, der 
isnede alt, der tæt som rustrøde Gardiner kom 
vuggende ned fra de duvende Skyer og svøbte sig 
om alt. Master forsvandt, og Forskib forsvandt for 
dem, der stod agterude. 

Alt blev saa sælsomt stille. Taagen dæmpede al 
Lyd. 

Saa tæt blev Taagen, at ingen mere saa' sin 
Nabos Ansigt. De famlede efter hinandens Hænder 
gennem dette hvide Mørke. 


- 

JK NocK tog nu fra Direktionsbordet en stor Jern- 
klump, der skulde hindre en Bunke Obliga- 
tioner fra at flyve med Trækken, som peb igennem 
ude fra Banklokalerne, hver Gang Bogholderen 
meget ugenert stak sit grimme Ansigt ind for at 
referere Kurser. Knock bemærkede, at Bogholderen 
var ny og ikke mere denne Slyngel Rawen. 

Papirerne, der aabenbart laa fra Aftenens Besty- 
relsesmøde, vedrørte de Knockske Byggeprojekter; 
men Knock støttede sig i Øjeblikket til den fysiske 
Vægt af disse halvtreds Pund Jern, der sagtens 
en Gang i en Krig var skudt ud af en forbandet 
." Haubitz, men nu var Brevpresser. Han holdt den 
i stiv Årm, og svingede den hen foran Næsen af 
sin fine Ven, Moth, der øjeblikkelig dækkede sig i 
sin Direktørstol, og lod sin Hage, hvis skraa Form 
røbede hans Sinds Svaghed, glide ned under 
Flippen. 

For Fanden, Knock vilde da vel ikke slaa ham 
ihjel! Han skævede op til Knocks enorme Skuldre, 
der hældede ud over ham, og han tilføjede lang- 
somt og med Læspen for at synes modig, at det 

sgu gjorde ham ondt. Han havde nu støttet Knock 
af al Magt. ,,Men", sagde han, ,, Banken vil sgu ikke 
mere". Og han tilføjede, at: Knock maaske bedst 
vilde forstaa hvorfor, naar han fik at vide, hvad 
der var sket, nemlig at de havde givet Moht, den 
tidligere Bogholder Rawen — ja, netop den ,en- 
gelske Rawen, som vi kalder ham", til Meddirek- 
tør. 

Rawen kom i det samme fra Privatindgangen 
meget forhastet, bleg, men korrekt. Han nikkede 
tavs over Skuldren, idet han hængte sin Frakke i 
Nærheden af et lille Spejl, som derefter optog ham 
i nogen Tid. Knock fandt sig i at vente og møn- 
strede med stækket Raseri denne lille infame Halv- 
mand i engelsk Jacket-dress, og hvis Haar eller 
mulig Lommetørklæde, som han ganske kvindagtigt 
for sig med over Ansigtet, udsendte en sødlig Par- 
fume, 

Knock stod og svingede Jernklumpen, let skæl- 
vende og med et vredt Grin midt i det sorte Skæg. 
Rawen satte sig ved Bordet og saa hen paa denne 
Kolos i blaat Cheviot og hvid Vest, og han blin- 
kede koldsindigt til ham. 

Knock sagde: ,Banken er for stærkt engageret 
med mig. De kan ikke smide mig ud.” Og han til- 
føjede ,Nej;" 

Rawen borede pludselig sine Øjne i hans. og 
sagde med stor Ro; , Hvad tror De egentlig, jeg er 
kommen i Direktørværelset for? jeg har set længe 

nok paa Deres Affærer derude fra. Forrige Termin 
fik De over Femten Hundrede Tusind heroppe. 
Hvad har De tænkt næste Gang? Og jeg har aldrig 
kunnet lide Deres Forretninger, de er mig noget 
svindsottige,” 

»Velf", sagde Knock, ,Fournerer De mig ikke i 
Terminen, er jeg færdig.” 

»Nej, allerede forinden", erklærede Rawen. ,, Me- 
get forinden.” Han rejste sig, og Knock stillede 
uden føleligt Held hele sin Legemsvægt op over- 
for Rawens elastiske lille Figur. Dette forbandede, 
barberede Ansigt, der saa ud, som om det var flæk- 
ket af Pandeskilningen, — og begge Halvdele lige 
determinerede! Han lignede nu ingenlunde mere 
en ung Dame i Jacket og stramme Benklæder. 

»Ser De", erklærede Rawen. ,Sæt Dem hellere 
ned, Knock, for Deres mulige Nervers Skyld. Vi 
vedtog simpelt hen Deres Fald i Gaar. De skal 
likvidere med det samme, det vil sige lige straks. 
Ikke en af Deres Veksler gaar mere! Vi vil ikke 
mere. Kort sagt: Banken er færdig med Dem.”. 

»Ja, og endnu mere", grinede Knock. ,,Banken 
er færdig samtidig med mig! De har været for 
langt ude. Gud og hver Bank i Staden ved, hvor 
godt vi hænger sammen, De har anbragt Deres 
Millioner i mig, hele Deres Kredit i mig. Der er 
sgu alligevel Værdier i mig, som De nok lader være 
med at ofre.” 

»Vi har været langt ude", Rawen havde nogle 

Notater og regnede efter, ,,;men noget redder vi 
dog fra Kracket, naar De er sat ud af Spillet, og 
ud skal De!" 

»De vil overtage", foreslog Knock, men var al- 
ligevel bleven graa under Øjnene. ,,Hvad? Slagte 
mine Foretagender ? Huse og Gader! Hvad? Haand- 
værkere og Entreprenører paa Møddingen? Det 
gør De sgu ikke!" 

Men Rawen sagde, at det gjorde de. 

»Hvem er bagved Dem?" raabte Knock. Rawen 
trak paa Skuldrene. 

»Nu har jeg det", vedblev Knok. ,De vil lave 
en Baisse! Bankaktierne skal drives ned for at 
komme over paa visse fine Hænder — der saa 
optræder som frelsende Engle. Hvad? Jeg har væ- 
ret med før. Sig mig Navnet. De store Banker. 
Hvad?" Men da Rawen tav, begyndte han at 
trygle. ,Lad mig være med. Hører De Rawen. In- 
gen uden jeg magter de Foretagender. Jeg gaar 
ind paa at likvidere i Morgen. Hjælp mig til en 
Akkord — og saa, naar Aktierne er nede paa 
Bunden, og de Herrer, som skal til at fiske, mel- 
der sig, — lad saa mig være med. Jeg stiller mit 
Navn og mine Kræfter til Disposition. Jeg har væ- 
ret med i de Affærer før. Jeg kan tumle dem.” Og 
han rystede sine mægtige Arme som en Bryder; 
hans smaa Øjne glimtede af List og Energi, og 
Rawen trak sig ind bag Lorgnettetne for endnu en 
Gang at syne de Beslutninger, han havde faaet sat 

igennem paa Bestyrelsesmødet. Han fandt dem 
imidlertid fuldkommen holdbare. 

»Nej", sagde han. ,Vi har ikke Brug for Dem 
til at ordne denne Forretning. Der er nye Navne, 
som ogsaa har Krav paa at komme frem. Og for- 
øvrigt kan Banken godt selv.” 

Knock løftede Jernklumpen og slog den i Direk- 
tionsbordet. Moht for skælvende op ved Braget, 
men Knock og Rawen udvekslede et Smil paa 
hans Bekostning, og Knock søgte straks at ved- 
ligeholde denne Sympati ved en Dristighed. 

»Moht er en elendig Lus!" erklærede han. ,Jeg 
havde ham i min venstre Vestelomme.” 

Men Rawen forandrede ikke Mine, og Knock 
blev iskold i hele sin Krop. 

»De spiller et højt Spil, Rawen", erklærede han 
med Højtidelighed. 

Det indrømmede Rawen. ,Det foretrækker jeg 
sædvanlig. Og derfor sidder jeg her. Som Doktor, 
ser De, Knock. Banken er raadden. Godt, saa skæ- 
rer jeg!" 

»Farvel", sagde Knock og afbrød dermed For- 
handlingerne. 


Knock ordnede i det Sekund, han overskred 
Dørtærskelen, sit Ansigt, og passerede Spidsroden 
af Bankfunktionærernes Blikke uden at forløbe sig. 
De saa ham fast og tæt som hver eneste Dag før 
denne Dag; med Gangen kattefjedrende under den 

jætteagtige Krop. Øjnene i Ro, men parat med et 
Blik, haardt og sejgt som Vridet af en Skrue, de 
vældige Jernkæber lavt hvilende paa de enorme, 
halsløse Skuldre. Listig og tung som en Alligator 
saa de ham forsvinde ned over Vestibulen: Hus- 
æderen Knock, Byggeslagteren Knock! Maaske var 
- de vilde Rygter, de havde indtaget til Frokosten, 
blind Allarm. Visse af Funktionærerne forandrede 
Dispositioner. | 

Men Knock havde, idet han passerede Lokalet. 
udfundet Manden: Ham, der, indlysende, ja histo- 
risk nødvendigt stod bagved. 

Personlig forstod Knock sig nu ikke meget paa 
Bankforretning. Pengemarkedets finere Kombina- 
tioner og intimere Politik angik ham ikke direkte. 
Han vejrede i sit Fag blot, hvor Floden væl- 
dede. hen og kunde naa den. Ingen forstod sig som 
han paa Huse, og de, der forstod sig paa, hvor 
Pengene skulde laves, kom til ham. Han æltede 
Pengene i en Digel og formede dem til Bygninger. 
Han saaede dem over Arealer, og sendte Mandskab 
ud at pløje. Men Bankernes indbyrdes Sjakren og 
hemmelige Diplomatik, deres Aftaler og Sjofelheder 
og Alliancer og Forræderier, var ikke tidligere 
kommen ham paa tværs. Han nøjedes med at være 
Eneherre over de faste Værdier i Staden. Han, og 
to tre andre med Bankerne meget føleligt i Ryg- 
gen havde alligevel bestemt dens Udvidelsesformer 

Hus efter Hus, Gader og Kvarterer fem Aar og 
seks Maaneder. 

Nu mærkede han for første Gang de finere Hen- 
syn, de skjulte Traade dybt inde i Kapitalteatret, 
der virkede og skiftede Kulisser og sagtens for- 
beredte en Lem under hans egne Fødder: at han 
hurtigst kunde forsvinde af Scenen. 

Og han var klar over, hvem Manden var, hvem 
Banken var, den Store, der vilde æde den Mindre 
og allerede havde sat sin Direktør igennem med 
en Politik, der skulde kaste Aktierne ud paa Mar- 
kedet til Spotpriser. Han fornam, at skumle Pro- 
cesser længe havde arbejdet nede i det store og 
levende Stof, han nu i Aarevis blindt havde tum- 
let med, — usporlige Hensyn, der hang sammen med 
og fulgte af Kriser og Hensyn ude paa Storlande- 
nes Børser og dybere endnu: nede i Millioner 
Virksomheder af Industri og Erhverv, som afhang 
af Høst og Metalindvinding, alle de hemmelige 
Kræfter, som ingen Djævel kan overskue og blot 
faa geniale Instinkter benytte. Og Klumpen, den 
store Masse af Stof, han havde haft til daglig Dont, 
rykkede nu generende i hans Hænder. Han skim- 
tede vel Kræfterne bagved, ned indtil en vis uklar 
Dybde: Konflikt i Bygningsfaget, Prisfald paa Penge- 
markedet: Bankerne strammede deres Fonds. Mange 
andre Aarsager huserede som sagt dernede i Dyb- 
den. Men han saa kun den ene Mand, der var 
nærmest af disse Aarsagers Ytringer, og han tog 

hen til ham i sin Karet, meget hovent med blaat 
Livrée og ringlende Sølvbjælder ned ad Asfalten. 

Vedkommende Bankdirektør bemærkede da og- 
saa med et fint Smil: ,Jeg hørte straks, at De var 
i Farvandet, Knock, paa Deres Sølvbjælder.” 

Men nu vidste Knock, at han var fortabt. Saa- 
ledes smiler en Mand kun, naar han har spist fær- 
dig og ikke længere bærer Nag. Knock vovede nu 
ikke ved en brutal Manøvre at afdække Mellem- 
værendet, og den anden sad som en mæt Mand, 
og stangede Tænder ad ham, uden at aabne en 
Sprække for Forhandling, men snakkede om Vind 
og Vejr, og han berørte endog med næppe en Nu- 
ance af Ironi Knocks nye store Projekt — Peters- 
borggrundenes Udstykning, — hvortil Møde var 
berammet Klokken 12 og som galdt Millioner, om 
Banken endnu kunde formaas til at gaa med. Han 
udtalte sig anerkendende om dette Projekt. 

Bankdirektøren blev derefter distræt i Ansigtet 
og begyndte at puste. Asthma! Men Knock kendte 
det kolde Træk ned over Hals og Øre. Manden 
pustede ham fra sig, forskanset bag det mægtige 
Egebord og med udskaarne Paneler og Billeder af 
tre Generationers Bankdirektører i Ryggen. 

Og Knock vovede ikke at tale. Thi: om det nu 
ikke var ham, ikke den rette Mand, — men det 
var en af de tre, fire andre, der havde delt Magten 
og Æren i dette Land — og ikke denne Mand — 

saa blottede han sig kun i Utide, forraadte, at han 
var forraadt — og fallit inden et Døgn. 

Knock forsøgte alligevel en Føler: Om Etats- 
raaden havde hørt Nyheden: Rawen var bleven 
Meddirektør i Metropolbanken! Han forstod øje- 
blikkelig, at Spørgsmaalet var plumpt og altsaa 
virkningsløst. 

Etatsraaden bemærkede hertil meget roligt: 
»Moht ringede herover før, og det er altsaa ingen 
Nyhed, kære Overretssagfører.” 

Knock havde med et lynsnart Overblik fotogra- 
feret Firmastemplet paa seks syv Breve, der laa 
spredt over Bordet. Ingen af dem bar Metropol- 
bankens Mærke. Han konstaterede endnu ingen 
Forbindelse mellem engelske Rawen og den store 
Direktør. Der var imidlertid noget, ligesom en dri- 
vende Em i Luften, der paatrængte sig ham uklare 
Billeder, Erindringer, der ikke fik Form. Han var 
ganske bragt ud af Fatning, og saa med sprængte Pu- 
piller paa det lille, fede og blanke Ansigt, der lu- 
rende hang inde under den grønskærmede Gløde- 
lampe. Manden sad her gemt som i en Boks og 
virkede saa stille og passivt som selve Guldet nede 
i hans Banks Kælder. Der var et opmuntrende 
Blik i hans Øjne til Knock, der nu havde rejst sig 
for at gaa; men om Munden laa haarde, næsten 
lidende Linjer, der neutraliserede, hvad Blikket 
— maaske — lovede. 

Knock for med Hatten ned i Øjnene tværs gen- 

nem Bankens mægtige Ekspeditionslokale. Han 
gad ikke holde Masken længere. Han traadte drø- 
nende op i sin Vogn, stak en stor Cigar ind mel- 
lem Tænderne, bed til og spyttede forbitret Spid- 
sen fra sig, 

»Kør saa for Satan! Hvorhen? Ad Bloksbjerg 
til!" Hvorpaa Kusken kørte ham til Kontoret. 


I de tre lyse Kontorlokaler med Porcelæns- 
lofter og Mahognipaneler arbejdede elleve Konto- 
rister, der alle dukkede sig, da Stormen for ind 
gennem de hvinende Svingdøre mod Privatkonto- 
ret. Otte Haandværksmestre, nogle Viceværter og 
tre, fire Kommissionærer rejste sig og bukkede 
meget dybt. Og Husmægler Torp, der var forrest, 
slog Vandstøvlerne "sammen og fattede om sine 
Kortruller, parat til at afgive Melding om visse 
Oplysninger, han havde opsnuset efter at have rendt 
i Muddergrøfter ude i Petersborggrundene hele 
Formiddagen. Den gamle Kontorfuldmægtig, Stou, 
gav ham imidlertid et diskret Vink: ,, Vent!" lagde 
det graanede Marabuansigt til Døren og lettede 
forsigtigt paa denne, til der blev en Sprække som 
hans smalslidte Person kunde trækkes igennem. 

Knock sad med Overkroppen sammenskudt som 
en Kikkert i den svære Armstol, Hælene plan- 
tede midt paa Skrivebordets Klatpapir. Hans Mund 
sprang op, da han saa Stou, men Eksplosionen blev 

kun til en Hosten, der tog Magten fra ham og hug- 
-= gede Hagen ned mod hans Knæ. Endelig sagde 
han: ,Hvad har vi af Kontanter?” 

Stou satte ikke noget Ansigt op. Han regnede 
efter. ,To, maaske tre Tusind fem Hundrede. Der 
var megen Udbetaling i Gaar. Men vi kan jo reali- 
sere.”" Han var straks orienteret og bevarede sin 
Ro. Knock paaskønnede ham nu som en meget 
tjenlig Slave. Han gik til Pengeskabet og krammede 
Obligationer og Aktier ud. Der laa nogle Hundrede 
Tusinders Værd fremmede Penge, hovedsagelig et 
Par Boer tilhørende, men tillige hele det Bring'ske 
Legats Kapital, samt en Del Obligationer, der Da- 
gen forud var deponerede af Direktør Hals. 

»Kurserne er ret gunstige," erklærede Stou. 

Men Knock smed hele Bunken ind i Penge- 
skabet og gav Stou Nøglen. ,I Morgen vil der 
rimeligvis blive spurgt efter den!" mumlede han. 
»Jeg rejser muligvis en lille Tur, saa har De Fuld- 
magt til at udlevere rette — Vedkommende, hvad 
de nu finder paa at forlange. Det hele er i Orden.” 
Stou nikkede, rystede blot en Smule i Hænderne, 
men sagde ingen Ting. 

»For Satan!" raabte Knock. , De fordømte Haand- 
værkere er jo tilsagt til Klokken 12. Er de her? 
Lad os saa blot brænde løs.” 

Og han gned sine store, haarede Hænder, pludse- 
lig sat i Gang. Musklerne lagde sig parat i hans 
Krop, de gamle Planer spændte Blodet op i hans 


102 DEN SORTE MAPPE 


Pande. Det nye Projekt skød som en Fantom af 
hvide Karréer over et tavlet graat Areal op for 
hans Blik. Og Tallene kom bragende ind paa ham, 
greb ham og slyngede ham op i en plansikker 
Bane. Han rystede sine Skuldre, og idet Haand- 
værkerne traadte ind, huggede han Panden frem 
og smilede. Han skulde tumle dem! 

De krøb ned paa Stolene, som han anviste dem, 
meget ydmyge. De sad, som Brolæggere sidder paa 
en Vippestol, foroverbøjede af Overkroppens mange 
Kræfter, undtagen Murermester Block, der var en 
stor Mand og en fin Mand med skinnende Krave- 
bryst og et grønt hæklet Silkeslips. 

»Naa, Banken gav sig!" bemærkede han og slog. 
djærvt sin Haand i Knocks. Han vidste vel, at Me- 
tropolbanken havde gjort Knuder, — men aaben- 
bart nu havde afstaaet fra at gøre Knuder, 

Knock nikkede, blinkede til ham, og slog naa- 
digt den nærmestsiddende paa Knæet. Repræsen- 
tanten for det Firma, der skulde have Støbegods- 
entreprisen, kom ind og tog Plads for sig selv, i 
klar Følelse af Rangsforskellen. Han rensede sine 
Negle under det følgende. 

Knock udfoldede Papirer og Planer, og Arkitek- 
ten, hvis Kontor havde store Glasdøre ind til Knocks 
Midterbureau, kom paa Plydses Morgensko listende 
ud af sit Bur og sank stille ned bag ved Kredsen, 
der nu var sluttet. Alle samlede sig med Panderne 
tæt sammen, anstrengte under Forsøg paa at for- 

staa Knocks flydende Tunge, nu da han havde 
slængt sin svære Krop op over Kortene paa Bor- 
det og med runde Bevægelser anskueliggjorde 
Projektet. De nikkede overlegent og sagkyndig, da 
de indviklede Accomodationsobligationer blev frem- 
lagt: 

»Belaanes i Metropolbanken. Javel! Det var me- 
get godt.” — Haandværkerne vejrede Kilden, der 
skulde rinde med Penge. De ventede paa, at det 
egentlige, det væsentlige kom: Fordelingen af År- 
bejdet og Betalingsraterne. Bloch gav saglig med 
Baghaanden Slag i Bordet, han ønskede Oplysnin- 
ger om endnu nogle Punkter, han smølede Tiden 
hen for at skjule, at ogsaa han, glubsk og sulten, 
ventede paa sin Del, Hvad Direktøren havde sagt? 
Garantierne? De løbende Veksler fra forrige Ter- 
min? Naa, man havde hvisket ham i Øret om Di- 
rektørskifte? Forbandet Vrøvl? Ja, naturligvis! 

Knock lo saa heftigt, at han maatte lade sig 
falde ned i en Stol. Hans Pande bugtede sig under 
forbitrede Tanker. Han holdt dette mægtige Pro- 
jekt i begge sine Hænder, han havde udtænkt det 
Aar tilbage, det var Slutstenen paa et fint, fint be- 
regnet Værk, Fuldkommengørelsen af et helt nyt 
Bykvarter, han ved Diagonaler havde beskrevet 
og afmærket ud over et Net af Parceller, ved Huse, 
der nu i to Aar havde ligget renteløse og tomme 
som Pionerer i et erobret Land. Petersborggrun- 
dene skulde slutte op! Lukke Karréen og danne 

fast Væv mellem Staden og dens Tilvækst. En ny 
Aarring om Stammen! Nye Færdselslinjer var af- 
stukne og gennemførte paa Papiret, der skulde 
blot Huse langs Fliserne, som allerede løb derude 
over en raa Fælled. Dette fuldbyrdede Køb af Pe- 
tersborggrundene, der var sket forrige Termin ved 
Metropolbankens Hjælp, var Garantien for en god 
Høst efter disse tre, fire sure Aar. Og han var 
halvkvalt af Visheden om, at den samme Bank nu 
pønsede paa at vælte ham over Ende, rive sit Pant 
til sig, for saa, naar Paniken var overstaaet, sag- 
tens selv at bygge løs, udnytte hans Planer og 
æde Profitten, dér, hvor han havde saaet Værdierne. 
Han skar Tænder, idet han her i den sluttede 
Ring af Vasaller udfoldede hele sit Kæmpe-Projekt. 
Det vilde de Byggerøvere vride ud af hans Haand. 
Ha! 

Og han kunde ikke lade det falde nu. Det sad i 
hans Krop, han kunde ikke standse sine Funktio- 
ner, der stemte paa og som en Drift bevægede 
ham til vedblivende at udvikle Planer og udregne 
Overslag for disse lyttende Ansigter i Ringen uden 
om ham. Det var hans Tur endnu, hans Dag endnu! 
Og Projektet besatte ham. Hans smaa snu Øjne 
krøb i Læ af ærlige og tilforladelige Miner, medens 
han trak sine Klienter ind til sit Krokodillehjerte, 
bredt og med djærvt Humør. 

Nu skulde der tages fat, Værdierne laa og ven- 
tede! Det var Penge at plukke. Sporvejslinjen var 

garanteret, og Magistraten havde haft Kommis- 
sionærer ude og snuse om Nabogrundene i Anled- 
ning af det nye Hospital. 

Han sprang omkring med stor Adræthed, hvi- 
skede lidt med Kommissionærerne, og han kastede 
en Vittighed i Grams. Hans Haandværksmestre sad 
og elskede ham, de varmede sig op ad ham, og 
lo taknemlig, naar han fyrede sine Brandere løs, 
undtagen en lille skidden Blikkenslager- samt Gas- 
og Vandmester, der til Forargelse var. mødt i Skind- 
frakke og brune Muffediser trukne ud til de laadne 
Knoer. Han skar Grimasser med sit sure Djævle- 
ansigt, og truede med Obstruktion. Hans Naboer 
huggede Albuer i hans Sideben, og han knurrede 
arrigt. Han havde brændt sig før! Men de andre 
tyssede paa ham. De sad og biede paa det væsent- 
lige, der nu ogsaa kom. 

Knock tav, og hans Ansigt glattedes i faderlig 
Mildhed. Han udbredte med Ømhed Fordelings- 
planen, et afstreget Skema, over Leverancerne, og 
hvad hver skulde have ved Byggelaanene, det var 
kort og rundt: Saa meget ved ÅAssurancerne. Saa 
meget pr. Kontant, saa meget paa 3 Maaneders 
Accept, og saa meget indestaaende paa Prioritet 
bagved Bankerne og Knocks egne Salærer. 

»Her er Spisesedlen. Vær saa god og spis!" 

Knock kastede Skemaet ud til dem, og Blikken- 
slageren fik Brillerne op af Brystliommen. De kig- 
gede over hverandres Skulde, ygmygt og graadigt. 


106 DEN SORTE MAPPE 


De vovede ikke at kny. Deres Folk forlangte AÅr- 
bejde, der var Rift om hver Bid, som var at faa. 

Og de knurrede ad Blikkenslageren, der ikke 
var tilfreds. Vilde han have Arbejdet, — eller vilde 
han ikke have Arbejdet? Murermester Block af- 
førte sig højtideligt sine røde Glacéhandsker for at 
underskrive sin Kontrakt, og Jernstøberagenten 
slængte Firmanavnet fra sig paa Papiret med en 
Patentfyldepen, der derefter gik rundt, for at dens 
Pris kunde blive gættet. 

Knock havde begivet sig ud i Forkontoret, fordi 
dette her bare var noget ligegyldigt Skriveri, de 
selv kunde afhandle; og kom nu tilbage med en 
Flaske Champagne, som Jernstøberagenten aabnede 
med en Patentkniv, paa hvilken han modtog Be- 
stillinger mod Postefterkrav. 

De nippede med Kenderminer til Bruset af de 
spidse Glas, undtagen Blikkenslageren, der ikke 
nød spirituøse Drikke. Knock skænkede kun én 
Gang rundt og sendte Flasken ud at staa paa Is, 
til han blev alene. 

Knock sagde: , Dette drejer sig om Millioner! 
Intet mindre. Skaal!" 

»Vi skal vel have en Ejer", mente Entrepre- 
nøren, der havde Udgravning og Betonarbejdet, og 
Knock nikkede. Én af Kommissionærerne hentede 
en lille, svageligt udseende Person, der mødte i 
Knocks aflagte Overfrakke og Kapsko. De nikkede 

bekendt til ham, og Blikkenslageren rakte ham 
demokratisk en Broderhaand. 

De havde en Del Løjer, og satte blandt andet 
Husmægler Dyrboes høje Hat paa ham, denne 
katteskindsbørstede, rødlige Hat, der sagdes at give 
Dyrboe Hæderlighedspatent, og som en Gang ær- 
værdigt stillet foran Dyrboe paa en Kriminalkam- 
merskranke skulde have værnet ham mod Sigtelse 
(og Arrest) for falsk Forklaring i en Sag om en 
døddrukken Bondemand og en Slutseddel paa Bag- 
siden af en Smørrebrødsseddel nede i Kafé ,Mi- 
nerva". 

Straamanden blev sat foran en Bunke Veksler, 
og malede sit Navn efterhaanden som Dyrboe, 
kortspiløvet, tog væk af Bunken, Han skrev sig 
paa Skøderne ,forhenværende Gaardmand", idet 
han havde renholdt Gaarden i en af Knocks Ejen- 
domme. Han fik Betaling under et for alle Veks- 
lerne og derefter en Snaps. De mødte Haand- 
værkere endosserede derpaa Vekslerne, og Knock 
tog dem, saa paa sit Ur. 

»Klokken er over tre. Vi kan sende dem over i 
Metropolbanken straks i Morgen. For I trænger 
vel til Kontanter, Folkens!" 

Blikkenslageren nikkede ivrigt med sit runkne 
Abekatteansigt. Der kom et sygt og betrængt Lys 
i hans røde Øjne: Lønningsdag i Morgen! Stod i 
Forskud for Materialier. Men Snedkermesteren, 
som gik under Navnet Kontant-Meyer, gjorde en 

vis rund Bevægelse med Haanden. ,Altid parat til 
Gentjeneste, Prokurator." Og han slog frimodigt 
Knock midt paa Ryggen. 


Lidt senere fornam Knock, at Stuen var tom, og 
at han sad dybt nede i den altfor bløde Sofa med 
den tomme Champagneflaske foran sig og et bru- 
sende Tog gennem Hovedet af alle Slags Fornem- 
melser, der lidt efter fortættede sig til Stikket af 
en enkelt gloende Naal i Baghovedet. Han kæm- 
pede mod at føle sig som en Klud, kvalm og ilde- 
smagende af sine egne Væsker i Munden. Og 
pludselig kom en umaadelig Skræk op i ham og 
rev ham ud i Forkontoret, hvor den gamle Fuld- 
mægtig løftede sit musegraa Brilleansigt for at vejre 
Stillingen. 

»De kan godt lukke," mumlede Knock, hvorefter 
Fuldmægtigen lukkede Kontoret, begav sig ind i 
sin meget vidtløftige Havelock og listede ud saa 
sagte, at end ikke Laaseriglen generede Overrets- 
sagførerens Nerver. 

Saa tog ogsaa Knock Hat og Frakke og prajede 
fra Vinduet en Droske, thi hans Karet var fra 
Klokken tre stillet til Disposition for en Dame, 
der .havde gjort dette Forlangende til en uom- 
gængelig Betingelse dem imellem. I Overfrakke- 
lommen havde Knock den kontante Kassebehold- 
ning af henved tre Tusind, og dette var en Slags 

Stoppebom, naar Fantasierne løb vild. Han følte 
sig ingenlunde helt blottet og i Pavsen endog fuldt 
sikret. 

Han trøstede sig forsøgsvis med, at det hele var 
bluff, Praleri af Banken. De kunde ikke staa uden 
ham. Han vidste for meget og var i det hele uund- 
værlig. Bankens Fond kunde ikke taale den Krise, 
der vilde følge, naar Knock faldt. Enhver vidste, 
hvor desperat Banken var engageret i alle de 
Knockske Projekter. Dér vilde blive run af Spa- 
rerne, Panik paa Børsen, Metropolaktier vilde over- 
svømme Markedet til meget uhyggelige Kurser. 

Nej, det vovede de ikke! Hvis ikke den store 
Bank og sagtens — alligevel — en vis Mand kom 
til, — Edderkoppen, der sad og trak i Traadene 
nede fra Bunden af sin Bank — Eller? Knock 
vaklede i pinefuld Uvished, medens Drosken klap- 
rede ud over Asfalten. Han sad flot kørende, som 
han plejede, med Hagens firkantede Skæg stejlt rejst 
over den storbrogede Kravat, Panamahatten op- 
- krammet og engelsk Snadde fastbidt mellem de 
hvide Fortænder. 

En Del Mennesker, der mødte ham, saa over 
Skulderen efter ham. En og anden hilste, og der 
laa en Antydning i Hilsenen af, at man havde hørt 
og endog diskuteret Rygter. 

Efter hans Ordre drejede Kusken ud af Hoved- 
strøget. Han havde bestemt sig for Aftenekspres- 
sen, men der var endnu tre pinefulde Timer at til- 

bagelægge ved Marsch paa Stedet. Han gennemgik 
endnu en Gang de store Planer, som Banken alt- 
saa haabløst havde væltet. Og pludselig dirigerede 
han Kusken i Retning: Petersborg Terræn. 

Der var en ny Gade. med sværteagtige Facader, 
og klart blaat Himmellys i alle Ruder, og nu og- 
saa alle Spektrets Tjærefarver af Syrefabrikkernes 
Dampe, der kom herhen ved Østenvind. Ogsaa de 
Huse havde han bygget. Forsaavidt! — Og nu 
kunde han hinsides et uhyre, øde Areal se fire el- 
ler fem mægtige isolerede Hustærninger, stejle 
Karréer, som gigantiske Mærkepæle hver for En- 
den af en dobbelt Fliserad — og nøgne sorte Par- 
celler udenom. Gavlene stod brat belyste af den 
gule Sol. Gaardsiden mellem Fløjene var en En- 
klave af sort Nat skarpt op mod Lysfladen. Derude 
laa Petersborggrundene. 

Der var en grum Dødsstilhed herude som i en 
skidden Tornerose-Verden. Fjernt borte fra Baggaden 
hinsides gik en Mand paa klaprende Træsko. Et 
Kirkeur slog meget højtideligt otte. 

Knock vadede gennem Pløre, hvor endnu Kalk- 
støv laa fra Kørslerne, og han vred sig forbi Tom- 
ter og halvtudgravede Byggepladser, hvor Dynger 
af Stilladser og Mursten laa opdrevne som Vrag, 
hvide af Vejret. Han naaede hen foran den østlige 
af de fem fuldkommen uudlejede Karréer. 

Der var noget med et Par Rotter, der i Slags- 
maal tumlede over hans Støvlesaaler og hvinede, 

da han sparkede dem. Saa lagde han Nakken bag- 
over og saa op ad den mægtige, røde Facade, hvor 
Kalken endnu var snehvid mellem Stenene, men 
de fire fugtskjoldede Karnapper havde allerede 
slaaet Revner, en Flage af Puds var nylig faldet, 
og Sivene stak frem af den lynildsformede Sprække. 
Han traadte tilbage ud paa Kørebanens Morads, 
og saa nu Husformen helt; den laa med sine knuste 
Ruder, hvor endog Sprosserne var vredet ud, og 
gabede ud mod Mørket, der kom. Det lignede et 
uhyre vejrbleget Kranium, dette skaldede Hus, en 
kold og plyndret Grav. Han naaede den næste 
Karré, der endnu stod i de raa Mure og med 
Forskalning blot paa Nordmuren. Otte af Stadens 
største Haandværksmestre var falleret, da Knock 
standsede Arbejdet paa dette Hus. Han gik rundt 
om det. Der var slaaet Brædder for Dørene, men 
de var flere Steder brækket løs og i Afstand saa 
han en lille skidden, gammel Mand samle Stumper 
op i en Sæk. 

Knock saa ud over Terrænet bagved Petersborg- 
grundene. Og der laa endnu halvt gemt i et Krat 
af gustne Ris, Petersborg Havehus, det sidste af 
den gamle Hovedgaard, med en smuldrende gul 
Gavl og sprinklede Palæruder. Han knyttede Hæn- 
derne i Bukselommen. Her laa Værdier og ventede ! 
Ventede paa den, der fik Lov til at tage dem 
med de bare Hænder! Det rallede i hans Hals. 
Han var halvkvalt, og han følte, at det var Graad 

ge 

og Smerte, der samlede sig til en Klump i hans 
Hals. 

Her laa alt dette gode og frugtbare Muld under 
den døde Haand! Tusinder af Kvadratalen af Jord, 
Tusinder Kubikfod af Rummet over den! Under 
den døde Haand! Eller til Rov for Banken, naar 
den passede sin Lejlighed og overtog til Tvangs- 
auktionspriser | 

Knock stod og sparkede til de nedfaldne Mur- 
brokker, Mappen gled fra hans Hofte ned og faldt 
slatten over hans Fødder, gabende med sit sorte 
Svælg. Den var tom. Den sorte Mappe var tom! 
Han vejede den i Haanden. Slunken! Sulten. Hæ! 
Noget maatte altsaa gøres! 

Den gamle Mand, der sankede Brædder, kom 
nu forbi med sin Sæk, standsede og prøvede at se 
med sine udflydte Pupiller paa Knock. 

»Hør"', sagde Knock, ,kom her hen.” 

Den gamle lystrede ængstelig, trippede i sine 
hullede Lærredsko. 

»Jeg har faaet Lov af Betjenten!" klynkede han. 
»Han siger, at Piberdrengene og deres Fruentim- 
mer ellers tager det. Og jeg bor i Ejendom med 
Betjenten." | 

Knock slog ud med Haanden. ,, Hvem er Ejer af 
de Ejendomme?" spurgte han. 

Den gamlede mumlede i det grumsede Skæg. 
Endelig sagde han: , En forbandet Prokurator inde 
fra Byen. Han har Raad til at lade det ligge! Det 

er hans Mødding. Den skal gøde hans andre Huse." 
Og han tilføjede fortroligt: ,Jeg forstaar mig lidt 
paa Sagerne! Har selv bygget. Var en stor Murer- 
mester en Gang. Jeg har bygget over et Hundrede 
og firsindstyve Huse. Men saa kom Aage Nord 
hertil, Sagføreren, som røg forleden. Han snød 
mig." Han vendte sig mod de øde Huse, der rakte 
deres mægtige Silhuetter op foran en glasgrøn 
Himmel. 

»De knækker alle sammen Halsen til sidst”, 
mente han. , Alle Byggebaronerne! Ogsaa han! Jeg 
véd ikke, hvad han hedder. Men det dér, kalder vi 
herude for: Dødssejleren". 

Han begyndte at smaasnakke, sank nogle ho- 
stende Grin. ,Dødssejleren! Nu bor Piberdrengene 
gratis til Leje deroppe, og Tøsene der logerer hos 
dem. De brækker alt Træværket løs og fyrer op 
med nede i Centralvarmen. Efter 12 kan hele 
Kvarteret hører deres Signaler, naar de kommer 
ind fra Fælleden.” 

»Ja", sagde han tilsidst. ,Det er Dødssejleren, 
og Naboen er vel: Den flyvende Hollænder. 
Haandværkerne, som havde Arbejdet herude, har 
Fanden taget. Det er en bekendt Sag. Herude 
smide Ejendomme ikke andet af sig — end Eje- 
ren!” 

Han begyndte at slæbe Sækken, og en lille, me- 
get net Pige kom ham i Møde og hjalp ham. Knock 
saa, at hun havde nye Støvler og store Sølvøren- 

ringe. Han fik Lyst til at give hende en Skilling, 
Hun saa god og pæn ud. Men han opgav det straks, 
bekendt med Risikoen ved at give Smaapiger ude 
i dette Kvarter Penge. 

Han stod stille, og paany hørte han det dumpe 
Brus af Kloak dybt under Risten, hvorpaa han stod. 
Brølende! Nedad! Ned med alt, efter Tyngdevæg- 
tens Regler — ned i Kloakerne og ud. | 

Her var han ude paa den øde og døde Fælled 
uden anden Lyd end Kloakernes ildevarslende 
Mumlen, uden anden Aroma i Verden end Stan- 
ken fra Affaldskulerne nede i de henfaldne Bygge- 
udgravninger. 

Og i pludselige Fantasier genoplevede han de 
" første Aar, da han var kommen herind fra Pro- 
vinsen, og som en mager og lurvet Studerende 
havde lusket langs Forstadens Plankeværker med 
Smagen af Spisehusenes Kaalsuppe i Munden for 
at spare Aftensmaden. Et rystende Had fra de Dage 
besatte ham paany, gik som en Syre gennem hans 
Krop og snærpede hans Hud sammen. Han havde 
et gammelt, uopgjort Mellemværende med denne 
Hovedstad, med alle dens Sten, med alle dens Store, 
han havde ingen Tilgivelse for den fra de Dage, 
da den havde vist ham lutter ligegyldige Facader 
og vendt skumle Baggaarde til, om han vilde ind 
i den nogen Steder. 

Han havde"'vistnok naaet at faa en stor Del af 
denne By i sine Hænder, forvaret dokumenffast i 

. sin sorte Mappe. Aa ja, denne stærke Sagfører- 
mappe af sort Læder kunde rumme en Del! Han 
havde huseret med denne Bys Værdier, knægtet dens 
Folk. Han forstod taaget, at han ingenlunde havde 
naaet saa vidt, fordi han just havde elsket denne 
Stad. Og nu, da han var truet, skulde fældes og 
udskilles, nu udfoldede dette indkapslede, blot halvt 
tilfredsstillede Had sig til en yderst bitter Fortviv- 
lelse. 

Disse Direktører! Der sad de uldne og nussede 
i deres Bankraadsstole og pønsede paa Fortræd og 
passede deres Snit til at spænde Ben for dem, de 
ikke kunde lide. Han spyttede paa dem. De var 
Pest og Gemenhed! Disse fine Folk! Hæ! Fiksere 
og Jobbere! 

De var blege som Svæklinge, der sejrede ved 
Forræderier, snigløb og opaad bagfra, hvad de 
vilde til Livs. Hæ! De ansaa ham sagtens for en 
Bonde, der søgte at slaa Rod i deres By! Benyt- 
tede sig en Tid af, at han forstod sig paa Jord og 
paa at faa Sten til at gro. Og kastede ham nu, for 
at høste hans Udsæd. 

Og da var det, at hans Had og Forbitrelse mod 
Hovedstaden gav Liv, til den Beslutning, han havde 
baaret, siden Krisen var indtraadt. Han saa sin 
Vej! Han foragtede straks Modforestillinger, der 
et Øjeblik meldte sig: at det betød Forbrydelse og 
altsaa Straf — om Planen glippede. Han paatog 
sig Risikoen. Han begyndte at svede af Spænding. 

Han mumlede mellem Tænderne de gamle Bonde- 
eder: Det Satans Bypak! Han skulde vise dem, 
hvem der forstod sig paa Handler! 

Han kom ind i en snasket Beværtning, anraabte 
en Kelner, hvor han saa et grøntflimrende Øjepar 
i Halvmørket bag en Skænk. Inde fra Sidestuen 
lød plumpe Stemmer. ,,Bondefangere,”" tænkte han 
og erindrede. Det var fire fede Mænd, der lavede 
Byttehandel med et Klaver og en lille Hest, der 
havde været udstillet som Verdens mindste Hest. 
De regnede med Pegefingeren i Ølslammet paa 
Bordene. 

Men Knock rejste sig voldsomt fra sit Bord, 
han forlangte en Telefon. Hans store Krop svul- 
mede under Muskulatur. Ansigtet blev fast og 
haardt, og han afvred de svedige Hænder i Lomme- 
tørklædet. Han vidste, til hvilken Knejpe, han paa 
denne Tid kunde opringe sin Fuldmægtig, Stou. Og 
forlangte Knejpens Nummer. 

»Er det Stou? Godt! Hør nu efter, Stou. Jeg rej- 
ser i Aften. — Ja! — I 10 Dage. — Lige meget 
hvorhen. Sig blot Australien. Men hør nu nøje ef- 
ter: Tag min Pengeskabsnøgle og gaa straks op 
paa Kontoret. Tag i Pengeskabet, hvad der er af 
Obligationer og sælg dem. Tag Kreditforenings- 
obligationerne for det Høyerske og det Seehausen- 
ske Bo. De staar i 110!/2. Tag, hvad vi har lig- 
gende af det Bingske Legats Værdipapirer og de 
Aktier, som Direktør Hals deponerede i Gaar. 

Sælg Rub og Stub! Og køb saa i Overmorgen, 
" hvad De kan skrabe sammen af Metropolbankaktier. 
De vil være paa Markedet til Papirværdien, naar 
det rygtes, at jeg er rejst. Køb, saa snart de er 
nede i 48. Saa langt gaar de sikkert i Løbet af en 
Dagstid eller to. Og gem dem. Gem dem til Øje- 
blikket er der. Den store Bank træder til i Løbet af 
to Uger, — det véd jeg, — naar de har drevet Kur- 
serne ned, og Etatsraaden har opkøbt Metropolban- 
kens Aktier til 48! Men jeg kommer dem i Forkø- 
bet! Har De forstaaet mig, Stou? Der er Provision 
til Dem! Sælg for Guds Skyld. Dem vedkommer 
det i alt Fald ikke, hvem Papirerne tilhøre. For- 
retningen er garanteret sikker! En Hundrede Pro- 
cents Forretning! Jeg stoler paa Dem, Stou. Og nu 
ringer jeg af.” 

Knock forlangte derefter et Glas Øl og en Droske 
og tog nu sin sorte Mappe under Armen. 

JYE var nu saa vidt: 

Lyskanalen var indvendig beklædt med Bræd- 
der, og disse ru Flader gav god Støtte, men Dawen 
mærkede, medens han arbejdede sig opad med Al- 
buer og Knæ, at de snævrede sig mere, end han 
havde beregnet. Og pludselig sad han fast, kilet 
fast, med Panden presset mod Trækrudens Isflade 
og en trang Kiste spændt omkring Skuldre og Ryg; 
Årmene korslagte om de ømme Ribben. 

Denne Flugtplan lod sig imidlertid ikke mere 
forandre. Ingen anden faldt ham iøvrigt ind. Og 
selve Driften, som havde drevet ham denne Vej 
opefter, hindrede ham i at vende om og lade sig 
falde — som det endnu var muligt — for at naa 
Varmerørsledningen, hvorfra han var steget op langs 
Korridorens Væg. 

Han følte sig som en Kvælning nær, som sad 
han kilet i denne Skakt med Pres inde i sig ud 
mod Legemets Vægge og med Pres udefra mod sit 
Skind. Og medens han saa” paa den mægtige, sorte 
Nat, der havde sat sig paa Isruden over hans AÅn- 
sigt, forestillede han sig, at han alligevel allerede 

var befriet og i Behold. Hans Sind, der var ind- 
stillet paa Flugt, foregreb bestandig Øjeblikket. Og 
nu saa” han allerede sig selv ude over Tagene, over 
Gaarde og Gitre og de videre Hindringer — løbe 
gennem Gaderne — paa Vejen — paa Vejen — — 

Men heller ikke nu løste han Gaaden: Hvor 
hans Vej nu gik. 

Der var nu en vis lille Kreds, som nok vilde 
modtage ham med en Venlighed, der især var et 
Udtryk for deres overordentlige Skræk ved at vide 
ham løs og i Stand til at gøre dem megen Fortræd. 
De vilde vistnok gøre deres til, at han snarest for- 
svandt, om han nu meldte sig og stillede Forlan- 
gender til Tak for, at han havde holdt Mund om 
deres Sager i drøje, maanedlange Forhør. Sagtens 
— Klokken var næppe over tre — opholdt de sig 
nu, som de plejede, meget komfortabelt i Klubloka- 
let ved Victoria, hvor utvivlsomt en vis Stol ved 
Kaminen stod tom for Dawen, — om han kom ind og 
søgte sin gamle Præsidentplads og stillede Forslag 
om nyt Kompagniskab til et af de gamle, skønne 
Projekter: Den nye Husmæglerbørs i City eller 
Starten af den længe paatænkte Bank — uden 
Kontorer, uden Boxhvælvinger og uden Fonds — 
til Formidling af Balkan-Papirer og Udlaan mod 
Blanko-Vexler særlig i sydtyske Smaabyer. 

Formodentlig var allerede disse Planer i fuld 
Gang, efter at det sidste Foretagende var sprængt, 
væltet med et General-Krach, takket være en nær- 

gaaende og ubestikkelig Avis, og efter at Status 
med meget Omsvøb var opgjort af Hans Herlighed 
Statsadvokaten. Glæde vilde der næppe blive ved at 
se Dawen i Klubbens Lokaler — ak, disse tæppelagte 
Gyldenlæders Lokaler — hvor den lille faste For- 
retningsklike sad og nu sagtens efter Bestyrelses- 
raadet fordelte sig ved Bridge- eller Poker-Bordene. 

Om Dawen nu pludselig umeldt traadte ind: 

Her er jeg, Dawen! Dawen, som I ofrede for at 
redde jeres eget Skind, Dawen, som I solgte og 
svor til Helvede for Skranken, og som havde 
Hjærne nok og Hjærte nok til at tie og til at kunne 
bære hele Ruinen, hele Vægten af Krachet og af 
Lovbruddet paa sig. 

Aa ja! Det var en Vej, en direkte og hurtig Vej 
ind gennem City ! 

Og saa, mine Venner: Betal! Udstyr mig, skaf 
mig Pas og Rejselejlighed. Betal, eller I er absolut 
og endelig ensstillede med mig. 

Men Dawen forstod, her hvor han sad klemt 
mellem fire raa Brædder, at dette ikke var Vejen, 
og at han endnu ikke kendte sin Vej, men maatte 
lade andre Kræfter raade, — om han iøvrigt nogen 
Sinde slap herfra. 

Og da — pludselig — havde Legemet gjort sit 
Værk, og han steg i Vejret. Kisten gled af hans 
Sider som en Ham, og se: Isruden løftedes af hans 
Pande. Rolig og i god Behold stod han nu paa 
Skiferen af et svagt skraanende Tag. 

Natten forekom ham mættet af Friskhed og Duft 
som af tidligt Foraar, skønt Sne dalede ned i store 
Stjærnefnug over hans Haar, i hans Øjenbryn, et 
knitrende Safian under hans Fødder, nu da han 
forsigtig gik frem over Taget af Hospitalets Pavil- 
lon. Og da saa' han ogsaa klart mod det dunkle 
Natlys af Stadens gule Lygtehær, der nedstraaledes 
fra en Himmel tung af Sne, at Kastaniernes Kviste 
bar fingertykke og begsorte Knopper, hvorfra Sne- 
kornene dirrende krøb ned i blanke Tø-Draaber. 
Og han huskede paa April. Ja, det var April! Efter 
de tre Gange 30 Neglemærker i Cellens Kalkvæg 
maatte det være April. 

Det sneede. Et hvidklædt Foraar, et tindrende 
Sneforaar ventede ham; det var en dyb, dyb Mod- 
sætning i sig selv: en hed Kulde, en sneklædt Vaar! 
Ja, Friheden, grøn bag det hvide, hed bag Sneen! 
Han udrakte begge sine Hænder og lod dem drikke 
de faldende Fnug, og han følte deres Kulde som 
Brænden. 

Men en Lyd skræmte ham, splittede de Stor- 
hedstanker, de hede Drømme, der med Befrielsen 
havde faaet Luft igen for en Stund. Slæbende Skridt 
over Brosten. En Vagtmand kom frem af Smøgen 
bag om Hospitalets Pavilloner. Nu gik han Ronden 
ned forbi Observant-Cellerne. Tre Gange rundt om 
Bygningen. Se, hvor hans Lygtes Bulldogøje lyste 
fra Bæltet! Nu op over Stentrinene, ind igennem 
Korridoren. Han var forbi — med sit Ildøje og sit 

altfor dagligvante Ansvar. Det blev hans Sag at af- 
lægge Rapport, naar Stuegangen naaede til Arre- 
stanternes Afdeling. Intet set! Intet hørt! 

Dawen lod sig glide ned over Pavillonens Tag. 
Haserne ud over Tagrenden! En Vridning af Hof- 
ten, og han hang i Zinkkanten med Hænderne. To 
Ålen at falde, og han lod sig falde. 

Der var dyb Skygge i Krogen, hvor han faldt, 
en Løngang af Mulm ind langs Muren. Kasserne, 
som han paa de daglige Gaardture havde set, var 
paa deres Plads. Nu Muren — paa Trods af Pig- 
traad og Sømspidser. Herefter, vidste han, var han 
ikke orienteret. 

Fra Murens Kant, hvor han hang over Haser og 
ved Haandgreb, kunde han se ud over et Areal, 
formløst og øjensynlig kuperet og af stor Udstræk- 
ning. Skyggerne laa som sorte Pøle mellem de 
knudrede Masser, hvis Toppe bar Hætter af Sne. 

Og da, paa en Gang, krummede en usigelig Ræd- 
sel ham fjederagtig i Knæ, og lidt efter, da Kræf- 
terne resulterede og fik Luft, sprang han. 

Han balancerede over Brædder, var pludselig 
knædybt i en Grube, vadede i et Kaos af Jærn- 
affald: Tøndebaand, der som Rævesaxe slog om 
hans Ankler, Jærnrivetænder, der snappede i hans 
Sko. . 

Og derefter opstod lidt efter lidt ud af denne 
kvalmende Nat, der fyldte hans Mund med besk 
Vædske, en sagte knurrende Lyd, som pludselig 

skraldende og rivende brød ud. Ganske nær: en 
Glammen af mange Hunde. Hele Mulmet gøede, 
en Jamren og Varslen af en talløs Meute. Hallo! 
Hallo! De havde lugtet ham, sporet ham, set ham! 

I Løbet af tidløse Øjeblikke var Pladshundenes 
stinkende og laadne Kroppe inde paa ham. 

Han var vild, Ligemand med Hundene, Skind og 
Klør, stinkende Dyr som de, og med en Fnysen 
plantede han sine Fingre dybt ind i en svedfugtig 
Dyrepels, følte Fraade flyde om Knoerne; Dyrets 
raadne Aande ramte hans Sanser som noget kendt 
og noget længe ventet. Et Hug af Tænder bed hans 
venstre Læg. Nu hylede et andet Bæstie bag ham 
for et overlegent Spark. Men den, han havde i 
Struben, segnede baglængs om, med ham i sin 
Favn. 

Og da — Himlen stod saa mild og fredelig der- 
oppe — dens Mørke skjulte ham kammeratlig, den 
gode Nathimmel! Hvor var Natten og Mulmet ikke 
godt; da — tav Dyret under ham og krøb, en ru 
slimet Tunge lagde hede Slik ned over hans Hæn- 
der. Kendte Dyret ham nu — endelig? Kendte den 
ham, godkendte ham, ligesom Nattens Mulm tog 
ham for god som et af sine Børn. 

Ja, Hunden — nu var der kun én — laa stille 
for hans Fødder, slikkede hans Sko og klynkede 
ganske smaat. Da løftede han sine Hænder, og 
uden Bevidsthed velsignede hans Hud og Muskler 
Natten, dette Sneforaars dybe Nat, hvis laadne Bund 

nu smøg sig ydmygt mod hans Knæ, hvis Himmel 
aabnede sin grænseløse Frihed for hans Blik. Og 
i et sidste Glimt følte han Glorien som en usynlig 
Corona omstraale sig, han følte sin Ensomhed her 
i Natten som en heroisk Daad. 

Men da paany vendte hans Sind sin mørkere 
Skive forrest, Frygtens og Forfølgelsens Forestil- 
linger var fremme og herskede. Og Vanviddet rev 
ham op, satte ham i sejge Dyrespring rundt og 
rundt paa den udstrakte Tømmerplads. Han smøg 
sig uden om Skure og Stabler, han følte sig i et 
Nu som baaret af store, tunge Bølgedrag, han gjorde 
ikke mere Modstand mod saaledes at fare. Og strax 
efter følte han sig trukket gennem en snæver Aab- 
ning i Bræddeværket, hans Flugtdrift havde -sagtens 
fundet den paa egen Haand, først nu saa” han og 
sluttede, at der var en Vej ud. — — — 

Der fo'r en enlig Skygge gennem lange, kanal- 
snævre Forstadsgader; han kendte Skyggen som 
sin egen, den løb foran ham og gjorde sig længst 
midt imellem Gadelygterne, men rullede sig sam- 
men og gemte sig inde under hans Fodsaaler, naar 
han kom i Lys. Den sinkede ham, ligesom spændte 
Ben for ham, for saa paa ny at kile forrest, anspo- 
rende, uindhentelig som Paceren paa en Rende- 
bane. Han var paa det vildene Hav, tusende Mile 
fra beboede Egne, om Bord paa sit Skib, baaret af 
lange Dønninger ind mod et ukendt Land. 

ge 

Det Sted, hvor Dawen vaagnede, viste sig for 
ham fuldkommen grønt. Sneen var smeltet under 
ham og i en Oval af hans Legemes Længde om- 
kring ham. Han hvilede paa en vaargrøn Græs-Ø. 
Og under hans Fingre knitrede endnu de tøende 
Isskorper, der var sunkne ned om Straaenes Fod. 

Og han saa”, at han var strandet i en fuldstæn- 
dig øde og forladt Egn: vide snespættede Fælleder, 
"delte ved faa Gærder, gennemstregede af vandbob- 
lende Grøfter. Hist og her laa Vrag af Skure og 
Murbrok, som var en By en Gang strandet paa 
denne Kyst og dens Rester blegede af Vejret. 

Timevis fulgte han Lunerne, der drev ham ud 
over disse urørte Terræner. Fjærnt ude i Syd saa' 
han Stadens skaarede Konturer: Londons Pakninger 
af Huse, dens tusinde Spir, dens Knuder og Kam- 
me: Shoreditchs grumsede Sump, der skraanede 
opad mod Bethnal Green, Gasværkernes sorte Cy- 
lindre i Nord, alle disse frygtelige Husmasser, der 
gror af Londons Øst, blot skilte ved Kloaker. Og 
øverst over London, i Ring helt rundt om denne 
Årena, Londons Krone af rustrød Røg. 

Fra London var han endelig udstødt, om end 
han sagtens var ønsket tilbage og efterlyst paa 
hundrede Plakatsøjler. 

Dawen begyndte at indrette sig paa sin nye 
Levefod med Ro og uden Resignation, som en 
skibbrudden paa en Ø, der aldrig søges af Skib. 

Her var et Terræn bevoxet med mandshøj Pil. 

Stier efter tidligere Vandrere smøg sig ind, og han 
fulgte en af disse Stier. Og snart fandt han en 
Rede for Natten i et Hug i Busken, paa et Leje af 
Kvas og Ris af Pilen, der fjedrede ham tilbage i 
Dvale, hvor Sulten alligevel gjorde sig følelig gen- 
nem en Rus af sygelige Drømme. — — 

Alle Forestillinger fra Fængselstiden var traadt 
tilbage, og han var absolut i Plan med sine Om- 
givelser. Han var vaagnet meget sulten, men iøv- 
rigt veltilpas opvarmet af mild Sol og laa nu halvt 
lyttende til den vældende Fuglekvidren, der med 
Morgenen var opstaaet fra Pilekrattets tusinde 
Reder. 

Han forstod, at den Plads, han havde valgt sig, 
var beboet. Der laa et næsten nyt Uldtæppe, et 
Spritapparat skjult under Tæppet og en Blikkasse. 
Den indeholdt gode Beskøjter og et Stykke Ost. 

Da han havde spist, begyndte han at lægge Raad 
op, men savnede Materiale og naaede foreløbig 
ikke ud af Pletten, eftersom han her var sikker og 
intet andet Sted syntes ham sikkert. Han havde 
ogsaa fundet Tobak; han havde ikke Pibe, men op- 
dagede, at Tobak lader sig tygge med ikke ringe 
Udbytte. 

Endnu formede sig ingen Beslutning, ud over det 
at blive siddende her paa Hug paa et Knippe Kviste. 
Og da blev han forstyrret. 

Det havde knækket et Par Gange i Grenene bag 
ham. Og pludselig stødte det igennem, en stor 

dunkel Form, der sank ned ved hans Side, og en 
dump Blæsebælgslyd gik hæst ud fra en stor rød 
Flab med udhængende Tunge og hvide Rovtænder. 
Han rakte Haanden ud og kendte Hundens lodne 
og varme Pels. Den laa og saa' op paa ham med 
kløgtige Øjne, ganske tillidsfuld, hengiven; og hur- 
tigt begravede han sine Hænder i Pelsen bag de 
spidse Øren, grebet af en graadfyldt Sentimentali- 
tet: Et levende Væsen kom til ham uden Frygt! 
Han følte et nøje Forbund mellem sig og Livet, 
med alt varmt og organisk. Dyrets fugtige Snude, 
der laa i hans Haand, den varme Høluft af dens 
Pels indgød ham en vidunderlig Ro. 

Hunden laa ganske rolig, logrende med sin tunge 
Buskehale, hvæsende efter Løb; han strøg den igen 
og igen, og derefter opdagede han Ansigtet af en 
Mand, der stod i Buskene. 

Det var et skægløst, ungt, men medtaget Ansigt 
med meget udhængende Øjne og en svag, halvt 
aaben Mund; det kiggede paa ham fra sit Skjul 
bag Grenene. 

Han skimtede lidt af Dragten, der tydede paa 
Vagabond, som hans egen allerede, denne Jakke, 
der er rustrød, efter at Farven er udtrukket, under- 
lig kreppet af Regn, men Ansigtet, der bar en Paryk 
bleget som en solsveden Græstørv, forekom ham som 
noget fuldkommen nyt, forbavsende og uforstaaeligt. 

Udtrykkene passerede over dets Flade ganske 
krampagtig, lynsnart efter hverandre, som Skyer 

glider over et Landskab, rent mekaniske Indstil- 
linger af Mundens Linjer, af Pupillens Retning og 
Styrke, Pandens vidtløftige Rynkninger: Først Over- 
raskelse, saa Skræk, dyb og ganske lammende Angst, 
pludselig Glæde, en Vridning af Munden til et Smil, 
saa Mistro; og langsomt kom Manden frem, skif- 
tende i Holdning fra Trusel til Velkomst. 

Dawen nikkede og smilede: ,God Ven”, sagde 
han og gentog det. 

Den anden svarede ikke. Læberne gabede tragt- 
formet, viste derved ikke Tænderne, ikke Tungen. 
Alligevel forekom han ikke Dawen hæslig. ,, Sæt 
Dem her,” sagde han og gjorde Plads. 

Den anden bøjede sig i Knæ, der kom et tone- 
løst Stød fra hans Strube, og Dawen saa”, at han 
ikke kunde tale. 

Han bøjede derfor Ansigtet frem og gav det et 
stærkt markeret Udtryk af Venlighed. Og uden Lyd 
formede han med Læberne Ordet: 

» Kammerat.” 

Den døvstumme satte sig ned ved hans Knæ, 
men udenfor Uldtæppet, og Dawen forstod da, at 
denne Mand var hjemme her og han selv Gæst. — 


Denne døvstumme udtrykte sin Identitet ved et 
Navn, han formede med Læberne og Ganen; det 
lød omtrent som Thomas, men hver Konsonant 
vibrerede som en Guitartone, og ogsaa Vokallyden 


132 ROBINSONADE 


syntes af en ganske instrumental Oprindelse, som 
af stemt Metal. Hans hele Fysiognomi inddroges 
under Arbejdet paa at forme dette eller de andre 
fem og fyrretyve Ord, han havde lært Aaringer 
tilbage efter en eller anden Talemethode. Kinderne 
tog Luft som Blæsebælge og forsynede Struben; 
Blikket dykkede tilbage i en Forestillingsverden, 
hvor fem og fyrretyve Navne skulde gøre Tjeneste 
for de flere hundrede Ting, han alligevel navnløst 
kendte; Tunge og Læber spillede over de indøvede 
Stillinger, indtil Slimhinder og Rumforhold i Orga- 
nerne meldte tilpas; saa lod han Luften udstrøm- 
me af Struben; og paa Ansigtet, der lyttede ham i 
Møde, kunde han dernæst læse, at en Lyd var be- 
friet og Forbindelse sluttet. Ja, han var forstaaet! 
Der var et Nik, et fastere Lys, en tilfredsstillet 
Farve i den lyttendes Pupil. 

Th—0o—m—as—s—s. — Ja! 

Stavelsens Udlyd lod han synge meget længe, 
en energisk svingende Konsonant; han vovede ikke 
at fjærne Tungen, der svirrende hang oppe mod 
Fortænderne, før han var vis paa, at al Luft var 
afgaaet af sin Kilde. 

Og af hele hans Væsen, som en Bølge af hans 
ganske Legeme, et Strøg af hans Hud ud over den 
lyttendes Hud, gik en Strøm, en fast Søjle af Følelse, 
ud for at møde — eller ikke møde — Gengæld. 
Han vilde forstaas, netop som han selv havde det 
inden i sig: at han nu var bange eller glad eller 

blot fyldt af Haab. At være i Selskab gjorde øje- 
blikkelig meget og inderlig ondt. Og han maatte 
befri sig for denne Smerte ved disse vanskelige 
Midler, den vredne Mundstilling og Luften, han 
opsamlede. Saa var alt godt, han sukkede og sank 
sammen. 

Men nu da han iagttog og ogsaa fornam, at han 
var besvaret, at han var modtaget, ramte det ham 
overvældende, han vaklede som en drukken og 
sank sammen i fuldstændig Udmattelse. 

Og Dawen iagttog ham med nysgerrigt og vel- 
villigt Humør, som han sad dér paa Hug og sagtens 
tumlede med de fattige Drømme, der lydløst be- 
vægede ham. 

Disse Drømme, der hentedes af Syn- og Hud- 
sans alene: Pilegrenenes Rad sagtens. Se: Han 
havde flettet dem til et Kurvetag hen over deres 
Hoveder — det saa' han altsaa, og Fuglene, der 
slog ud lige forbi hans Kinder. Havde han Navne 
til dem? Eller var disse fire —fem forskellige Fugle- 
arter for ham blot Billeder af uens Bevægelse og 
Farve? Og saa Presset af de smidige Vidjer mod 
hans Knæ, Strøget af de flossede Ærmer om hans 
Haandled. Var det hans Verdenskreds? Hans be- 
grænsede Univers, som hver en af os har sit — 
med Yderpunkter af Kulde og Hede, Haardhed og 
Blidhed. 

Dawen lænede sig tilbage paa Risbunken med 
Hænderne under sin Nakke. Han smilede op mod 

den fuldstændig blaa Himmel. Han var intet mindre 
og intet mere end tilfreds. 


Den døvstumme gik hver Aften ud for at pro- 
viantere. Det skete rimeligvis paa et aldeles bestemt 
Klokkeslet, men de havde jo ikke Uhre. Naar en 
bestemt Tusmørkegrad var naaet, rejste Thomas sig 
lydløst, udstrakte Haanden, og den store Hund 
lagde øjeblikkelig Underkæven ned paa hans Haand, 
idet den fulgte ham tæt op mod hans Knæ. 

Dawen lod ham rolig gaa. De vexlede ikke en- 
gang Blik, naar den døvstumme fjærnede sig. Da- 
wen tænkte ikke dybere over, hvorledes disse Fu- 
rageringer gik for sig. Han var paa den Tid optaget 
af visse Rørelser i sin intime Verdenskreds. Dér 
… bevægede sig nu Kræfter, der krævede sig uhindret 
Forløb. Noget var ved at arbejde sig frem, det var 
som en Væxt, og han vilde have Fred. Han lod 
Føden komme til sig som Manna. 

Thomas bragte den hjem, naar det var aldeles 
mørkt. Den bestod i Regelen af Kiks; de bragtes i 
Blikkasser med et af de kendte Mærker, eller i 
Halvsække. Desuden bragte Thomas Majs, som 
han knuste mellem to Sten og kogte til Grød eller 
Vælling over Spritflammen. Noget senere bragte 
han Kartofler hjem og forskellige Roer samt Salat, 
som han forstod at rense og tilberede. 

Dawen spiste uden særlig Taknemmelighed. Er- 


ROBINSONADE 135 


næringen havde ingen Sinde været noget vigtigt 
Kapitel for ham, og nu da Føden — som hidtil — 
bragtes udefra og gratis ind til hans Rækkevidde, 
anvendte han ikke synderlig Overvejelse paa den 
Sag. Hans Krop meldte ingen Nød, og han beholdt 
Fred med sin Appetit. Han kunde sidde her i be- 
kvemme Grublerier Dagene igennem, med Behaget 
af en jævn Udvikling i sin Sjæl — som Velværet 
ved at fordøje Næring eller udskille Gifte — saa- 
ledes føltes dette Behag. 

For den døvstumme var det at ernæres en Ex- 
plosion. Han lod Dawen spise først, ventede sky 
og ydmyg, indtil Dawen havde spist, hvad han 
havde valgt sig. Men derefter tog han med begge 
Hænder hele det levnede Forraad, bortfjærnede sig 
og aad det op et Steds, hvor han var uset. Ligesom 
Dyr gemte han ikke, han fortærede, hvad han 
havde, thi han havde ingen Bevidsthedsform for 
det varige. Uden Forbavselse hilste han hver ny 
Dag, men naar han ved Aften overlod sig til den 
Afmagt, der gjorde det mørkt for hans Øjne og hans 
Krop behagelig tung og rolig, forestillede han sig 
ingenlunde, at det en Gang igen vilde blive lyst. 
og at han nogen Sinde igen skulde ud og røre sig 
og skaffe Føde. 

Dawen lod sig villig oplære til dette Liv i Bu- 
skene: Dagene igennem i Skjul og Ly af dette 
Krat af Pil, der strækker sig over et Terræn af 
mange Acres. Lyset faldt med vidunderlig Blidhed 

gennem Hyttens grønne Fletværk. Det gød sig 
over hans Hud med undergørende Straaler, hvor 
alle Solens skadelige Giftpile var holdt ude. Det 
tillod den absolute Hvile, Legeme og Sind sattes i 
langsomme og fine Svingninger, hvor Energien 
kunde afløbe uden at melde sig ved Brand og Svien 
af Utaalmodighed. — — 


Busken er beboet af omtrent hundrede vilde 
eller forvildede Mænd, hvoraf nogle har deres 
Kvinder med sig. 

Naar det skumrede, kunde den døvstumme for- 
nemme dem, og Dawen kunde høre dem liste inde 
i de snævre Vexler, de paa Vildtes Vis havde 
brudt igennem Tykningerne. Sjælden kom nogen 
saa nær, at de lod sig skelne, men ofte fandt de 
om Morgenen Fodaftryk i Slammen ganske nær 
ved deres egen Hule. Nu og da saa' de ogsaa en 
enlig Skygge, som tegnede sig fuldstændig sort 
igennem Tusmørket, staa ved Udkanten af en Vexel, 
Skildvagt. 

Dawen tænkte, at de var kommen herud ved 
Foraaret — som han. Fra Shoreditchs Baggyder, 
fra de underjordiske Brønde, som Rotter af Klo- 
aker, nu naar Vinteren er forbi. For nylig var den 
gamle Jago sprængt, en Hovedaare brudt gennem 
Whitechapels bageste Jungle, — og Dawen vidste 
en Del om dette Foretagende. Da var alt Vildt 

flygtet ud i Yderkredsene, fordi der blev Rydninger, 
dér hvor før var tæt, og hvor de havde haft deres 
Reder siden umindelig Tid i Fred. 

Det er ikke Apacher, ikke rovdygtige Fribyttere, 
der lever herude, det er et lavt, lavt Buskmands- 
folk, den laveste af Londons Væxter, de lever her 
nærmest ved Jorden, klamrende sig til den som 
Mos og Svamp paa alle Lavarters Vis. 

Dawen saa' dem ingen Sinde paa nært Hold. 
Deres Listen inde i Stierne, deres Hosten til hver- 
andre, naar de mødtes, den kaglende Lyd, naar de 
samledes i deres Reder og pludrede, fyldte hans 
Dage med Urtidsdrømme, og han følte sig ikke 
ulykkelig derved. Til Tider hørte han dem samles 
i Klubber paa højst femten—tyve Individer; og 
deres monotone Corroborri-Sange, dæmpede under 
en Sordine af Frygt, naaede saa hans Øren, naar 
han lyttede. 

Til Tider blev disse Familier eller Smaastammer 
grebne af Panik eller endog af Raseri. De kunde 
i Klynger bryde gennem Buskene i brølende Amok, 
nedtrampende alt, hvad de traf paa. 

Det var mest ud paa Sommeren, naar Torden- 
byger trak op over London, og store lumske Skyer 
med revnefærdige Poser svulmede sværere og svæ- 
rere ned over Buskene, saa kunde disse Chok op- 
staa. Og fra deres Vexel kunde Dawen se dem, 
Mænd og Kvinder løbe ud over Greenroad Fælled 
i lange Rader for at gjenne Kvæget. 

Dette Kvæg, som ukendte Ejere fra Londons 
Besidderklasse lod græsse paa Greenroad Fælleder, 
syntes mod Sommerens Komme at føle sig fri. 
Tøjrløse, med sænkede Horn og oprakte Haler gal- 
loperede de hordevis over deres genvundne Præ- 
rie. Deres Brøl gik som Signaler ud over de vide 
Arealer, og Flokkene samledes om Græsningsste- 
derne; de kæmpede og delte sig, lod deres Luner 
forenes, de følte deres Masse, at de var. Hjorden, 
og at dette Græs og disse Flader var Hjordens 
Ret. | | 
Vagabonderne plejede at snige sig ind under 
Køerne, naar de i Sommernætterne stod og døsede. 
De tog deres Mælk fra dem, de malkede dem i de 
hule Hænder eller i deres Hatte og drak ud paa 
Stedet. Men nu vaagnede deres Jagtlyst, og i lange 
Kæder jog de Kvæget ud over Fællederne med 
Hujen og Raab, med Klapren af Træstykker. Det 
hændte, at et Kreatur gjorde omkring og tog en 
Mand paa sine Horn. 

Saaledes levede Mennesker og Kvæg vildt her- 
ude i godt Humør, velmættede, og fornøjede sig ved 
Somren over Fælleder og Busk. 

Men over Busken hang bestandig en hemmelig 
og uklar Frygt som en Skygge inde fra Staden, 
der aldrig tillod absolut Sorgløshed. 

Frygten for Politi! Det kunde være dér ved Nat 
eller Dag, i Kolonne eller Kæde, aldrig under halv- 
hundrede Mand, altid uvarslede og førte med Kraft 

og med den velkendte Taktik, der altid følges paa 
Razziaer: Politivognen bagest i Reserven, Snig- 
patrouiller ud i Fronten, derefter Chok af Hoved- 
styrken, hvorved to Konstabler gaar mod én Vaga- 
bond og driver ham gennem Stierne ned mod Politi- 
vognen. Thomas delte denne Frygt med de andre. 
Han forbandt ingen Forestillinger med Politi ud 
over, at det var noget ondt, der kom midt om Nat- 
ten som Frygt og Panik over Busken! 

Dawen og Thomas oplevede en af disse Razziaer. 

Allerede Aftenen lovede ondt. Den var bælg- 
mørk, skønt Avgust ikke var forbi, en sort Tyvenat 
uden Stjærner. Senere Ruskregn. De hørte Vaga- 
… bondernes kendte Signaler: Alt roligt! De hyllede 
sig i deres Tæpper, men Dawen blev da opmærk- 
som paa, at deres Hund ikke sov, men laa med 
rejste Øren, vagtsom og tydelig angst. Pelsen var 
svedklam, Øjnene lyste metallisk, den vilde ikke 
sove og peb, da Thomas med et Næveslag trykkede 
den ned. 

Dawen vaagnede, efter at have sovet tungt, ved 
en Lyd som Klokkeklemten. Og samtidig ramte et 
Slag ham i Ansigtet; Grus fra en Støvlehæl sprøj- 
tede ham i Øjnene, og han hørte Manden, der havde 
traadt paa ham, bryde gennem Grenene, raabe og 
bande og knække Grene for at komme frem, hvor 
der var allertykkest. Nu sad han sagtens fast. Tho- 
mas sov dumpt, og Dawen ruskede i ham. 

Thomas sprang strax op og sagde, at der var 

Politi, han mestrede det Ord til Fuldkommenhed. 
Politi! 

Lidt efter kunde de skimte Lygterne, gule og 
gloende Lys, der klippede forbi Grenenettet. Hun- 
den havde rejst sig, stod med Halen oprakt, med 
ram Svedlugt ud fra sin Pels. Og i næste Nu var 
den i Slagsmaal med en anden Hund. 

Politihundene, store, graa Bulldogge, gennem- 
støvede med Snuden lavt Busken, og Konstablerne 
var i deres Følge. Et skingrende Kvindehvin fo'r 
ud fra Tykningen, og i dette Øjeblik blev det lyst 
fra en Lygte, der sad i Bæltet paa en Mand. Han 
kom krybende gennem Vexlen, og han holdt ved 
Armen en svær, graanet Kvinde med flaaede Klæ- 
der og blomsterløs Straahat. De tumlede sig i 
Kamp, rullede omkuld, og i et Nu blev det bælgmørkt. 

Store Bylte væltede nu foran Knæene af dem. 
Dawen fik fat i Pelsen paa sin Hund, sled i den, 
men den var tung af et andet Legeme, der hang 
ved. Han fik et Knivshug over Knoerne, vendte 
sig, tog for sig og kunde føle et Ansigt nær ved sin 
Hage. Vidste ikke, om det nu var Thomas; Ansigtet 
holdt sig imidlertid roligt for Strøget af hans Haand. 
Det var altsaa Kammeraten. Hans Haand var plud- 
selig vaad og klæbrig af Blod, der sivede mellem 
Fingrene. 

De var nu næppe mere ved deres Rede, for Reg- 
nen øsede ned over dem. Men førend de var orien- 
terede, var de midt inde i et Slagsmaal. 

De kunde intet se, men de følte Uniformer og 
Metalknapper under deres Hænder. 

Hallo! Hvem der! Slip for Satan! To—tre Slag 
af en Knippel paa en hultdrønende Krop. 

Der var aabenbart mange andre med foruden 
Politiet, Skuldre og Rygge, der væltede op mod 
dem. Dawen mærkede, som sprang et Halsjærn 
bag om hans Øren og Krave. 

Han lagde sin Vægt forover, og i det samme fik 
hans højre Haand Tag med tre Fingre ind i en 
Mund, der strax bed til. Han følte Vægten af dette 
Hoved — som holdt han en Hjælm eller en Casque 
med tre Fingre under den skarpe Jærnkant; han 
vred Haanden rundt og slap Taget. I det samme 
var han selv fri. 

Stod med Armene roterende i tomt Rum og 
raabte ud af Struben — lange ru Toner —: Ho! 
Ho! Hans Stemme deltog i det fortvivlede Ulve- 
kor, der stod over Busken. Ho— ho! 

Der var nu bleven ganske stille omkring ham. 
Kamplarmen var paa Afstand. Han laa paa Knæ 
med Hænderne begravede i den slæmmede Grund, 
og gennem Busken, der blev tynd nede om Roden, 
kunde han skimte Lystaagen af Staden bag ved 
Fællederne; og nærmere ved: Politivognens to 
Lanterner. Hen imod Vognen kom vandrende andre 
Lys, to og to saa langt fra hinanden, som en bag- 
bunden Mand er bred. 

Dawen og den døvstumme mødtes først næste 

Eftermiddag. Thomas havde Hunden hos sig; den 
blødte lyserødt fra Næsen efter et Stavhug. Busken 
var stille nu. Den var ryddet, og Aftenen kom uden 
de vante Signaler og Lejrsange. — — — 

Dawen plejede mod Solnedgang efter Maaltidet 
at tale til den døvstumme, der sad paa Hug foran 
ham og søgte at forstaa disse uvante Mundstil- 
linger. | | 

Dawen tænkte ikke over den Sag: om han blev 
forstaaet; hans Tanker beskrev deres evige Spira- 
ler indenfor den halvtformørkede Verdenskreds, der 
endnu var tilbage af hans Sjæl, og de krævede ikke 
Besvarelse udefra. 

I tungt arbejdende Drømme erindrede han endnu 
sine tidligere Dage, da han levede i Velstand og 
havde sit Kontor i City, da han en kort Tid var 
Centret i en af disse Ringe, der havde spændt sig 
om en Forretningsgren. Han kunde endnu sidde og 
repetere de formidable Planer, der den Gang var 
lagte, de dyre Projekter, der en Gang blev pustede 
op med Luft og sendte ud under Skraal og Alarm. 
Indtil Krachet kom, og han alene af Kompagniet 
var blevet hængende, gjort ansvarlig paa alles Vegne. 

Raseriet bælgede ud af ham i sidste bitre Træk- 
ninger. 

Han, der var den eneste, som havde troet paa 
Sagen, som kunde have tumlet den, om de raad- 
snare Forrædere ikke havde sagt sig fra i Tide! 

Aa, den Sag var saare ligegyldig nu. Han havde 

begrænset sin Existensform nu. Taabeligt, at han 
ikke havde set det rigtige deri lidt før. Der hører 
et Minimum til for at leve. Der gives ikke saa lav 
en Levefod, at den ikke er mulig. 

Han mønstrede endnu sine gamle Planer, en efter 
en, og kasserede dem. De var unødvendige. Det 
var saare lidet af Livet, der var strængt nødven- 
digt; men hver én derude stræbte at gøre Livet saa 
kompliceret som muligt. 

Han tænkte med Smil paa disse gode Venner, 
der først havde forraadt ham paa egne Vegne og 
siden paa Fagets Vegne søgt at redde ham fra 
Fængslet over i et Hospital. Han hilste paa dem 
én efter én, denne Bande af Gentlemen: Nichol- 
sons stramme Gammelmandsansigt, Maxtons til- 
syneladende Godtroenhed. Sagtens fortsatte de nu 
Forretningen paa Kontoret i City, disponerede og 
forvaltede, anlagde og udstykkede. Ja og sagtens 
blev de ved at bygge, fortsatte med at svindle nye 
Huse, nye Gader og Alléer, Karré og Komplex paa 
Stadens taalmodige Terræner. Fremmede Penge 
var altid villige for Byggebaronerne. Herinde og 
derude laa deres Kort, tværs hen gennem Busken 
var en Avenue projekteret. Og i Tanken gennem- 
gik Dawen hint kostelige Anlæg, da de paa Papiret 
havde udstykket Fælleder og disse raa Arealer, sat 
dem paa Aktier og udbudt dem, uden Grundfond, 
uden Garantier, alene med et flovt Haab om kom- 
munal Koncession. 

10 

Han fortalte og beskrev disse Ting for den døv- 
stumme Mand, der teglrød som en Sioux, klædt i 
brogede Trævler, sad foran ham og røg og fulgte 
hans Tale med Sympathi og Tilfredshed. Dawen 
udviklede disse meget indviklede Projekter et efter 
et og paaviste deres Unødvendighed. Her skulde 
gaa en Vej, her ligge en Kirke, dér en Gærfabrik. 

Vi udstykkede Busken! Alle Hulerne skal gøres 
i fem Etager, alle vore Stier skal asfalteres. 

Indtil hans Sind forstummede i uklare Syner, der 
vævede sig ind i de skiftende Faser af Dag og 
Nat. 

Mindre og mindre følte han sig fjernet fra den 
døvstumme Mand, denne for evigt tavse Fælle, hvis 
Blik hvilede paa ham med Troskab, fyldte ham 
med en Tillid og en Fortrolighed, der ikke behøvede 
et Sprog og ingen Organer for at forstaas. 


Men ud imod Septembers Slutning hændte det, 
at Thomas, den døvstumme, blev urolig. 

Dawen var paa den Tid noget optaget af et Saar 
pæ venstre Haand, der var begyndt at brænde. 
Han erindrede ikke mere, hvorledes det var op- 
staaet, og selve Smerten forskrækkede ham ikke. 
Han havde anlagt sit Sind paa ikke mere at lide. 
Men nu begyndte en sviende Brand at brede sig 
over Haandled og Arm, en mild og god Svaghed 
dyssede hans Sanser i Drømme, der varede ud 

over Natten og mere og mere fik selvstændig Be- 
tydning, Drømme, der lovede. — Han nikkede al- 
vorlig og lagde sig tilbage for at bie. 

Den døvstumme gik ofte og blev lang Tid borte. 
Var han hjemme, sad han med Hagen paa sine 
Knæ og stirrede ind mod den evige Røgkaabe, 
hvori Staden var. 

Han mødte ikke mere Dawens Blik, Aftenerne 
var nu kolde, Nætterne bidende og vaade. Buskens 
Fugle var dragne moe Syd. 

En Aften gik den døvstumme, hurtig uden at 
vende sig, og han kom ikke igen. 

Dawen ventede paa ham i to Døgn. Branden 
havde nu naaet hans Skulder. Han følte ikke Sult, 
det var, som om en behagelig Forøgelse af hans 
Legemstyngde mættede ham. Han ventede. 

Paa den tredje Aften kom den store Hund lø- 
bende, forsulten, forvildet; aabenbart forstod den 
ikke Delingen af den eneste Magt, den anerkendte, 
og søgte derfor at dele sig selv. Dawen rejste sig 
da, knugede Haanden fast i dens Pels og lod Hun- 
den føre. 

Aa ja! Ja, nu huskede han Længselen i den døv- 
stummes Øjne, Længselen, der var kommet i Følge 
med Frygt, nu da Vinteren var nær. Nysgerrig og 
uden Ængstelse lod han Dyret lede. 

En Politimand gik nogle Skridt efter denne ud- 
tærede Mand, der støttet til en Hund gik op gen- 
nem Østens krogede Passager. Men han er altfor 

vant til sære Syn og faldt tilbage til sin Post i 
Skilderhuset, hvor han kunde staa i en lun Kappe. 

Dawen var inde i Shoreditch Gyder, sorte og 
osende Pøle, Londons Slum, der gabede med sorte 
Porte ind til Baggader, dunkle, dunkle Korridorer, 
myldrende af Mandfolk i sluttede Bander og af ledige 
Skøger. Lave Gange, Smøger og skumle Gaarde 
mellem usle Værksteder. Jøder og Polakker sad i 
Baase mellem Dynger af stinkende gamle Klæder. 
Et Sted vadede de over et uhyre Lager af mug- 
nende Læderfodtøj. En skummel Bagtrappe, en 
uhøvlet Dør, der sprang op. 

Thomas sad i et lavt Rum i Halvlys af en lav Blik- 
lampe i Selskab af syv Mennesker, hvoraf tre gan- 
ske unge Kvinder. De vendte alle syv deres slunkne 
og stupide, underligt blegsvampede Ansigter mod den 
kommende. Ingen af dem talte. Deres Hænder løf- 
tede sig med vibrerende Fingre og sank ned. Thomas 
bøjede Hovedet over sit Skoflikkerarbejde, saa” ikke 
mere op. Hans Ryg var krum som selve Skammen. 
Dawen havde taget Plads paa en Bænk. Han saa' 
undrende paa disse døvstumme, der var vendte 
hjem. Rummet syntes et Værksted fuldt af raat 
Læder og Læster og Skomagerborde. 

De syv Mennesker vendte ikke senere Blikket 
mod ham. 

Hunden havde lydløst lagt sig ned paa en ulden 
Pjalt ved Thomas Fødder. Lyden af dens Hale, der 
rhytmisk bankende Gulvet — — — 

Dawen blev staaende ved Haanden støttet mod 
Bordet, ventende, bøjet paa Betlervis. 

Pludselig lød rappe, energiske Skridt paa Trap- 
pen. Og en lammende Skræk sprang i præcis ens 
Udtryk frem paa de syv Ansigter. Thomas udstrakte 
Hænderne. Hans Mund aabnede sin Tragt for at 
tale: ,G—g—gaa!" Han vinkede fortvivlet med 
Haanden: ,Gaa!" 

En gammel rødskægget Mand var traadt ind. 
Han bar et Sølvemblem i Kraveopslaget. De døv- 
stumme dukkede sig, krøb som Hunde. Denne 
Mand begyndte strax at tale i de døvstummes 
… Sprog, med Fingre og ved lydløs Mundstilling. 

De nikkede; deres Fingre spillede ydmygt. Da- 
wen erindrede den Skræk, de døvstumme har for 
deres Lærer, deres eneste Nøgle til den talende 
Verden. De udstødte deres akcentløse Lyde. Og 
alle pegede de paa ham. Hostede og pegede. Tho- 
mas forrest pegede ham ud og forraadte ham. Og 
den høje Mand gik løs paa Dawen. 

»Hvem er De?" Og da Dawen tav, traadte han 
nærmere for at gribe fat i ham. 

Dawen tav, han forsøgte ved et Smil at henvende 
sig til Thomas: de var dog Kammerater, — og en dyb 
Undren havde grebet ham over, at Thomas var gaaet 
fra ham. Men den døvstumme undgik hans Blik. 

Den rødskæggede Mand vedblev med sit Spørgs- 
maal. Hans Ansigt var fortrukkent af Raseri og 
Frygt. ,Hvem er De? Kan De tale?" og hans 

Fingre bevægede sig oppe under Dawens Øjne. 
»Efter hvilket System er De oplært?" Og pludselig 
gik han til Angreb, slyngede Dawen om mod Dø- 
ren, raabte, at han vilde hente Politi, hvis Dawen 
ikke sagde, hvem han var. 

Dawen lo, idet han vendte sig for at gaa. De 
døvstumme havde rejst sig, truende, deres begede, 
Fingre greb efter deres Skomagersyle og Knive. 
De rottede sig sammen, den Ondskab, som er egen 
for døvstumme, gav sig Luft, nu da deres Mester 
gik i Spidsen. De fnisede som Skoledrenge, naar 
en frygtet Lærer er vittig. Og Thomas begyndte 
sidelænds at rykke frem for at komme mellem Da- 
wen og Døren. Hans Ansigt var fordrejet af dumpt 
Vanvid. Der var et Glimt i Blikket under de lave 
Bryn af Mordlyst. 

Dawen sagde da, hvem han var: ,Jeg er Dawen, 
som sagtens har været eftersøgt i lang Tid. Jeg 
vender tilbage nu. De vil ikke kunne standse mig. 
De maa gøre Plads for mig." 

Der blev stille, da han nævnede sit Navn. Den 
rødskæggede syntes at erindre: Dawen! Svindleren! 
Millionbankerotten for otte Maaneder siden. Og han 
fo'r til Vinduet for at raabe paa Politi. 

Dawen gik da. Han smilede, nikkede og gik. I 
dette Nu havde Branden rørt det inderste Tanke- 
kim i hans Sjæl, vakt og rejst det. Pludselig vidste 
han, hvad han nu vilde. Vejen var ham ligegyl- 
dig nu. Han følte, at han ejede en dyr og usigelig 

Hemmelighed, han alene af alle, og at han nu maatte 
videre, bærende paa sin Viden, vis paa sit Maal. 

Han kendte godt de brede og lige Gader, hvori 
han nu vandrede: Citys rivende Trafikaarer. Her 
havde en Mand af hans Navn forvaltet og dispo- 
neret. Ham angik det i ringe Grad. Men det var 
Vinter nu, og han var paa Vejen hjem. Omnibus- 
sernes svære Læs kom slingrende ned over Træ- 
brolægningen. Motorvogne pilede i ret Vinkel om 
et Hjørne. Nu drønede det over hans Hoved af 
Tog, der gik over Husene. Hans Legeme kunde 
finde Vej her paa egen Haand. Han saa' Striberne 
af Politidistinktioner paa en Arm, der søgte at 
standse ham. Men han kom i god Behold over en 
Gade, hvor Færdselen som Projektiler fo'r fra to 
Retninger mod hinanden. Aa jo, han var kendt i 
City. Han var paa Vejen hjem. 

Han saa” en Arkitrav over en hvælvet Port med 
et Navn i Glødelamper. Han mærkede en kendt 
Klang af Fliser under sin Fod, de sædvanlige syv 
Trappetrin op til Vestibulen. 

Klubtjeneren, der var beskæftiget i Vestibulen, 
saa” ham ikke, men hørte ham gaa ind i Vestibulen 
og raabte: Hvem dér? 

Dawen lo. ,Hvem?" raabte han over Skulderen. 
»Kender De mig ikke, Johnson? Det er Dawen." 
Han morede sig over, at man raabte ham an her i 
hans egen Klub. 

Ingen standsede ham derefter. Klubben var paa 

den Tid af Dagen ikke besøgt. Dawen gik gennem 
Spillesalen ad Korridoren, hvor Lamperne strax 
tændtes over Loftets Glasflade, da han traadte ind. 
Han gik ind i Læsesalen, og hans Fingre greb 
hjemmevante om Kontakten ved Dørstolpen. Salen 
blev dæmrende synlig i et behageligt, grønskærmet 
Lys. Otte læderbetrukne Stole stod rundt om Ka- 
minens Messinggitter. Og Dawen fandt strax sin 
Stol blandt de otte, sin Præsidentstol med den lille, 
sindrige Læsepult, der lod sig dreje hen under 
Skærmlampen. 

Nu vendte Dawen hjem. Nu overtog han sit 
Sæde. Han havde været nogen Tid borte og havde 
gjort Erfaringer. Naar om lidt Klubben samledes, 
havde han vigtige Meddelelser at gøre, en Beret- 
ning at aflægge om Sager, som meget faa, yderlig 
faa Levende véd. 

Dawen satte sig i sin Armstol og fandt det gamle 
Hvilested for Nakken. Venstre Arm lod sig ikke 
anbringe til Hvile. Al Brænden, al Smerte var nu 
ophørt. Armen kunde nu ikke fornemmes som mere 
end Vægten af noget tungt, lagt over hans Knæ, en 
behagelig Døsighed sivede fra Skulderen ud i hans 
Krop. 

Om lidt vilde de nu sagtens alle indfinde sig til 
Bestyrelsesraadet; Portland og Bryan og Nicholson 
og Maxton — den samlede Bande. Dawen var nu 
kommet tilbage efter at have befriet sig for adskil- 
lige Ting, hvorom han siden skulde fortælle. 

Dawen var paa sin Plads igen, ulastelig som 
Gentleman af Londons City, uforandret og glat- 
raget og i Aftendragt. Mødet var nu aabnet, og alle 
uvedkommende Ting burde holdes ude. Dagsorde- 
nen staar for, mine Herrer! 

Hvor han havde været: Jo, de skulde faa Beret- 
ningen. Han vilde betro dem Hemmeligheden, han 
derude havde fundet, og som han om lidt ogsaa 
vilde kunne, forme i Ord. — Ak, naar alt er ud- 
sondret og afsondret, og naar den fuldkomneste 
Frihed er naaet for alle Ønsker, og naar — — 

Naar man uden Smerte har set den sidste Mand 
forlade sig, og man endelig helt og udelt kan over- 
lade sig til den eneste retledende Strøm, saa naa'r 
man — naa'r man til Forandringen — ad den ufor- 
styrrelige Vej til... Forandringen — — — — — 


Det blev Maxtons og Nicholsons Skæbne at finde 
Dawen. De kom ind i Læsesalen for at finde Kurs- 
listen, og da de traadte hen til en af Lamperne for 
at læse de Par Tal, der angik dem, saa” de over en 
Stoleryg Skalpen af en Mand, de ikke kendte, idet 
de alle bar kortklippet Haar efter Moden eller var 
skallede. . 

Nicholson løb frem, og Front mod Stolen saa' 
han en Mand med et stort, sort Skæg sidde paa 
Dawens gamle Plads. Det slog ham af en eller 
anden Grund først lidt efter, at denne Mand var 

klædt i Pjalter, i et regnvasket, krøllet Jakkesæt, 
at han ikke syntes at bære Skjorte, i alt Fald ikke 
Flip. Venstre Haand syntes at bære en ualmindelig 
svær, mørkeblaa Handske, og forøvrigt var Mandens 
Ansigt meget hvidt og Læberne lidt udspilede over 
Tænderne. 

Maxton havde rasende givet sig til at raabe paa 
Klubtjenerens Navn: ,Johnson! Johnson!" 

Men Nicholson havde stum betragtet dette be- 
nede, haarde Ansigt, der trods det ganske skjulte 
Blik syntes præget af dyb Visdom. Og i dette Øje- 
blik gennemgik det en Forandring, faldt sammen 
som Aske, der bliver kold. Nicholson lagde begge 
Hænder om de skægbuskede Kinder, bøjede sig 
nærmere, og en Fornemmelse af at have gjort en 
frygtelig Erfaring gennemrystede. ham. 

»Store Gud!" raabte han, ,det er Dawen!" 

Py den smalle Løbebro, der forbandt Gondolen 
med Motorhuset stod Tela støttende sig til det 
spinkle Alluminiumgsgitter. Den tynde Metalrist gav 
sig med en besynderlig modstandsløs Elasticitet 
under hans Fødder. Han dristede sig endnu næppe 
til at se nedad efter Staden, der nu 100 Meter dybt 
sejlede ind under denne Evighedsplanke. Det mæg- 
tige fiskedannede Luftskib, der ubevægeligt stod 
over hans løftede Ansigt, var ham endnu nødven- 
digt som optisk Udgangspunkt og Støtte. 

Trods Motorvingernes blæsende Hvirvler op- 
naaede han saaledes den uomstødelige Fornem- 
melse af at staa stille. I Forhold til noget Opad 
bevægede han ikke sit Basis. Siden Luftskibets 
Start havde han gradvis, uden at sænke sit Blik, i 
Tanken søgt at forestille sig den synkende og bort- 
vandrende Verden dernede, for at vænne sig til 
senere uden Svimmelhed at kunne betragte den 
fra sin Plads med dette Hundreder af Meter dybe 
Fald lagt imellem. 

Grev v. Plessen kom entrende fra Alluminiums- 
stellet oppe under de fire Stabiliserings-Flader, der 

kastede transparente og rippede Konkavskygger op 
over Ballonskibets mægtige Silkebug. Han saa 
deroppe Stellets Ribben Spant ved Spant spænde 
Stoffet i faste Tærner: Inde bag dette uhyre Hyl- 
ster var altsaa de en og tyve Ballonetter, der bar 
Fartøjet oppe, de usynlige og eneste Garantier mod 
Svimmelheden, — der nu efterhaanden alene viste 
sig i sit Forsøg paa at vriste hans Blik til at se 
nedad. 

Grev v. Plessen stillede sig hen ved hans Side, 
og Tela blev rolig. Han begyndte at undre sig over 
denne Fart. Han saa v. Plessen smile inde i det 
sorte spidse Skæg. 

" »Er De endnu lidt nervøs, Tela?" Og v.Plessen læ- 
nede sig ud over Gitret og saa ned. Tela lod Blikket 
glide over hans overordentlig spinkle Figur i den 
stramme Ingenieurløjtnants-Uniform, der bar Åéro- 
nautkorpsets Emblemer paa Kraven. Han smilede 
ved Tanken om en ny Militærtype, saa udpræget 
som Kavallerist og Gardersoldat, den letteste af 
alle Vaabenarter: Aéronauten, der udtages efter 
Letvægt som en. Jockey. 

»Se,” sagde v. Plessen. ,,De hvide Tabletter der- 
ude i Sydvest er Charlottenburg. Vi staar over 
Jungfernheid. Vi er to Hundrede Meter højt. Herfra 
ser vi altsaa Tyskland som et Croquis. Tænk Dem 
Generalstaben i Luften! Det vil herefter for Alvor 
blive en Krig paa Kortet. Korpsene vil staa som 
sorte og røde Brikker dernede paa et grønt Brædt. 

Vi flytter dem gnisttelegrafisk — saa let som de 
smaa Flag paa Krigsspilbordet. Og vi vil videre 
opleve Krigen i Luften; Luftens Torpedoangréb og 
Haandgranatkampe, naar Tyskland en Gang har 
skabt en Flotille for sin Fremtid i Luften.” 

Tela saa endnu opad i den fuldkommen klare 
Luft og ud til alle Sider i Rummet, hvor de nye 
og utraadte Færdselsveje laa bredt for en Fremtid 
af flyvende Trafik. Og han begyndte at forstaa, at 
en ny Dimension af det Rumlige var inddraget un- 
der menneskeligt Omraade, et nyt Perspektiv: Opad 
i Stedet for vandret, jordplant eller ned — evigt ned. 

Ude i Horisonten saa han allerede Berlins Taarne 
rejste ud af det evige Røgslør, Horisonten var ingen- 
lunde fremmed, som sagtens Dybderne under hans 
Fodsaaler — om han nu saa nedad — vilde vise 
sig. Horisonten var vedblivende i Højde med hans 
Øje, Synsradien blot større. Disse fjerne Taarne 
med Spir og Tinder havde man hidtil indrettet sig 
… for at stjæle 100 Meter af Fuglenes Lodrethøjde 
og en mindre stump Synsvinkel, en længere Hypo- 
thenuse i den Trekant, et opretstaaende Menneske 
ejer af Verden. Der stod altsaa disse plumpe Sok- 
ler af Sten og Jern som Monumenter over en mag- 
tesløs og altfor tung Tid. 

Og da, endelig, saa han nedad, hvor Staden flød, 
et evigt skiftende, fuldkommen nyt Perspektiv af lod- 
rette Flader og Linjer, der kredsede ind imod Brænd- 
punkter nedad. Han saa fjernt, men meget distinkt, 

Otto Rung: Desertører 11 

i en Fjernhed der ikke sløredes af Lufttoner, de 
prægnante Tage og Karéer af Huse, solbeskinnede 
paa de østre Sider, Gaard ved Gaard, de firkantede 
Fløje, der stod som skaarne i hvidt eller graa eller 
rød Karton. 

Staden roterede som en umaadelig Valse med 
udhævede Typer ind under ham, og sprængt mel- 
lem de faste og geometriske Figurer af Gader og 
Huse groede Parkerne som dunkelgrønne Svampe. 

»Se,” sagde v. Plessner. ,Den hvidspættede 
Plantage dernede er den Zoologiske Have. Vor 
Rute betegner nu en Kurve, vi har Ordre til at 
sejle ind i Berlins Centrum 100 Meter over Bran- 
denburger Thor. Er De endnu svimmel?" 

Tela sagds: ,Er der ikke et Perspektiv af egen 
ideel Art herfra netop ned til denne Zoologiske 
Have — som et Gennemsnit af Jordklodens Perioder 
ned til en historisk dybt forsænket Årena?” 

Han erindrede de dumpe og verdensforladte 
Dyreformer, som endnu lever i Bure dernede; disse 
forældede og deforme Typer: RØRhinoceros, Fabel- 
dyret fra den miocene Periode og Nilhesten i sit 
plumrede Bassin med sit Gab som et Profetsyn af 
blegrøde Kæmpegummer. Åa ja, de hørte til i et 
lukket Enklave af vor Tid. I en letbevægelig Tid 
er der ikke Plads for Tykhuder — uden i et Bur, 
saalidt som der er Plads for Bønder i en Storstad 
eller for Saalegængere i den høje Luft. 

Løjtnant v. Plessen var entret over til det lille 

lukkede Motorhus, hvor Maskinistens Ansigt, i 
Læderhætte, strengt og lufthærdet som en Chauf- 
feurs, havde vist sig. 

I Gondolen midt inde i Bærestellets spinkle og 
blanke Alluminiumsstruktur sad Aéronautafdelin- 
gens Chef og den anden indbudte Korrespondent, 
parat ved det elektriske Rat. De to smaa Skovl- 
vinger hjulede paa begge Sider af Gondolen, og 
den store Viftehale lagde sig paa Skraa. Jord-Planet 
dér dybt nede syntes at dreje sig om en Akse. 
Ballonens Næb pegede direkte Syd. 

Tela saa nu dybt dernede Staden, denne gen- 
nemaarede Stenmasse, disse Enklaver og Øer af 
rektangulær Form, de udstraalende Diagonaler af 
Gader og Boulevarder, der foreløbig var de korte- 
ste Veje i Staden. Der laa Staden tegnet som en 
elementær plangeometrisk Opgave: trægt konstru- 
erede Linjer, der var bundne af Tyngdeloven til 
Planet. Myrene, der vrimle nede i de blege Jord- 
furer, nøjedes hidtil med det rumlige i Bredden. 
Se! Nu strømmede de frem, dér hvor Gaden udløb 
til den aabne Plads, vistnok Belle Alliances Ro- 
tonde, en prikket Masse, der spredtes som Pulver 
fra en Blæser — Hatte og Skuldre af Mennesker, 
der havde gaaet mellem snævre Gademure og 
pludselig saa Rummet aabent i Bredden — Torvet! 
Pladsen! — og aandede op! 

Nede over Moabit tindrede Solen gyldent i en 
Kuppels Ribben. Man rejste altsaa Kupler over en 

Stad for at fyldestgøre Forestillingen om noget 
mere rumligt af ideel og guddommelig Art. Taarne 
for at komme lodret opad, Kupler for at fornemme 
det sfæriske i de Tider, da man endnu ikke fløj; 
Forestillingen om Gud krævede en Kuppel! — 

v. Plessen kom tilbage. De stod igen sammen 
paa den sælsomt sukkende Bro. Luften var saa 
kølig heroppe, der stod en stiv Træk op mod Luft- 
skibet. Det susede lavt deroppe i Stellet som i 
Rejsningen paa en Fregat. Den knitrende Lyd, naar 
Aluminiumsstængerne slog over! Slagene af Sta- 
bilitetsskærmene, der rejste sig for Brisen og holdt 
Skibet i Ligevægt. — 

»Se,” sagde Tela og viste ud over det store Stad- 
panorama, hvis Relief grelt tavlet hvidt og sort viste 
sig indtil de skaarede Horisonter,.Huse — Huse — 

»Se — virker ikke denne ordnede og nøjagtig 
kanaliserede Overflade af Byen meget nervebero- 
ligende. Man glemmer endog Tanken om det dybe 
Fald, der dog er derned. Hvor ægte tysk en Or- 
den i alle Linjer, i enhver Energiens Retning, en 
stadlig Centralisation af alle Linjer, alle Veje — de 
kortest mulige — ind til et styrende Midtpunkt! 

Er denne Orden og Inddeling ikke som en gra- 
fisk Forestilling over en Stads Administration, dens 
Instruktion, dens Regie, der set herfra Hundrede 
Meter højt viser os sit System af enestaaende Skøn- 
hed: Alle Linjer efter Logikens simple Lov. Selve 
Verdensordenens Ide udbredt paa en Flade! 

Og hvad har vi ikke Ret at tænke muligt endnu 
for os at naa her i den nye Dimension — med Ev- 
ner til at inddrage og befare Rummet!" 

v. Plessen lo. ,Ja, hvorfor ikke! Vi er nu i rum 
Luft og har overvundet den første Svimmelhed. Vi 
kan altsaa begynde at spejde efter, hvor Landet 
skal ligge. For mig som Strateg og Sportsmand 
er foreløbig Bevægelsen Hovedsagen, og det er 
øjensynligt, at Jordfladen er utilstrækkelig som Ba- 
sis for vore moderne Motorer. Navnlig er Automo- 
bilet allerede nu ubrugeligt i en Stad. 

Paa fri Bane, paa Væddeløbslængde, hvor Auto- 
mobilet er reguleret til sit Øjemed og starter 
klassevis — der er det endnu fuldkomment som 
Hurtigflyver ad de foreskrevne og planerede Veje. 
Det er vor Tids foreløbige Vidunder: Vejæderen, 
Distancefortæreren! og et velgørende Udtryk for, 
hvad vor Tid vil: Hurtighed og Vidtomspænden ! 

Men i en ordnet By er Automobilet Revolution! 
Det er Løsgænger, og allerede i Strid med enhver 
moderne Stads Idé: Centralisation af Kraft. 

En Bys System fordrer ensartet Administration, 
ordnede Skinneveje og navnlig Samling: at Kraften 
stationeres i mægtige Centraler for Tilvirkning af 
Drivkraft og derfra fordeles ad Metaltraade til 
Brugsstederne, — nødvendigt allerede af Hensyn 
til Økonomi og moderne Demokratisme: at For- 
bruget kan afiæses paa Tavler, beskattes og regu- 
leres. 

Men disse løse Kraftvogne, der fører deres Mo- 
torer med sig under Hjulene, er for respektløse 
til at taales i en Storstad. Selv om de ere numer- 
forsynede og stadamtligt indregistrerede, lader de 
sig nødig bestemme af et Politireglement "eller 
stanse af en Gendarm, som har udmaalt Farten ved 
et Stoppeuhr. 

Automobilisten savner social Forstaaelse, fordi 
han vil være det, han ikke er: Flyver! Det er For- 
dringen pr. Kraft alene at komme ud over de Hin- 
dringer, som anden Mands Mark eller Hus og 
Gadelygter eller forældede Hestekræfter, der stejler 
og bliver svimle, maa sætte i det normalt foreløbig 
plant cirkulerende Samfund. Nej, der hjælper Kur- 
ver og Serpentiner ikke. Automobilisten er anti- 
social, fordi han vil have Rum, hvor Samfundet 
indsnævrer sig. Godt! Vi vil give ham Luften! 

Se nu dernede denne trange, sammenknebne 
Strøm gaa gennem Gadekanalerne. De kan skimte 
de sorte Fortætninger i Gademundingerne, smaa 
mørke Masser kilede fast som en Tampon i en 
Tarm. Det er Trafiken, der er gaaet i Staa. 

De kender Obstruktionen dernede om Aftenen 
ved Teatertid, har selv siddet og stirret paa et 
stanset Taksameteruhr. — Videre! Videre! Ikke 
sandt? — 

Kilet fast i en Svulst af Vogne med indfiltrede 
Hjulnav, med skældende Chauffeurer og gryntende 
Tudehorn! I en af de lineære Gader dernede med 

de uudvidelige Vægge! Ved Teatertid: mellem 
Luxuskareter med stjærnetindrende Lampions og 
en eller anden balklædt Frøken i Pailletrobe ud- 
stillet for Pøblen som i en Glasmontre, fastkilet 
ved Siden af Deres Vogn. Tudende Automobildro- 
sker og Reklame- og Varevogne af disse nye fan- 
tastiske Former — som Paddehatte og Militær- 
støvler. De har oplevet Billedet: den hæse støn- 
nende Trængen paa, Stansningen, Spærringen, Po- 
litirytteren urokkelig rejst paa sin Broncehest. Og 
de ufiyttelige Vægge med deres uomstødelige Sær- 
interesser bagved, kiggende ud gennem tusinde 
private Ruder. 

Det er altsaa Storstadstrafik! Krafttab er" det, 
uerstatteligt Krafttab hvert Sekund. Tarmslynge i 
Stadens Ernæringssystem. Tusinde Explosioners 
Kraft, der spildes af de stampende Motorer. Staden 
sveder Værdierne ud af sine Sikkerhedsventiler 
til Ingens Nytte. Og da Bevægelse nu en Gang er 
bleven raadende Form for moderne Liv, er dette 
utilstedeligt. 

Godt: De har gjort opmærksom paa rum Luft 
som en ny Dimension af Bevidstheden. Jeg vil fore- 
løbig henvise al Befordring, al Trafik, al løbende 
Bevægelse herop, for at vi kan gøre vore Rejser 
og føre vore Krige heroppe uhindret, og de der- 
nede være uforstyrrede. 

Men jeg ønsker forøvrigt ingenlunde, at de frie 
uberørte Veje heroppe skal blive tilgængelige for 

alle. Luften er endnu aristokratisk, og bør i alt 
Fald en Tid være forbeholdt de exklusive Sports- 
klubber og det kejserlig kongelige Militær, — inden 
det demokratiseres og udleveres ogsaa til Pøblen 
som en rumlig Udvidelse af Folkebevidstheden.” 
Og v. Plessen lo, tændte sig en Cigaret og tog 
Plads med Benet svunget over det spinkle Gelæn- 
der, støttende sin Ryg til de dirrende Bærestænger. 
Han sagde endnu henvendt til Tela: ,,Men at De 
skulde dele mit Synspunkt kan jeg ikke fordre, siden 
De er Skribent og altsaa i dyb Forstand Publicist.” 
De trekantede Styrevinger stod mod Solen, gennem- 
sigtig silkegule af Solstraalerne, og med Ribbernes 
spinkle Net lignede de store tropiske Dagsværmere. 
Tela faldt hen sine i Forestillinger, idet han nu sad 
her i kølig Skygge af Luftskibet, hvis Finner blødt 
klappede om den kommende Vind: Deroppe staar 
nu i sin ædle Form, Luftskibets téndannede Cylin- 
der, den fuldkomneste af al Form, Fiskens og Vasens, 
Bevægelsens, Rumfangets og tillige Skønhedens 
ypperste Type: hver Molekyle i Snittet ordnet om 
en Akse, Cirkel spundet om Cirkel, rhytmisk 
voksende fra Basis, rhytmisk aftagende mod sin 
Slutning — som selve Formen for ordnede Idéer. 
De hvirvlende Skrueblade, som Motorerne driver, 
har allerede det ufuldkomnes og forældedes An- 
stød og Støje, de er saa primitive som Børns 
blæsende Legetøjsmøller. Vil Hjulbevægelsen ikke 
en Dag blive afløst? Disse evigt og dumpt ma-" 

lende Hjul i deres meningsløst vidtløftige Cirkel- 
veje! Vil ikke Rotation en Dag erstattes med 
Ligebevægelse ? | 
Se, nu læner Luftskibet sig imod Luften og 
gaar opad som over et Skraaplan, trækker Blæsten 
ind under sin skinnende Hvalfiskebug. Det er igen 
et nyt Syn at se sit Skib nedefra under Kølen som det 
ses fra Havets Bund i Fiskenes Perspektiv. Man gri- 
besafen usigelig frisk Undren derved, man føler Opad- 
driften ganske ny, fysisk og moralsk, den Sindets 
Opaddrift, der vil beherske alle Regioner: Dybets 
og Fladens og alle Lufthøjder: Helt dernede fra Dyb- 
derne kom vi! 
Og paany braser Luftskibet sine Dæmpnings- 
flader og kovender mod Vinden. Chefen har rejst 
sig og giver et Signal. Et Flag folder sig ud fra 
en af Stellets Barduner. 
Og paany roterer Skibet om sin Midtakse og 
gaar for haardt Ror direkte Syd. 
… Domens Kuppel staar nu derude som en mæg- 

tig kronet Pande, og Kejserslottets kantede Tag- 
kamme rejser sig jernsorte nærved. Den kejserlige 
Vimpel staar fra Midtfløjen som en hvid Flis ud i 
Vinden. 

Derned mod Magtens Centrum drages nu det 
styrbare Luftskib som mod en magnetisk Pol, hid- 
kaldt ved uimodstaaelige traadløse Telegrammer 
til Kommandoen i Gondolen. 

Længe har de ventet Skibet nede fra deres Jern- 

altaner. De har set det blive til som et mørkt lille 
Legeme, der har løst sig fra Horisonten, løftet sig 
i fri Tangent til Synskredsen — nu med Solen 
bag ind og den skarpe Segl af sin Klodeforms 
Skygge om sin forreste Rand. Som en lille gul 


Blegn paa Himlen, — stille et Minut, og saa rin- 
dende som en Mælkedraabe over en Porcellæns- 
plade. 


Og tre Gange omsejler Luftskibet i to Hundrede 
Meters lodret Distance det kejserlige Magtcentrum. 

Fra Luftbroen er Bevægelsen af den lille hvide 
Vimpel synlig, medens det kippende hilser fra sin 
Stang. Tela forstaar, at dernede kan enhver følge 
Manøvren. Enhver vil forstaa, at den tyske Magt 
behersker ogsaa Rummet: At Gaden er paatænkt 
flyttet herop, at Færdslen herefter skal gaa her- 
oppe! De maa kunne høre den intense Tikken af 
Maskinen i Motorhuset ned i deres Gader, og gen- 
kende Lyden fra deres egne Asfaltveje, som nu er 
flyttet herop. Nu befarer Automobilet Luften! En 
ny Dimension af Rummet er erobret. 

v. Plessen staar nu ved Motorhuset, han griber 
om en kort Vægtstang. Og'et langt og bedøvende 
Skrig stødes ved Damp ud af det store Messing- 
horn, hvis Basunaabning vender nedad. 

Her midt over Berlins Centrum har Luftautomo- 
bilet ladt sit Horn lyde i et hoverende Sireneskrig, 
der staar som en lodret haard Metalstang ned gen- 
nem Luften og toner. 

Og Autoerne nede i Asfaltgaderne stanser nu 
sagtens, Passagererne paa Motoromnibusserne, disse 
plumpe Torpedodestroyers, der med de uhyre gule 
Skrog baarne af lydløse Gummisokker vædrer sig 
en Vej gennem Færdslen, rejser sig fra deres Plat- 
former og ser opad. Kraftvognene staar stille i et 
Nu, Chaufføren sidder og skygger med Haan- 
den for Blikket og stirrer opad. 

Hvad var det? Et nyt Signal er gjaldet gennem 
Luften — fra Fremtiden i Luften! Et gjaldende Ba- 
sunstød, en apokalyptisk Varselsklang fra de fjerne 
Egne deroppe. 

Nu staar de og peger op mod det drivende Luft- 
skib, der mellem soltindrende Alluminiumseger og 
spindelvævsfine Gitre staar der højt og klart som 
en Globe af selve den gule Gas, en stor blødt for- 
met Oval, som en fri og hed Organisme, svævende 
over Stadens Centrum. 

Og man ryster sagtens paa Hovedet: Hvem ved! 
— og haster videre med smaa altfor hidsige Snøft 
og Varselsgrynt af den lille Bliktrompet og en 
kvalm Stank af Benzin bagud fra Spjældene. De 
smaa Motorer kryber endnu som før i vidtløftige 
Kurver og Serpentiner om deres altfor mange 
Hjørner. 

Tela synes efterhaanden, at den Verden der nede 
i Planet er saa fjern, som Luften en Gang 
var, — som ser han nu med Ansigtet vendt mod 
denne Myreverden ikke ned, men opad mod det 

Indre af en stor Kube, hvor et gnidret og intimt 
Liv myldrer, og han selv staar med Fodsaalerne 
presset mod Himlens Bund, isoleret og alene, dybt 
inde i en sælsom Fremtid. 

Flyvegriller og Luftkasteller! Den Tid er altsaa 
ikke mere fjern, da Grillefængerne virkelig har 
Vinger, og Luftkastellerne er saa sikre at forudse, 
som en Perronhal var at forudse i Dampens tid- 
ligste Dage. — 

Der var udkastet Ballast, Sandsæk efter Sand- 
sæk var udtømt, Luftskibet piblede opad som en 
Boble gennem Vand. Himlens Klarhed kom dem 
nærmere, der gled Taager ned over og af dem som 
viftende Slør. Himlens blaa Ocean ventede der- 
oppe, pludselige Pust af blide Passater, af Luftens 
hede Golfstrømme kom til dem. 

Endnu en Gang saa Tela ned paa Stadens svin- 
dende Fantomer. Allerede nu svandt Virkeligheden 
" bort, ligesom forladt af Tiden. 

Han tænkte, at Luftens Erobring og Rummets 
Kolonisation maatte forandre Moderverdenen. 

Man vilde lære at betragte Stat og Stæder fra 
Flyveperspektivets Højde. Lovgiverne vilde faa at 
gøre med hidtil fuglefri Arealer, Regioner, der ingen- 
sinde var Privatdrift og Ejendomsret undergivne. 
Der vilde blive Brug for fine Forstaaere fremfor fine 
Fortolkere. De vilde finde, at Afstanden mellem 
Menneskers Sind var uendeligt kortere end hidtil 

beregnet. Luften burde blive alle gode Tankers 
Vej. 

De vilde vende deres Huses og deres Hjertes 
Aabninger opad mod Luften. De maatte omordne 
Byernes Tagindretninger fra lukkede Telte til aabne 
Platformer. Det vilde blive svært for dem at drage 
Grænser mellem Lande, Nationer og Mennesker 
i den ubeskrivelige Luft. 

Det vilde ikke lykkes dem at forpeste disse 
uendelige Dybder, som deres Aande og Afsondrin- 
ger forpestede Luften nede i deres snævre Gader 
og Gyder. Vilde ikke allerede Rigdommen paa Ilt 
heroppe gøre Menneskene venligere og deres Sind 
ridderligt og lykkeligt? 

Man vilde blive vant til Veje, hvor man glider 
blidere end paa Asfalt og Kautschoukhjul. Luftens 
Veje er de blideste af alle, deres Gnidningsmod- 
stand bliver aldrig til Rystelser. I altfor mange Aar- 
hundreder har Brosten og den stramme Hugning 
af Vognfjedre stødt Ærgrelse og Ondskab op i 
Hjertet paa Mennesker, der maatte befare de be- 
sværlige og gammeldags Veje. Den frie Æther 
alene tvinger ikke Musklerne til at besvare Haard- 
heden med et Tilbageslag af Harme. 

De yderste Fremskridt paa Jordplanet er endnu 
barbariske, haarde og uden den fornemme Skaan- 
somhed, der benytter en Modstand uden at knuse 
den først. De amerikanske Samfund beroer endnu 


170 FLYVEPERSPEKTIV 


ved Maskinernes raa Eksplosioner. Deres Bevæ- 
gelse er Fremstød, endnu ikke Flugt. 

Det vil blive ikke Kraften, men Ligevægten, der 
vil herske i sin blide Evne til at sejre ved at tage 
Hensyn ! 

De balancerede nu her i dyb Luft, i et Rum 
uden Grænser opad. Et bølgende Hav af Skyer 
gled forbi under dem, store dorske Dønninger uden 
Braad eller Skum, der rullede sig hen forbi Jorden. 
Her hang de altsaa i Ligevægt, i fysisk Stabilitet 
med disse høje Luftlag. Himlen var ikke mere 
blaa, men hvid af Lys. De sejlede paa Atmosfæren. 

Al Svimmelhed var nu borte. Den tikkende Støj 
af Motoren var den eneste Forstyrrelse, den eneste 
Lyd af en ældre og brutalere Kultur, der var 
bragt herop. Men Tela tænkte, at Motorerne en 
Gang ogsaa vil blive overflødige i en Tid, der vil 
have lært at svæve og balancere ved drageformede 
Aéroplaner, med selve Luften som Bærer og Driv- 
kraft og Ror. | 

De var endnu kun Pionererne med de ufuldkomne 
Midler, der endnu ikke ér dannede efter Hensigt, 
men efter de bestaaende Trafikmaaders Forbillede. 
Der var uendelige Distancer at naa, en ny Ver- 
densdel at erobre; en ny og udvidet Form for de 
menneskelige Sind, — ikke blot flad og dyb, men 
løftet i Højden til de evige Sfærer. — — — 

De tre Mænd stod nu yderst ude i det blinkende 
Bærenet, han saa deres Silhuetter insektspinkelt 

hænge i dette metalliske Spindelvæv, der drev 
for Luften som en flyvende Sommer. 

Ogsaa dem havde Verdens altfor borgerlige Plan 
gjort træt, ogsaa de var Marodeurer rømt fra de 
altfor regulære Linjer, af en ubetvingelig Fantasi, 
af utæmmelige Længsler efter videre Rum. — — 

